text:
༄༅། །ངེས་པ་དོན་གྱི་པཎྜིཏ་ཆེན་པོ་སྡེ་སྲིད་སངས་རྒྱས་རྒྱ་མཚོ་སྐུ་བལྟམས་པའི་ཚུལ་དང་གང་དེའི་སྨན་རྩིས་རིག་གནས་ཐད་ཀྱི་ མཛད་རྗེས་གཙོ་བོར་བཀོད་པ་དད་བརྒྱའི་པད་ཀར་བཞད་པའི་རྫིང་བུ་ ཞེས་བྱ་བ་བཞུགས་སོ།།
– བྱམས་པ་འཕྲིན་ལས་ཀྱིས་བརྩམས། ངེས་པ་དོན་གྱི་པཎྜིཏ་ཆེན་པོ་སྡེ་སྲིད་སངས་རྒྱ་མཚོ་མཆོག་ནི་བོད་ཀྱི་ལོ་རྒྱུས་ཐོག་མཚན་སྙན་བླ་མཐོར་འཕགས་པའི་སྐྱེས་བུ་དམ་པ་ཞིག་ཡིན་པ་དང་། བཅུ་ཕྲག་རིག་པའི་གནས་་སྤྱི་དང་བྱེ་བྲག་སྨན་རྩིས་ཀྱི་བསྟན་པ་ཡར་རྒྱས་སུ་བྱེད་པའི་ཐད་ལ་མཛད་རྗེས་རླབས་པོ་ཆེ་ལྡན་པ་ཞིག་ཡིན། གད་དེ་འཁྲུངས་པའི་ཡུལ་ནི་དགེ་བཅུ་ཚང་བའི་གནས་གནམ་འཁོར་ལོ་རྩིབས་བརྒྱད་དང་ས་གཞི་པད་མ་འདབ་བརྒྱད་སོགས་ལེགས་ཚོགས་ཀྱི་མཚན་མ་གསལ་ཞིང་། ཕ་མཐའ་མི་མངོན་པའི་ལྗོངས་ཆེན་པོའི་མུ་ཁྱུད་གངས་རིའི་ཕྲེང་བས་མཛེས་པར་བྱས་པའི་དབུས་འགྱུར་ལྷ་ལྡན་དག་པའི་ཞིང་གི་གྲུ་འཛིན་རི་བོར་གྲགས་པ་ནས་རྒྱང་གྲངས་གཅིག་དང་གཞུ་འདོམ་དྲུག་བརྒྱ་བདུན་བཅུ་ལས་མི་རིང་བར་ཉང་ཏིང་འཛིན་བཟང་པོའི་བྲན་དུ་གྱུར་བའི་ཡུལ། ནོར་བུའི་དྲ་བ་ཅན་གྱི་གདུངས་དང་། སྟོང་གསུམ་སྒྲས་ཁྱབ་པའི་དུང་དཀར། ཕྱོགས་ལས་རྣམ་པར་རྒྱལ་བའི་རྒྱལ་མཚན་ཏེ་བཀྲ་ཤིས་རྟགས་བརྒྱད་ཀྱི་ནང་ཚན་གཙོ་ཆེ་བ་གསུམ་གྱི་རང་བྱོན་དུ་འབོད་པའི་མཚན་མ་སྟོན་ཟླ་ལྟར་གསལ་བའི་རྒྱབ་རི་མཐོ་ཞིང་ཆུ་བོ་གཡས་སུ་འབབ་པ། ལྗོན་ཤིང་དང་རྫིང་བུ་མེ་ཏོག་སྣ་ཚོགས་དང་ལྡན་པ་གྲོང་སྨད་ཅེས་མར་པ་ལོ་ཙཱ་བའི་བུ་ཆེན་བཞིའི་ནང་གི་མཚུར་སྟོན་དབང་གི་རྡོ་རྗེ་ལས་ཆད་པའི་རིགས་མྱུག་ཡབ་ཨ་སུག་དང་། ཡུམ་རྣམ་པར་དཀར་བ་ལ་ཆེས་ཆེར་འདུན་པ་བུ་ཁྲིད་རྒྱལ་མོ་གཉིས་རང་བཞིན་གྱི་མཛའ་བ་ལ་བརྟེན་རབ་བྱུང་ 11 ཆུ་སྦྲུལ་ (སྤྱི་ལོ་1653) ཟླ་ 7 ནང་སྐུ་འཁྲུངས། དམ་པ་དེ་སྐུ་ན་ཆུང་ངུའི་དུས་སྐུ་རྩེད་ཀྱི་སྐབས་སུའང་སྔོ་སྣ་ཚོགས་བཏུས་ཏེ་སྨན་ཡིན་ཁུལ་དང་། ས་གཞོང་ལ་རི་མོ་སྣ་ཚོགས་འབྲི་བ་སོགས་བྱིས་པ་གཞན་དང་མི་འདྲ་བའི་ངང་ཚུལ་ལྡན།


c: text/html

text:
འདི་ལོ་ནི་བོད་རང་སྐྱོང་ལྗོངས་སྨན་རྩིས་ཁང་བཙུགས་ནས་ལོ་ངོ་བརྒྱ་འཁོར་བའི་དུས་བཟང་ཞིག་ཡིན་ཞིང་། དུས་རབས་གཅིག་གི་གོང་དུ་སྨན་རྩིས་ཁང་ཐོག་མར་དབུ་བརྙེས་པ་ནས་བཟུང་ས་མཐོའི་སྨན་རྩིས་མཁས་དབང་མི་རབས་མང་པོའི་འབད་འཐབ་དང་། ལྷག་དོན་དུ་ཀྲུང་དབྱང་དང་བོད་རང་སྐྱོང་ལྗོངས་ཀྱི་བླ་མེད་རྒྱབ་སྐྱོར་དང་ཐུགས་ཁུར་འོག་སྨན་ཁང་གི་རྨང་གཞིའི་སྒྲིག་བཀོད་དང་། སྨན་བཅོས་ཆ་རྐྱེན། སྨན་དོན་པའི་གསོ་སྦྱོང་ལས་དོན་སོགས་ལ་རྒྱུན་ཆད་མེད་པར་ཤུགས་སྣོན་བརྒྱབ་པས། ད་ཆ་སྨན་ཁང་འདི་ཉིད་གཞི་ཁྱོན་ཆེ་ལ། སྨན་རྩིས་མཁས་དབང་མང་བ། སྨན་བཅོས་སྒྲིག་ཆས་འཐུས་སྒོ་ཚང་བ་བཅས་ཀྱི་རིམ་གསུམ་ཀ་པའི་སྨན་ཁང་ཞིག་ཏུ་འཕེལ་རྒྱས་བྱུང་ཡོད།
མེས་རྒྱལ་གྱི་གསོ་རིག་བང་མཛོད་ནང་གི་གྲུབ་ཆ་གལ་ཆེན་ཞིག་དང་མི་རིགས་ཀྱི་སྲོལ་རྒྱུན་རིག་གནས་ཀྱི་ཉིང་བཅུད་ཡིན་པའི་བོད་ལུགས་གསོ་རིག་ནི་བོད་རིགས་མི་དམངས་ཀྱིས་དུས་ཡུན་རིང་པོའི་ནང་ནད་ཡམས་དང་འཐབ་རྩོད་བྱས་པའི་ཉམས་མྱོང་ཐོག མི་རིགས་གཞན་གྱི་ལེགས་བྱ་ཡང་བླངས་ནས་དེང་སང་འཛམ་གླིང་གི་ཚན་རིག་པ་དང་གསོ་རིག་མཁས་དབང་ཚོས་གདེང་འཇོག་མཐོ་པོ་བྱེད་པའི་གསོ་རིག་གཞུང་ལུགས་དེ་བཏོད་ཅིང་། རང་རྒྱལ་ཙམ་མ་ཟད་ཐ་ན་འཛམ་གླིང་ཡོངས་སུ་བོད་ལུགས་ཀྱི་སྨན་ཁང་ཆེ་ཤོས་ཡིན་པ་དེས་བོད་ལུགས་གསོ་རིག་གི་དམིགས་བསལ་བཅོས་ཐབས་ལ་བརྟེན་ནས་ནད་རིགས་སྤྱི་དང་ཁྱད་པར་ཀླད་སྐྱོན་དང་། རྩ་དཀར་གྱི་ནད། སྙིང་ནད། གཅོང་ནད་སོགས་ལ་མཆོག་ཏུ་སྨན་པའི་ལེགས་ཆ་སྤྱད་ནས་འཛམ་གླིང་སྤྱི་ཡི་སྐྱེ་བོ་མང་པོའི་ཚེ་སྲོག་ཡུན་དུ་སྲིང་རྒྱུར་བླ་ན་མེད་པའི་ལེགས་སྐྱེས་ཕུལ་ཡོད། དེ་དང་ཕྱོགས་མཚུངས་གནའ་བོའི་བོད་མི་ཚོས་དུས་བཞིའི་དབྱེ་མཚམས་དང་། གཟའ་སྐར་གྱི་འཁོར་བགྲོད། ཉི་ཟླའི་རྒྱུ་ཕྱོགས་སོགས་གསལ་པོ་ཤེས་ཀྱི་ཡོད་པ་མ་ཟད། ཕྱིས་འཕེལ་རྒྱས་ཆེན་པོ་བྱུང་ནས་ད་ཆ་གནམ་གཤིས་ཀྱི་འགྱུར་ལྡོག་དང་རང་བྱུང་གནོད་འཚེ་སྔོན་དཔག་སོགས་ལ་ཚན་རིག་པ་ཚོས་ཀྱང་མགྲིན་གཅིག་ཏུ་བསྔགས་པ་བརྗོད་པའི་གནམ་རིག་སྐར་རྩིས་ཀྱི་གཞུང་ལུགས་དེ་བཏོད་ཅིང་། མདོར་ན་སྨན་རྩིས་གཉིས་ནི་རིག་གཞུང་གི་རྒྱབ་རྟེན་བཙན་ལ་ལག་ལེན་གྱི་བརྡར་ཤ་ཆོད་པའི་གཞུང་ལུགས་ཆེན་པོ་གཉིས་ཡིན།
མིའི་རིགས་ཀྱི་འཚོ་གནས་ལ་ཤིན་ཏུ་སྨན་པའི་བོད་ལུགས་གསོ་རིག་གི་རྐང་འཛིན་ཚན་པ་ཡིན་པའི་ལྗོངས་སྨན་རྩིས་ཁང་དབུ་བརྙེས་ནས་ལོ་ངོ་བརྒྱ་འཁོར་བའི་དུས་བཟང་དེ་ནི་བོད་ལུགས་གསོ་རིག་གི་རྒྱུན་འཛིན་པ་ཙམ་མ་ཟད། སྐྱེ་བོ་ཀུན་གྱིས་རྟེན་འབྲེལ་ཞུ་འོས་པའི་དུས་བཟང་ཁྱད་པར་ཅན་ཞིག་ཡིན་ནོ།
བོད་རང་སྐྱོང་ལྗོངས་སྨན་རྩིས་ཁང་གི་ངོ་སྤྲོད་མདོར་བསྡུས།
བོད་རང་སྐྱོང་ལྗོངས་སྨན་རྩིས་ཁང་ནི་1916ལོར་གསར་འཛུགས་བྱས་ཤིང་། ཐོག་མར་ལྷ་ས་སྨན་རྩིས་ཁང(བོད་ལུགས་གསོ་རིག་དང་གནམ་རིག་སྐར་རྩིས་སློབ་གྲྭ)ཞེས་སུ་གྲགས་པ་ཡིན། 1959ལོར་བོད་ལ་དམངས་གཙོའི་བཅོས་སྒྱུར་བྱས་རྗེས་སྨན་རྩིས་ཁང་དང་ལྕགས་རི་རིག་བྱེད་ངོ་མཚར་འགྲོ་ཕན་གླིང་གཉིས་ཟླ་བསྒྲིལ་བཏང་སྟེ། ལྷ་ས་གྲོང་ཁྱེར་སྨན་རྩིས་ཁང་གསར་འཛུགས་མཛད་པ་དང་། 1980ལོར་བོད་རང་སྐྱོང་ལྗོངས་སྨན་རྩིས་ཁང་ཞེས་པར་གནས་སྤར་བྱས་ཤིང་། ད་ལྟའི་བར་ལོ་ངོ་བརྒྱ་ཧྲིལ་པོའི་རྒྱུན་འཛིན་འཕེལ་རྒྱས་ཀྱི་ལོ་རྒྱུས་ལྡན་ཡོད། ད་ལྟའི་ཆར་མཚོན་ན། སྨན་ཁང་འདི་བཞིན་སྨན་ཁང་ལྟེ་བའི་ཁུལ་དང་། སྒོ་བསྟེན་རྙིང་པའི་ཁུལ། སྨན་སྦྱོར་ལྟེ་གནས། སྨན་རྒྱུ་འདེབས་འཛུགས་རྟེན་གཞི་བཅས་ཁུལ་ཚན་བཞི(སྤྱིའི་རྒྱ་ཁྱོན་མུའུ་317.52ཟིན)རུ་དབྱེ་ཞིང་། འཛུགས་སྐྲུན་རྒྱ་ཁྱོན་སྨི་ངོས་གྲུ་ཁྲི་6ཟིན་ཡོད། སྒྲིག་གཞིའི་ཁོངས་སུ་ནད་ཁང་གི་ཉལ་ཁྲི་500ཙམ་དང་། དངོས་སུ་བཀོལ་སྤྱོད་བྱེད་བཞིན་པའི་ཉལ་ཁྲི་383 མི་སྣ་གྲངས་517ཙམ་ཡོད། ད་ཡོད་ལས་བཟོ་ཁྱོན་བསྡོམས་མི་གྲངས་602ཙམ་ཡོད་པ་ལས། དངོས་གཞིའི་ལས་བཟོ་451དང་། འདྲེན་བཀོལ་ལས་བཟོ་དང་གླ་པ་མི་གྲངས་159ཙམ་ཡོད། རིམ་པ་མ་གཅིག་པ་དང་རིག་ཚན་མ་གཅིག་པའི་ཆེད་ལས་ལག་རྩལ་མི་སྣ་392ཡོད་པ་དེས་སྨན་ཁང་སྤྱིའི་མི་འབོར་གྱི་བརྒྱ་ཆ་87ཟིན་མོད། དེའི་ནང་འབུམ་རམས་པའི་བསླབ་གནས་མངའ་བ་མི་3དང་། རབ་འབྱམས་པའི་སློབ་གནས་མངའ་བ་མི་23 འབུམ་ཕྱིའི་སློབ་གནས་ལ་འབད་འབུངས་བྱེད་བཞིན་པའི་མི་1བཅས་ཡོད་ཅིང་། མཐོ་རིམ་ལག་རྩལ་གོ་མིང་མངའ་བ་མི་56(དེའི་ནང་འབུམ་རམས་སྨན་པའི་གོ་མིང་མངའ་བ་མི་4ཡོད)དང་། རབ་འབྱམས་ལག་རྩལ་གོ་མིང་མངའ་བ་མི་107ཡོད། གཞན་ཡང་དེ་དག་ཁྲོད་མི་2ལ་རྒྱལ་སྨན་སློབ་དཔོན་ཆེ་མོའི་མཚན་སྙན་ཐོབ་ཡོད་ཅིང་། རྒྱལ་ཁབ་རིམ་པའི་གྲགས་ཅན་སྨན་པ་7དང་ལྗོངས་རིམ་པའི་བོད་ལུགས་གསོ་རིག་གྲགས་ཅན་སྨན་པ་13ཙམ་ཡོད། སྨན་ཁང་ནང་ཁོངས་སུ་འགན་ནུས་ཁྲུའུ(སྡེ་ཁག)11དང་སུའོ་4སྒྲིག་བཀོད་བྱས་ཡོད་ཅིང་། ཆེད་ལས་སྡེ་ཁག་24ཡོད་པ་ནི། ཀླད་ནད་སྡེ་ཁག་དང་། ཕོ་རྒྱུའི་སྡེ་ཁག གློ་ནད་སྡེ་ཁག མཆིན་ནད་སྡེ་ཁག རུས་རྨའི་སྡེ་ཁག ཕྱི་བཅོས་སྡེ་ཁག བུད་མེད་སྡེ་ཁག སྙིང་ནད་སྡེ་ཁག དཔྱད་བཅོས་སྡེ་ཁག དོས་དྲག་སྡེ་ཁག རླུང་ནད་སྡེ་ཁག མིག་ནད་སྡེ་ཁག ཁ་ནད་སྡེ་ཁག རྣ་བ་དང་། སྣ། ཨོལ་མིད་གསུམ་གྱི་སྡེ་ཁག བྱིས་ནད་སྡེ་ཁག གཅིན་སྙི་ཟགས་ཁུའི་སྡེ་ཁག གཞང་འབྲུམ་སྡེ་ཁག པགས་ནད་སྡེ་ཁག ནད་མེད་བདེ་སྲུང་སྡེ་ཁག བོད་ལུགས་གསོ་རིག་གི་ཁྱད་ལྡན་གསོ་ཐབས་ལྟེ་གནས་སོགས་ཡོད་ཅིང་། གསོ་རིག་བརྙན་རིས་དང་། བརྟག་བཤེར(ཁྲག་བླུད་སྡེ་ཁག)རྒྱུ་ལོང་བརྟག་བྱེད་ཤེལ་མིག སྦྲིད་སྨན། སྨན་སྦྱོར། ནད་ཁམས། གཤག་བཅོས་ཁང་། དུག་སེལ་མཁོ་སྤྲོད་ཁང་སོགས་ནད་ཐོག་གསོ་རིག་ལག་རྩལ་སྡེ་ཁག་8སྒྲིག་བཀོད་བྱས་ཡོད། སྨན་བཅོས་སྒྲིག་བཀོད་དང་སྒྲིག་ཆས་ཀྱི་སྤྱིའི་རིན་འབབ་དེ་2010ལོའི་སྒོར་ཁྲི་2500ནས་2015ལོའི་སྒོར་ཁྲི་8000བར་འཕར་སྣོན་བྱུང་ཡོད་པ་དང་། སྨན་ཁང་གི་གཏན་འཇགས་མ་དངུལ་ནི་2011ལོའི་སྒོར་ཁྲི་13873(དེའི་ཁོངས་སུ་རིག་དངོས་ཚུད་མེད)ནས་2015ལོའི་སྒོར་ཁྲི་24824བར་འཕར་སྣོན་བྱུང་ཡོད། ཉེ་བའི་ལོ་གཉིས་ནང་སྨན་ཁང་ཁྱོན་ཡོངས་ཀྱི་སྨན་བཅོས་སྒྲིག་ཆས་དང་ཡོ་བྱད་གསར་བརྗེ་བྱེད་ཚད་བརྒྱ་ཆ་95ཟིན་ཅིང་། སྨན་བཅོས་གཞུང་ལས་ཁང་གི་སྒྲིག་ཆས་གསར་བརྗེ་བྱེད་ཚད་བརྒྱ་ཆ་100ཟིན་པ་དང་། སྨན་བཅོས་སྒྲིག་ཆས་སྲིད་གཞུང་ནས་ཉོ་སྒྲུབ་བྱེད་ཚད་བརྒྱ་ཆ་96ཟིན་ཡོད།
སྨན་ཁང་རང་ངོས་ཀྱི་སྨན་སྦྱོར་རིགས་309ཙམ་ཡོད་པའི་ནང་ནས་སྨན་སྣ་117ལ་སྨན་ཁང་གི་སྨན་སྦྱོར་ཆོག་ཨང་ཡོད། སྨན་སྣ་192ཀྱི་སྨན་སྦྱོར་ཆོག་ཨང་གི་སྙན་ཞུ་འབུལ་མུས་ཡིན་པ་དང་། གཞན་ཡང་ཆེད་ནད་སྡེ་ཁག་གི་སྨན་སྦྱོར་35མཆིས། འདི་ལོའི་ཟླ་3པ་ནས་བཟུང་སྟེ་ཆེད་ནད་སྡེ་ཁག་སྨན་སྦྱོར་གྱི་སྙན་ཞུ་འབུལ་བའི་ལས་དོན་བདེ་བླག་དང་། བརྒྱུད་རིམ་ལྡན་པ། ནུས་ལྡན་བཅས་བྱུང་ཡོད།
2005ལོར་རྒྱལ་ཡོངས་ཀྱི་སྐབས་དང་པོའི་རིམ་གསུམ་ཀ་པའི་མི་རིགས་གསོ་རིག་གི་སྨན་ཁང་ལ་ཚད་ལོན་བདམས་ཐོན་བྱུང་ཞིང་། 2012ལོར་རིམ་གསུམ་ཀ་པའི་སྨན་ཁང་གི་བསྐྱར་དཔྱད་ཚད་ལོན་བྱུང་ཡོད། 2007ལོར་སྐབས་དང་པོའི་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ཀྱི་མི་རིགས་གསོ་རིག་འཛུགས་སྐྲུན་གྱི་གཙོ་གནད་ཚན་པར་གཏན་འཁེལ་བྱས་པ་དང་། 2009ལོར་རྒྱལ་ཡོངས་ཀྱི་རྒྱལ་ཁབ་རིམ་པའི་མི་རིགས་གསོ་རིག་ནད་ཐོག་ཞིབ་འཇུག་ལྟེ་གནས་ཉག་གཅིག་དེར་གཏན་འཁེལ་བྱས། 2013ལོར་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ནས་ཀྲུང་ལུགས་གསོ་རིག་གི་རིག་གནས་དྲིལ་བསྒྲགས་སློབ་གསོའི་ལྟེ་གནས་སུ་གཏན་འཁེལ་བྱས་ཤིང་། 2014ལོར་རྒྱལ་ཡོངས་ཀྲུང་ལུགས་གསོ་རིག་སྲོལ་རྒྱུན་ཤེས་རིག་སྲུང་སྐྱོབ་ཚན་པར་གཏན་འཁེལ་བྱས་པ་དང་། ལོ་དེ་གར་རྒྱལ་ཁབ་ཀྲུང་ལུགས་གསོ་རིག་དོ་དམ་ཅུས་ནས་སྐབས་དང་པོའི་ཀྲུང་ལུགས་གསོ་རིག་ཚན་རྩལ་ཁྱབ་གདལ་སྔོན་ཐོན་ཚོགས་པའི་མཚན་སྙན་བསྩལ་ཡོད། 2015ལོར་གོང་རིམ་ནས་ནད་སྡོད་དགེ་རྒན་སྨན་པའི་ཚད་ལྡན་ཅན་གྱི་གསོ་སྐྱོང་སྦྱོང་བརྡར་ལྟེ་གནས་སུ་གཏན་འཁེལ་བྱས་ཤིང་། 2015ལོར་རྒྱལ་ཁབ་འཕེལ་རྒྱས་སྒྱུར་བཅོས་ཨུ་ཡོན་ལྷན་ཁང་དང་ནོར་སྲིད་པུའུ་ནས་མཉམ་སྦྲེལ་ངང་་འགྲེམས་སྤྲོད་བྱས་པའི་གྲོན་ཆུང་རྣམ་པའི་ཐུན་མོང་སྒྲིག་གཞིའི་དཔེ་མཚོན་ཚན་པའི་གཟི་བརྗིད་མཚན་སྙན་ཐོབ་པ་དང་། ལོ་དེ་གར་ལྗོངས་ཡོངས་ཀྱི་བོད་སྐད་ཡིག་སྤྱི་ཚོགས་སྤྱོད་ཡིག་ཚད་ལྡན་གྱི་སྔོན་ཐོན་ཚན་པར་བདམས་ཐོན་བྱུང་ཡོད།

robotstxt: allowed

filter: keep


text:
༄༅། །རྒྱལ་ཁབ་གང་འདྲ་ཞིག་ཡིན་རུང་སོ་སོར་ཐུན་མོང་མ་ཡིན་པའི་ངོ་བོ། སྐད་ཡིག་དང་། རིག་གཞུང་། གོམས་གཤིས་བཅས་རྒྱལ་ཁབ་གཞན་དང་མི་འདྲ་བའི་ཁྱད་ཆོས་ཡོད་པ་དང། ཁྱད་ཆོས་དེ་དག་སྲུང་སྐྱོབ་དང་ཉམས་པ་སླར་གསོའི་ཆེད་རྒྱལ་ཁབ་དེ་རང་བཙན་ཡིན་ན་དེ་བས་ནུས་པ་ཐོན་པ་ཡོང་གི་རེད། ལོ་རྒྱུས་ལ་ཕྱིར་མིག་བལྟས་པ་ཡིན་ན། རྒྱལ་ཁབ་ཆེ་བ་ཞིག་གིས་རྒྱལ་ཁབ་ཆུང་བ་ཞིག་བཙན་འཛུལ་བྱས་པའི་རྐྱེན་གྱིས་རྒྱལ་ཁབ་དེའི་སྐད་ཡིག་སོགས་ཡོད་ཚད་ལ་སྣང་མེད་རྡོག་རོལ་ཐེབས་ཀྱི་ཡོད། བཙན་འཛུལ་བྱེད་མཁན་གྱི་རྒྱལ་ཁབ་དང་གཞུང་གི་ཆབ་སྲིད་ཀྱི་ལྟ་གྲུབ་གང་ཡིན་རུང་། ཡུ་གུར་དང་། ནང་སོག་ལྟ་བུའི་གྲངས་ཉུང་མི་རིགས་རྣམས་གྲངས་འབོར་མང་བའི་རྒྱ་ཧན་མི་རིགས་དང་གཅིག་མཚུངས་བཟོ་ཐབས་ཀྱི་སྲིད་བྱུས་འཛིན་གྱི་ཡོད།[PDF]
བོད་ཀྱི་སྐད་ཡིག་ཉམས་ཆག་གཏོང་བའི་རྒྱ་གཞུང་གི་སྲིད་བྱུས།
August 17, 2016 By Tenzin Tsultrim


text:
མི་དམངས་དྲ་བའི་འཕྲིན། ཟླ་1ཚེས་8ཉིན་གྱི་སྔ་དྲོ། ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་པེ་ཅིང་དུ་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་གཟབ་རྒྱས་འཚོགས་ཤིང་། ཏང་དང་རྒྱལ་ཁབ་ཀྱི་འགོ་ཁྲིད་མི་སྣ་ཞི་ཅིན་ཕིང་དང་། ལི་ཁེ་ཆང་། ཀྲང་ཀའོ་ལི། ཝང་ཧུའུ་ཉིང་བཅས་ཚོགས་ཆེན་ལ་ཕེབས་པ་དང་འབྲེལ་བྱ་དགའ་ཐོབ་མཁན་འཐུས་མིར་བྱ་དགའ་གནང་བ་དང་། ལི་ཁེ་ཆང་གིས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཚབ་ཞུས་ནས་ཚོགས་ཆེན་ཐོག་གསུང་བཤད་གནང་བ། ཀྲང་ཀའོ་ལིས་ཚོགས་ཆེན་གཙོ་སྐྱོང་གནང་བ་རེད།
སྔ་དྲོའི་ཆུ་ཚོད་བཅུ་པར་རྔམ་བརྗིད་ལྡན་པའི་རྒྱལ་གླུའི་ཁྲོད་ཚོགས་ཆེན་འགོ་ཚུགས་པ་རེད། སྤྲོ་སེམས་འཁོལ་བའི་ཐལ་མོ་རྡེབ་སྒྲ་གྲགས་པ་དང་སྦྲགས་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་དང་ཐོག་2017ལོའི་ལོ་འཁོར་གྱི་རྒྱལ་ཁབ་ཀྱི་ཚན་རིག་ལག་རྩལ་གྱི་བྱ་དགའ་ཆེ་ཤོས་ཐོབ་པའི་ནན་ཅིང་རང་བྱུང་དང་བཟོ་སྐྲུན་རིག་པ་སློབ་ཆེན་གྱི་ཡོན་ཧྲི་ཝང་ཙེ་ཧྲན་དང་ཀྲུང་གོ་ནད་ཡམས་སྔོན་འགོག་ཚོད་འཛིན་ལྟེ་གནས་ནད་དུག་སྔོན་འགོག་ཚོད་འཛིན་ཁང་གི་ཡོན་ཧྲི་ཧོའུ་ཡུན་ཏེ་ལ་བྱ་དགའི་ལག་ཁྱེར་གནང་བ་དང་འབྲེལ་ཁོང་གཉིས་ལ་བྱམས་བརྩེའི་ངང་ཕྱག་བཏང་གནང་སྟེ་བཀྲ་ཤིས་བདེ་ལེགས་ཞུས་པ་རེད། དེ་རྗེས་ཞི་ཅིན་ཕིང་སོགས་ཏང་དང་རྒྱལ་ཁབ་ཀྱི་འགོ་ཁྲིད་མི་སྣས་རྒྱལ་ཁབ་ཀྱི་རང་བྱུང་ཚན་རིག་བྱ་དགའ་དང་། རྒྱལ་ཁབ་ཀྱི་ལག་རྩལ་གསར་གཏོད་བྱ་དགའ། རྒྱལ་ཁབ་ཀྱི་ཚན་རིག་ལག་རྩལ་ཡར་ཐོན་བྱ་དགའ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་སྤྱིའི་ཚན་རིག་ལག་རྩལ་གྱི་མཉམ་ལས་བྱ་དགའ་བཅས་ཐོབ་མཁན་གྱི་འཐུས་མིར་བྱ་དགའ་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་གསུང་བཤད་གནང་སྐབས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཚབ་ཞུས་ནས་བྱ་དགའ་ཐོབ་མཁན་ཡོངས་ལ་སྤྲོ་སེམས་འཁོལ་བའི་བཀྲ་ཤིས་བདེ་ལེགས་དང་། རྒྱལ་ཡོངས་ཀྱི་རྒྱ་ཆེའི་ཚན་རྩལ་ལས་དོན་པར་བླ་ན་མེད་པའི་གུས་འདུད་དང་ལྷག་བསམ་ཟོལ་མེད་ཀྱི་འཚམས་འདྲི། ཀྲུང་གོའི་ཚན་རྩལ་བྱ་གཞག་ནང་ཞུགས་པ་དང་རྒྱབ་སྐྱོར་བྱེད་མཁན་ཕྱི་རྒྱལ་གྱི་རིགས་གཅིག་མཁས་ཅན་ལ་སྙིང་དབུས་ནས་ཐུགས་རྗེ་ཆེ་བཅས་ཞུ་རྒྱུ་ཡིན་ཞེས་གསུངས་པ་རེད།
ལི་ཁེ་ཆང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རང་རྒྱལ་གྱི་ཚན་རྩལ་བྱ་གཞག་ལ་འཕེལ་རྒྱས་མྱུར་པོ་བྱུང་ནས་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐུལ་འདེད་གཏོང་བར་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དང་ལོ་རྒྱུས་རང་བཞིན་གྱི་གསར་བསྒྱུར་ཡོང་བར་ལེགས་སྐྱེས་གལ་ཆེན་ཕུལ་ཡོད། དེང་སྐབས་རང་རྒྱལ་གྱི་འཕེལ་རྒྱས་ལོ་རྒྱུས་ཀྱི་འགོ་འཛུགས་ས་གསར་པའི་ཐོག་སླེབས་ཡོད་པས། དཔལ་འབྱོར་སྤུས་ཚད་མཐོ་པོའི་སྒོ་ནས་འཕེལ་རྒྱས་གཏོང་རྒྱུར་སྐུལ་འདེད་གཏོང་བ་དང་མི་དམངས་ཀྱི་ཉིན་བཞིན་ཆེ་རུ་འགྲོ་བའི་མཛེས་སྡུག་ལྡན་པའི་འཚོ་བའི་དགོས་མཁོ་སྐོང་བར་ངེས་པར་དུ་ཏང་གི་ཚོགས་ཆེན་བཅུ་དགུ་པའི་བཀོད་སྒྲིག་ལ་གཞིགས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ་དང་གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བའི་འཐབ་ཇུས་ལག་ལེན་གཏིང་ཟབ་བསྟར་ཏེ་དེ་བས་ཆེ་བ་དང་དེ་བས་ཡུན་རིང་གི་ཚན་རྩལ་གསར་གཏོད་ཀྱི་སྟོབས་ཤུགས་ཤིག་གཅིག་སྒྲིལ་ཐུབ་པ་བྱེད་དགོས་ཞེས་གསུངས་པ་རེད།
ལི་ཁེ་ཆང་གིས་ཚན་རྩལ་སྟོབས་ཆེའི་རྒྱལ་ཁབ་བསྐྲུན་རྒྱུར་ཕྱོགས་ནས་རྨང་གཞིའི་ཚན་རིག་ཞིབ་འཇུག་ལ་ཤུགས་སྣོན་རྒྱག་པ་དང་། སྣེ་མང་ཅན་གྱི་མ་འཇོག་ལམ་སྲོལ་འཐུས་སྒོ་ཚང་དུ་གཏོང་བ། རྨང་གཞིའི་ཚན་རིག་དང་རྒྱུན་མཁོའི་ཚན་རིག་ཟུང་འབྲེལ་བྱ་རྒྱུར་སྐུལ་འདེད་གཏོང་བ་བཅས་བྱས་ཏེ་ཐོག་མའི་གསར་གཏོད་ནུས་པ་ཆེ་རུ་གཏོང་དགོས། དཔལ་འབྱོར་འཕེལ་རྒྱས་ཀྱི་སྤུས་ཚད་ཀྱི་ཕན་འབྲས་ཆེ་རུ་གཏོང་རྒྱུར་ཕྱོགས་ནས་འགག་རྩའི་ཐུན་མོང་རང་བཞིན་གྱི་ལག་རྩལ་གྱི་འགག་སྒྲོལ་མགྱོགས་མྱུར་བྱས་ནས་ཐོན་ལས་འཕེལ་རྒྱས་ཀྱི་འགག་གནད་ཐག་གཅོད་ཡག་པོ་བྱེད་དགོས། དམངས་འཚོའི་བདེ་རྩ་ལེགས་སུ་གཏོང་རྒྱུར་ཕྱོགས་ནས་ནད་ཡམས་ཚབས་ཆེན་སྔོན་འགོག་དང་། བཟའ་བཅའི་བདེ་འཇགས། སྦགས་བཙོག་འགོག་བཅོས་སོགས་ཁྱབ་ཁོངས་ཀྱི་འགག་སྒོ་ལས་བསྒྲལ་ནས་མི་དམངས་ཀྱི་འཚོ་བ་སྔར་བས་མཛེས་སྡུག་ལྡན་པ་ཡོང་བ་བྱེད་དགོས། ཚན་རྩལ་གསར་གཏོད་དང་དཔལ་འབྱོར་མཉམ་འདྲེས་གཏིང་ཟབ་ཡོང་རྒྱུར་སྐུལ་འདེད་བཏང་ནས་ལག་རྩལ་གསར་པ་དང་། ཐོན་ལས་གསར་པ། ལས་རྣམ་གསར་པ་བཅས་གང་མགྱོགས་འཕེལ་རྒྱས་ཡོང་རྒྱུར་སྐུལ་འདེད་གཏོང་དགོས་ཞེས་གསུངས་པ་རེད།
ལི་ཁེ་ཆང་གིས་ཁེ་ལས་ལག་རྩལ་གསར་གཏོད་ཀྱི་བྱེད་པོར་འགྱུར་བ་བྱས་ནས་ཁེ་ལས་གསར་གཏོད་ནང་ཞུགས་རྒྱུར་རྒྱབ་སྐྱོར་བྱེད་པའི་སྲིད་ཇུས་དང་བྱེད་ཐབས་དོན་འཁྱོལ་དང་འཐུས་སྒོ་ཚང་དུ་བཏང་ནས་ལག་རྩལ་གསར་གཏོད་ཀྱི་གཞི་རྒྱུ་སྣ་ཚོགས་ཁེ་ལས་ལ་གཅིག་སྒྲིལ་ཐུབ་རྒྱུར་ཁྲིད་སྟོན་བྱེད་དགོས། ཚན་རྩལ་གསར་གཏོད་ཀྱི་རྒྱུ་རྐྱེན་གཙོ་བོ་མིར་ཐུག་པས་ངེས་པར་དུ་ཚན་རྩལ་སྒྲིག་སྲོལ་གྱི་སྒྱུར་བཅོས་ཟབ་ཏུ་བཏང་ནས་ལྕག་སྐུལ་ལམ་སྲོལ་འཐུས་སྒོ་ཚང་དུ་དང་གསར་གཏོད་བྱེད་པ་དང་། གསར་གཏོད་ཚོགས་པ་དང་སྣེ་འདྲེན་ཤེས་ལྡན་མི་སྣར་སྔར་བས་ཆེ་བའི་མི་རྒྱུ་དངུལ་གསུམ་གྱི་བཀོལ་སྤྱོད་དབང་ཆ་དང་ལག་རྩལ་ལམ་ཕྱོགས་ཀྱི་ཐབས་ཇུས་དབང་ཆ་སྤྲོད་པ། ལེགས་སྐྱེས་འབུལ་མཁན་ཚན་རྩལ་མི་སྣར་སྙན་གྲགས་དང་ཐོབ་ཐང་གཉིས་ཀ་དངོས་འབྲེལ་ཐོབ་ཐུབ་པ་བཅས་བྱས་ནས་རྒྱལ་སྤྱིའི་སྔོན་ཐོན་གྱི་གསར་གཏོད་གྲུབ་འབྲས་དེ་བས་མང་བ་ཐོན་ཐུབ་པ་བྱེད་དགོས་ཞེས་གསུངས་པ་རེད།
ལི་ཁེ་ཆང་གིས་གསར་གཏོད་ཀྱི་སྙིང་སྟོབས་དར་སྤེལ་བཏང་ནས་གསར་གཏོད་ཀྱི་མཁོ་སྤྲོད་ནུས་པ་དང་ཕན་འབྲས་ཆེ་རུ་བཏང་སྟེ་དམངས་ཀྱིས་བྱ་གཞག་སྐྲུན་པ་དང་ཀུན་གྱིས་གསར་གཏོད་བྱེད་པའི་ཆུ་ཚད་ལ་སྐུལ་འདེད་གཏོང་དགོས། རྒྱལ་ཁབ་ཀྱི་གལ་ཆེའི་ཚན་ཞིབ་རྨང་གཞིའི་སྒྲིག་ཆས་དང་། ཚན་རིག་གྲངས་གཞི། དཔྱད་ཆས་སྒྲིག་ཆས་བཅས་སྤྱི་ཚོགས་སུ་སྒོ་མོ་འབྱེད་རྒྱུར་སྐུལ་འདེད་གཏོང་དགོས། ཤེས་བྱའི་བདག་དབང་སྲུང་སྐྱོང་ལ་ཤུགས་སྣོན་རྒྱག་དགོས། རྒྱལ་སྤྱིའི་མཉམ་ལས་བྱེད་ཟབ་ཏུ་བཏང་ནས་གོ་ལ་ཧྲིལ་པོའི་གསར་གཏོད་དྲ་རྒྱའི་ནང་རང་འགུལ་ངང་མཉམ་འདྲེས་ཐུབ་པ་བྱས་ཏེ་འཛམ་གླིང་གསར་གཏོད་ཀྱི་མཐོ་ས་གཏོད་དགོས་ཞེས་གསུངས་པ་རེད།
རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཀྲང་ཀའོ་ལིས་ཚོགས་ཆེན་གཙོ་སྐྱོང་གནང་སྐབས། རྒྱ་ཆེའི་ཚན་རྩལ་ལས་དོན་པས་བྱ་དགའ་ཐོབ་མཁན་མིག་དཔེར་འཛིན་ནས་མེས་རྒྱལ་སེམས་ལ་འཆང་བ་དང་། མི་དམངས་སེམས་ལ་འཆང་བ། འགན་འཁུར་ཕོད་པ། ཚད་བརྒལ་བྱེད་ཕོད་པ་བཅས་བྱས་ནས་ཚན་རྩལ་སྟོབས་ཆེན་རྒྱལ་ཁབ་བསྐྲུན་པའི་དུས་རབས་ཀྱི་ལས་འགན་ལྕི་པོ་ཕྲག་ཐོག་ཏུ་འཁུར་ཕོད་པ་བྱེད་དགོས་པའི་ཐུགས་རེ་གནང་ཡོད། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་བྱེད་པ་དང་། བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་ཀྱི་རང་བརྟེན་གསར་གཏོད་ཀྱི་ལམ་བུ་གསར་པར་སྐྱོད་པ། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ་བཅས་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་རྒྱུར་རྒྱལ་ཁ་ཕུ་ཐག་གཅོད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བཅས་བྱ་ཆེད་སྔར་བས་ཆེ་བའི་ལེགས་སྐྱེས་གསར་པ་འབུལ་དགོས་ཞེས་གསུངས་པ་རེད།
རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ལིའུ་ཡན་ཏུང་གིས་ཚོགས་འདུའི་ཐོག《2017ལོའི་ལོ་འཁོར་གྱི་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་རྒྱུའི་སྐོར་གྱི་རྒྱལ་སྲིད་སྤྱི་ཁྱབ་ཁང་གི་གཏན་འབེབས》སྒྲོག་སྦྱངས་གནང་བ་རེད།
ཝང་ཙེ་ཧྲན་གྱིས་བྱ་དགའ་ཐོབ་མཁན་ཡོངས་ཀྱི་ཚབ་ཞུས་ནས་གཏམ་བཤད་སྤེལ་བ་རེད།
2017ལོའི་ལོ་འཁོར་གྱི་རྒྱལ་ཁབ་ཀྱི་ཚན་རིག་ལག་རྩལ་བྱ་དགར་རྣམ་གྲངས་ཁྱོན་271དང་ཚན་རྩལ་རིགས་གཅིག་མཁས་ཅན་9དཔྱད་འདེམས་བྱས་ཡོད་པ་རེད། དེའི་ནང་རྒྱལ་ཁབ་ཀྱི་ཚན་རིག་ལག་རྩལ་གྱི་བྱ་དགའ་ཆེ་ཤོས་ཐོབ་མཁན་2དང་། རྒྱལ་ཁབ་ཀྱི་རང་བྱུང་ཚན་རིག་བྱ་དགའ་ཁག་35ཐོབ་པའི་ཁྲོད་བྱ་དགའ་རིམ་པ་དང་པོ་2དང་བྱ་དགའ་རིམ་པ་གཉིས་པ་33ཡོད་པ་དང་། རྒྱལ་ཁབ་ཀྱི་ལག་རྩལ་གསར་གཏོད་ཀྱི་བྱ་དགའ་ཁག་66ཐོབ་པའི་ཁྲོད་བྱ་དགའ་རིམ་པ་དང་པོ་4དང་རིམ་པ་གཉིས་པ་62ཡོད་པ། རྒྱལ་ཁབ་ཀྱི་ཚན་རིག་ལག་རྩལ་ཡར་ཐོན་བྱ་དགའ་ཁག་170ཐོབ་པའི་ཁྲོད་དམིགས་བསལ་བྱ་དགའ་3དང་། བྱ་དགའ་རིམ་པ་དང་པོ་21(གསར་གཏོད་ཚོགས་པའི་རྣམ་གྲངས་3ཚུད་པ) བྱ་དགའ་རིམ་པ་གཉིས་པ་146བཅས་ཡོད་པ། ཕྱི་རྒྱལ་གྱི་ཚན་རྩལ་རིགས་གཅིག་མཁས་ཅན་7ལ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་སྤྱིའི་ཚན་རིག་ལག་རྩལ་གྱི་མཉམ་ལས་བྱ་དགའ་ཐོབ་པ་བཅས་རེད།


text:
མི་གསོན་པོས་སློབ་ཐོན་བུ་མོ་ཞིག་གི་ཉམས་འགྱུར་གླེང་བ།
སློབ་གསོ་དང་འབྲེལ་བའི་ཨ་རི་ཡུལ་གྱིས་གྲགས་ཅན་གྱི་རྩོམ་པ་པོ་ལྕམ་སོ་ཊོ་ཝེས། “རྒྱ་མཚོའི་ཕ་རོལ་གྱི་རྒྱ་ནག་པ་དག་ནི་སློབ་གྲྭ་འཛུགས་སྔ་ཤོས་རེད། ཡིན་ཡང་ད་ལྟར་ཁོ་ཚོས་ཤེས་རིག་རྗེས་ལུས་ཐེབས་ཡོད། དེའི་རྒྱུ་རྐྱེན་ནི་ཁོ་ཚོས་བུད་མེད་ལ་སློབ་གསོ་སྤྲོད་པའི་བྱ་གཞག་གི་གལ་ཆེན་རང་བཞིན་མ་རྟོགས་པས་རེད།” ཅེས་གནད་ལུགས་དང་རྒྱུ་མཚན་ལྡན་པའི་ལེགས་བཤད་ཅིག་བསྩལ་གནང་ལྟར། མི་རིགས་གང་ཞིག་ལ་སྔོན་ཐོན་དང་མདུན་བསྐྱོད་ཀྱི་གྲུབ་འབྲས་ཡོང་མིན་ནི་བུད་མེད་ཀྱི་སློབ་གསོ་དང་ཤེས་ཡོན་ལ་འབྲེལ་བ་གཏིང་ཟབ་ཡོད་པ་ཞིག་རེད། འོན་ཏེ་གོམས་གཤིས་དང་འབྲེལ་བའི་ལྟ་ཚུལ་ཞིག་གིས་བོད་ཀྱི་བུད་མེད་མང་ཆེ་བས་རང་ཉིད་ལ་ཚད་བཟུང་མི་ཐུབ་པའི་ནུས་པ་དང་སྟོབས་ཤུགས་ཡོད་པའི་ཡིད་ཆེས་དང་གདེང་ཚོད་དེ་ཙམ་བྱེད་ཀྱི་མེད། དོན་དངོས་ཐོག་བོད་ཀྱི་བུད་མེད་རྣམས་ཀྱིས་རང་རྟོན་གྱི་བསམ་བློ་ངོ་ཤེས་ཤིང་རང་ཉིད་ལ་རང་ཡིད་ཆེས་པའི་དུས་དེ་ནས་ཁྱེད་ཅག་འཛམ་གླིང་བུད་མེད་ཀྱི་མདུན་དུ་ཐོན་པ་ལས་རྒྱབ་ཏུ་ལངས་མི་སྲིད་པ་ནི་མིག་སྔའི་བོད་ཀྱི་བུད་མེད་དག་གིས་ཤེས་འཇོན་གྱི་གྲུབ་འབྲས་ལ་བལྟས་ནའང་ཤེས་ཐུབ། ཉེ་བའི་ལོ་རབས་ནང་དུ་འཛམ་གླིང་གི་སློབ་ཆེན་མང་པོའི་གར་སྟེགས་སུ་བོད་ཀྱི་བུད་མེད་ཀྱི་རྡོག་སྒྲ་ཐོས་ཐུབ་ལ་བོད་ཀྱི་བུད་མེད་ཀྱི་སྣང་བརྙན་ཡང་མངོན་བཞིན་འདུག འདི་ནི་བོད་མི་རིགས་ཀྱི་མདུན་བསྐྱོད་ཀྱི་རྡོག་སྒྲ་ཡིན་ལ་བོད་མི་རིགས་ཀྱི་མ་འོངས་པའི་གཟི་བརྗིད་ཀྱི་སྣང་བརྙན་ཡང་ཡིན་ངེས། ཁྱེད་ཅག་གིས་སེམས་ཤུགས་བསྐྱེད་དང་། སྐྲ་རིང་མ་དང་བློ་ཐུང་མ་ཟེར་བའི་ཕྱོགས་རིས་ཀྱི་གཏམ་དཔེ་འདི་ཉིད་གཏན་དུ་འཇུག་གྲིལ་ངེས་ལ། བུད་མེད་ཀྱི་ཁ་ལ་མི་ཉན་པ་ཟེར་བའི་ནོར་འཁྲུལ་གྱི་ཁྲིམས་ལུགས་དེ་ཉིད་ཀྱང་ནམ་ཡང་མཐོང་མི་སྲིད། ད་དུང་ཤེས་འཇོན་མེད་ཀྱང་རང་སྣང་མཐོ་བའི་བོད་ཀྱི་སྐྱེས་པ་དག་གིས་དབང་འོག་དང་གཉའ་གནོན་ལ་དུས་གཏན་དུ་གྱེས་ཕྱག་ཞུ་ངེས། དེ་ལྟར་བོད་ཀྱི་བུད་མེད་ཚོ་ནི་ང་ཚོ་མི་རིགས་ཀྱི་གྲུབ་ཆ་གལ་ཆེན་ཡིན་ལ་མི་རིགས་འདི་འགྱེལ་ས་ནས་ཡར་ལངས་ཀྱི་ནུས་ཤུགས་འབྱུང་ས་གཙོ་བོ་དེ་ཡང་ཡིན། བོད་ཀྱི་བུད་མེད་རེ་རེས་བྱ་གཞག་དང་ལས་དོན་གྱི་གྲུབ་འབྲས་བཟང་པོ་གང་ཞིག་ཐོན་པ་ལ་ང་ཚོས་བརྩེ་སེམས་དྲོན་མོས་དགའ་བསུ་དང་རྒྱབ་སྐྱོར་ཞུ་དགོས་ངེས་བརྟེན། དེ་རིང་ཟླ་བ་སྒྲོལ་མར་འབོད་པའི་བུ་མོ་འདིས་ཀྱང་ཨ་རིའི་ཤེས་ཡོན་གྱི་བསྟི་གནས་མེཀ་སི་ཆུབ་སི་ལ་ཡོད་པའི་བྷེ་པད་ཐི་གཙུག་ལག་སློབ་གྲྭ་ཆེན་མོ་ནས་སློབ་ཐོན་བྱུང་ཞིང་གཙུག་ལག་སློབ་ཆེན་དེའི་༢༠༡༧ལོའི་སློབ་ཐོན་པ་བརྒྱ་ཕྲག་མང་པོའི་འཐུས་ཚབ་བྱས་ཏེ་གཏམ་བཤད་བྱས་པ་མཐོང་བས་སྙིང་ནས་དགའ་བསུ་ཞུ་བཞིན་ཡོད། སྤྱིར་འཛམ་གླིང་གང་སར་གཙུག་ལག་སློབ་ཆེན་དུ་མ་ནས་ལོ་ལྟར་བོད་ཀྱི་བོ་མོ་མང་པོ་ཞིག་མཐོ་སློབ་དང་། གཙུག་ལག་སློབ་ཐོན། འབུམ་རམས་པ་སོགས་ཐོན་དང་ཐོན་བཞིན་ཡོད་པ་ལས་འདིར་ཟླ་བ་སྒྲོལ་མ་ལ་དམིགས་བསལ་གྱིས་དགའ་བསུ་དང་བསྔགས་བརྗོད་ཞུ་དགོས་པའི་རྒྱུ་མཚན་གཙོ་བོ་ནི་མོ་རང་ཉིད་ཀྱིས་སློབ་སྦྱོང་བྱས་པའི་བརྒྱུད་རིམ་དང་རྒྱབ་ལྗོངས་ལ་དམིགས་བསལ་གྱིས་ཁྱད་ཆོས་ཡོད་པས་ཡིན། དེ་ཡང་ཟླ་བ་སྒྲོལ་མའི་ཆུང་དུས་སློབ་སྦྱོང་གི་ཁོར་ཡུག་དང་རྒྱབ་ལྗོངས་ནི་ཅི་འདྲའི་རེ་སེམས་དང་གདེང་ཚོད་མེད་པའི་རྣམ་པ་ཅན་ཞིག་ཡིན་པ་མོ་རང་ཉིད་ཀྱི་གཏམ་བཤད་ནང་དུ་གསལ་བ། “ང་ནི་ཆུང་དུས་ཧི་ལ་ཡའི་རི་བརྒྱུད་དུ་འཚར་ལོངས་བྱུང་ཞིང་ནོར་གཡག་འཚོ་མཁན་གྱི་རྫི་བོ་ཞིག་ཡིན་ཞིང་། ངའི་ཕ་མ་གཉིས་ཀ་སློབ་གྲྭར་འགྲོ་མྱོང་མེད། ངའི་བསམ་བློ་ནང་དུ་རང་ཉིད་ལ་ཤེས་ཡོན་གྱི་གནས་བབ་ཅིག་ཐོབ་སྲིད་རྒྱུ་མ་རེད་དྲན་མྱོང་། འོན་ཏེ་རྒྱུན་རིང་བའི་ལོ་རྒྱུས་ཤིག་སྟེ། ལོ་བཞིའི་གོང་དུ་རླངས་འཁོར་ཉིན་གསུམ་དང་གནམ་གྲུ་ཆུ་ཚོད་ཉི་ཤུའི་དུས་ཡུན་སྤྱད་དེ་འགྲུལ་བཞུད་རིང་མོ་དེའི་འཇུག་ཏུ་ང་འདི་ལ་སླེབས་སོང་།”
གོང་གི་གཏམ་བཤད་ཐུང་ཐུང་འདི་ནི་ཟླ་བ་སྒྲོལ་མའི་ཆུང་དུས་ཀྱི་འཚོ་བ་དང་སློབ་སྦྱོང་གི་ཁོར་ཡུག་ཅིག་བཤད་ཡོད་པ་ཙམ་དུ་མ་ཟད་བོད་མི་རིགས་ཀྱི་སྤྱི་ཚོགས་ཀྱི་གནས་བབ་དང་སློབ་སྦྱོང་གི་ཁོར་ཡུག་ཀྱང་གསལ་བཤད་བྱས་ཡོད། ཟླ་བ་སྒྲོལ་མ་དང་འདྲ་བའི་མཛེས་སྡུག་གི་ལང་ཚོ་ཕྱི་རུ་རྫོགས་ཤིང་སྤྱང་གྲུང་གི་རྣམ་རིག་ནང་དུ་བཀྲ་བའི་བོད་ཀྱི་གཞོན་ནུ་མ་ག་ཚོད་གཡག་ལུག་དང་མཉམ་དུ་མི་ཚེ་སྐྱེལ་ཞིང་གཡག་ལུག་ལྟ་བུའི་བརྟུལ་ཞུགས་བཟུང་དགོས་པ་བྱུང་ཡོད། གལ་སྲིད་ཁོང་ཅག་ལའང་གོ་སྐབས་ཤིག་ཐོབ་ཡོད་ཚེ་དེ་རིང་འཛམ་གླིང་གི་གར་སྟེགས་ག་གེ་མོ་ཞིག་ནས་ཟླ་བ་སྒྲོལ་མ་ཇི་བཞིན་རྒྱལ་ཁའི་གཏམ་བཤད་བྱེད་ཀྱིན་ཡོད་ངེས། གལ་སྲིད་ཟླ་བ་སྒྲོལ་མ་ལོ་ངོ་དགུ་ལ་སོན་དུས་ནད་གཞི་ལྕི་བོ་ཞིག་གིས་ཟིན་མེད་ན་ཁོང་ཅག་དང་འདྲ་བའི་མཛོ་འབྲི་གཉིས་ཀྱི་ནུ་མ་ནས་འཐེན་བཞིན་པའི་ཟླ་བ་སྒྲོལ་མ་གཞན་ཞིག་ཡིན་ངེས། དེས་ན་ཁྱེད་ཅག་གིས་ཟླ་བ་སྒྲོལ་མ་ཇི་ལྟར་བྱས་ཏེ་འགྲུལ་བཞུད་རིང་མོ་དེས་གྲུབ་འབྲས་རླབས་ཆེན་ཞིག་ཐོབ་པ་རེད་ཅེས་དྲི་བ་ཞིག་ངང་གིས་འདྲི་སྲིད། དེ་ནི་མོ་རང་ལོ་ངོ་དགུ་ལ་སོན་དུས་འཆི་ལ་ཉེ་བའི་ནད་གཞི་ཚབས་ཆེན་དེ་རྐྱེན་ངན་གྲོགས་ཤར་ལྟ་བུའི་ཟླ་བ་སྒྲོལ་མའི་ཕ་རྒན་གྱིས་བུ་མོ་ནད་གཞི་བཅོས་ཆེད་ཁྲིན་ཏུ་གྲོང་ཁྱེར་དུ་ཁྲིད་ཀྱང་སྐད་བརྡ་མ་འཕྲོད་པའི་རྐྱེན་གྱིས་སྨན་ཁང་ནང་དུ་བསྟེན་གཏུགས་བྱེད་རྒྱུའི་དཀའ་ངལ་ཧ་ཅང་འཕྲད། དུས་དེ་ནས་ཟླ་བ་སྒྲོལ་མའི་བསམ་བློ་ལ་འགྱུར་ལྡོག་ཕྱིན་ཏེ་ཤེས་ཡོན་མེད་པའི་མི་ཚེ་ལ་དཀའ་ངལ་བསྣོན་མ་ཞིག་ཡོད་པ་ངོས་ཟིན་ཏེ་ནད་ལས་གྲོལ་བ་ན་སློབ་གྲྭར་འགྲོ་རྒྱུའི་སེམས་ཐག་བཅད།
ཕ་མའི་རྒྱབ་སྐྱོར་དང་རང་གི་འབད་བརྩོན་ལ་བརྟེན་ཏེ་སློབ་སྦྱོང་གི་གྲུབ་འབྲས་ཉིན་བཞིན་ཡར་རྒྱས་ཕྱིན་པ་དང་བསྟུན་ཟླ་བ་སྒྲོལ་མའི་རེ་སེམས་དང་སྤོབས་པ་རྒྱ་ཆེ་རུ་ཕྱིན་ཏེ་ཟི་ལིང་སོགས་ནས་དབྱིན་སྐད་ཀྱང་སྦྱངས་ཏེ་ནོར་གནག་གི་རྫི་བོ་ནས་བོད་དབྱིན་རྒྱ་གསུམ་གྱི་སྐད་རིགས་བཤད་ཐུབ་པའི་སློབ་མ་ཞིག་ཏུ་གྱུར། ད་དུང་བརྙན་ལེན་དང་འབྲེལ་བའི་སྒྱུ་རྩལ་ལས་རིགས་ལ་ཞོར་སྦྱོང་བྱས་པའི་སྦྱངས་འབྲས་ལ་མོའི་དགེ་རྒན་དག་གིས་བསྔགས་བརྗོད་ཡང་ཡང་བྱས་པས་སེམས་ཤུགས་འཕར། མོ་རང་ཉིད་ཀྱིས་ཇུས་བཀོད་དང་པར་ལེན་གཅིག་ཆར་བྱས་པའི་གཡག་རྫི་ཟེར་བའི་སྒོ་ཟོག་སེམས་ཅན་དང་བདག་པོའི་བར་གྱི་འབྲེལ་བ་དང་། དུད་འགྲོ་སེམས་ཅན་ཡིན་ཡང་མ་བུའི་བརྩེ་སེམས་ཟབ་མོ་ཡོད་པའི་དངོས་བྱུང་བརྙན་ཐུང་ཞིག་བཟོས་ཏེ་དྲ་ཐོག་རྒྱལ་སྤྱིའི་བརྙན་ཐུང་གི་འགྲན་རྩོད་ཁྲོད་དུ་ཞུགས་པས་རྩེ་ཕུད་ཀྱི་བྱ་དགའ་ཨང་དང་པོ་ཐོབ། དུས་དེ་ནས་མོའི་བསམ་བློའི་ཁ་ཕྱོགས་དང་ཤེས་ཡོན་གྱི་འདུན་པ་རྒྱལ་སྤྱི་ལ་ཕྱོགས་ཏེ་ཨ་རིར་སློབ་ཞུགས་བྱེད་རྒྱུའི་གྲ་སྒྲིག་གྲུབ་པ་ན་བྷེ་པད་ཐི་གཙུག་ལག་སློབ་ཆེན་དུ་འཛུལ་ཞུགས་བྱས། ལོ་ངོ་བཞིའི་སློབ་དུས་ནང་དུ་ཟླ་བ་སྒྲོལ་མས་བོད་ཀྱི་ཐུན་མིན་གྱི་སྒྱུ་རྩལ་དང་སྲོལ་རྒྱུན་གྱི་ལག་ཤེས་སོགས་ཀྱི་གཏམ་བཤད་ཡང་ཡང་བྱས་པ་དང་སྦྱངས་འབྲས་རྩེ་ཕུད་ཀྱི་བྱ་དགའ་ཡང་ཐོབ་མྱོང་། དེ་བཞིན་གཞན་ཡང་འཛམ་གླིང་ན་སྙན་གྲགས་ཆེ་བའི་ཡེལ་གཙུག་ལག་སློབ་ཆེན་སོགས་ཀྱི་ནང་དུ་གཏམ་བཤད་བྱེད་པ་ལའང་གདན་འདྲེན་ཞུས་པ་སོགས་ཟླ་བ་སྒྲོལ་མའི་བྱ་གཞག་ལ་ཕུལ་དུ་བྱུང་བའི་གྲུབ་འབྲས་ཐོབ། ཟླ་བ་སྒྲོལ་མ་ལ་འདི་ལྟའི་རྒྱལ་ཁ་ཐོབ་པའི་རྒྱུ་རྐྱེན་གཙོ་བོ་ཞིག་ནི་མོ་རང་ཉིད་ལ་རང་རྟོན་གྱི་བསམ་བློ་དང་ཕུགས་བསམ་གྱི་དམིགས་རྒྱང་ཡོད་པ་དེས་མོ་རང་གོམ་པ་རེ་རེ་བཞིན་དུ་རྒྱལ་ཁའི་ཕྱོགས་སུ་ཁྲིད་ཡོད། དེའི་ཐད་དུ་ཟླ་བ་སྒྲོལ་མའི་སློབ་ཐོན་གྱི་གཏམ་བཤད་ནང་དུ་། “ང་ལ་གཞི་རྒྱ་ཆེ་བའི་རྨི་ལམ་ཞིག་ཡོད། ང་ལ་སྟོབས་ཤུགས་ལྡན་པའི་སེམས་ཚོར་ཞིག་ཡོད། ང་ལ་དྲག་ཏུ་འཕྱུར་བའི་སེམས་འདུན་ཞིག་ཡོད” དེ་ནི་ངས་རང་གི་ཕ་ཡུལ་བོད་དུ་འགྱུར་ལྡོག་བཏང་ཐུབ་པའི་བྱ་བ་ཞིག་བསྒྲུབ་པ་ལ་ཉེ་བར་མཁོ་བའི་ཆ་རྐྱེན་བསྒྲུབ་ཕྱིར་དཀའ་ངལ་ལ་གདོང་ལེན་བྱེད་རྒྱུ་དེ་རེད། ཅེས་བཤད་ཡོད། མོས་རང་ཉིད་ལ་ཡིད་ཆེས་བྱེད་རྒྱུ་དེ་ནི་གྲུབ་འབྲས་རླབས་ཆེན་ཞིག་གིས་འབྱུང་རྩ་ཡིན་པ་ཤེས་ཏེ། བློ་བརྟན་འགྱུར་མེད་ཀྱིས་ནམ་ཡང་རང་ཉིད་ཀྱིས་འདེམས་པའི་ལམ་བུར་ཤར་བསྐྱོད་བྱེད་ཀྱིན་ཡོད། གོང་དུ་བཤད་པ་བཞིན་མོས་ཆེས་ཐོག་མའི་སྒྱུ་རྩལ་གྱི་བྱ་གཞག་བརྙན་ཐུང་གཡག་རྫི་ལ་ཉེ་འཁོར་གྱི་མི་རྣམས་ཀྱིས་དེ་ཙམ་དོ་སྣང་བྱས་མེད། ཉིན་ཞིག་ཟླ་བ་སྒྲོལ་མས་ཀུ་རེ་ཚུལ་དུ་རང་གི་ཨ་ཁུ་ལ་བརྙན་ཐུང་དེ་ཁྱེད་རང་ཉོ་འདོད་ཡོད་ན་བཙོང་ཆོག་ཅེས་བརྗོད་སྐབས་ཨ་ཁུས་སྒོར་ལྔ་བཅུ་ཡང་སྤྲོད་མི་ཐུབ་ཅེས་ལན་འདེབས་བྱས་ཡོད། འོན་ཏེ་ཟླ་བ་གཅིག་ཙམ་རྗེས་སུ་བརྙན་ཐུང་དེ་ཉིད་དྲ་ཐོག་ནས་འཛམ་གླིང་བརྙན་ཐུང་འགྲན་རྩོད་ཁྲོད་དུ་རྩེ་ཕུད་ཨང་དང་པོའི་བྱ་དགའ་ཐོབ་ཏེ་སྒོར་ཁྲི་ཕྲག་ཁ་ཤས་ཀྱི་གཟེངས་རྟགས་ཐོབ་དུས་ཉེ་འཁོར་གྱི་མི་རྣམས་ཧང་སང་ཞིང་ཟླ་བ་སྒྲོལ་མའི་སྒྱུ་རྩལ་གྱི་ཆུ་ཚད་ལ་གུས་བརྩི་བྱས། དྲ་ངོས་ཤོང་ཚད་དང་བསྟུན་མུ་འགོད་བྱེད་རྒྱུ་བརྟེན་འཇུག་སང་ཉིན་འབྲི་རྒྱུ་ཡིན། གློ་བུར་དུ་བྲིས་སྟབས་ཡིག་ནོར་དང་སྡེབ་སྦྱོར་ཉམས་པ་མང་དུ་ཡོད་ངེས་བརྟེན་བཟོད་གསོལ་ཞུ། ཟིན་བྲིས་པ་མི་གསོན་པོས།


text:
མི་དམངས་དྲ་བའི་འཕྲིན། གསར་འགོད་པས་མཚོ་སྔོན་ཞིང་ཆེན་འཕྲོད་བསྟེན་འཆར་བཙའ་ཨུ་ལྷན་ནས་ཤེས་རྟོགས་བྱས་པར། ཉེ་ཆར། མཚོ་སྔོན་ཞིང་ཆེན་མི་དམངས་སྲིད་གཞུང་གཞུང་དོན་ཐིང་གིས་《མཚོ་སྔོན་ཞིང་ཆེན་གྱི་གཞུང་འཛུགས་ཀྱི་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་གི་ཕྱོགས་བསྡུས་སྒྱུར་བཅོས་ལས་དོན་སྔར་བས་ཡག་པོ་བསྒྲུབ་རྒྱུའི་སྐོར་གྱི་བསམ་འཆར་》བཀྲམ་ནས་མཚོ་སྔོན་ཞིང་ཆེན་གྱི་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་གི་ཕྱོགས་བསྡུས་སྒྱུར་བཅོས་ལས་དོན་འཐུས་སྒོ་ཚང་དུ་གཏོང་བའི་ཐད་བྱེད་ཐབས་ཞིབ་ཕྲ་བཏོན་པ་རེད།
ཤེས་རྟོགས་བྱས་པར་གཞིགས་ན། 《བསམ་འཆར་》ནང་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་སྨན་དང་སྨན་བཅོས་ཀྱི་ཁ་གསབ་ལམ་སྲོལ་བཙུགས་ནས་ཁྱད་པར་ཅན་གྱི་ལྕག་སྐུལ་སྲིད་ཇུས་མངོན་འགྱུར་བྱེད་དགོས་པ་དང་། སྲིད་གཞུང་གིས་གཞུང་བཙུགས་ཀྱི་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་ལ་མ་དངུལ་བཏང་བའི་གཟིགས་སྐྱོང་སྲིད་ཇུས་དོན་འཁྱོལ་བྱས་ཏེ་གཞུང་བཙུགས་ཀྱི་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་འཕེལ་རྒྱས་མགྱོགས་མྱུར་འགྲོ་རྒྱུར་རྒྱབ་སྐྱོར་བྱེད་དགོས། ཀྲུང་ལུགས་དང་། བོད་ལུགས། སོག་ལུགས་གསུམ་གྱི་སྨན་དང་སྨན་བཅོས་ཀྱི་སྨན་བཅོས་འགན་བཅོལ་སྲིད་ཇུས་སྤྱོད་རྒྱུར་སྐུལ་ལྕག་གཏོང་བའི་སྲིད་ཇུས་ལག་བསྟར་བྱས་ཏེ་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་དུ་སྡོད་པའི་ཆ་སྙོམས་ཉིན་མོ་འོས་འཚམ་ངང་རིང་དུ་གཏོང་དགོས། ཀྲུང་ལུགས་དང་བོད་ལུགས་གསོ་རིག་སྨན་ཁང་ནང་ཁུལ་གྱི་སྨན་སྦྱོར་སྤྱོད་རྒྱུར་སྐུལ་ལྕག་བྱས་ཏེ་ཀྲུང་ལུགས་དང་བོད་ལུགས་གསོ་རིག་གི་སྨན་བཅོས་ཞབས་ཞུའི་མཉམ་འབྲེལ་སྒྲིག་གཞིར་ཀྲུང་ལུགས་དང་བོད་ལུགས་ཀྱི་སྨན་སྦྱོར་སྤྱོད་ཆོག་པ་བཟོ་དགོས། ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་རིམ་དབྱེའི་སྨན་བཅོས་ལ་ཞུགས་པའི་ལས་དོན་ལ་སྐུལ་འདེད་ཧུར་ཐག་བཏང་ནས་2020ལོར་སླེབས་སྐབས་ཀྲུང་ལུགས་དང་བོད་ལུགས་གསོ་རིག་གིས་རིམ་པ་དབྱེ་ནས་ནད་བརྟག་སྨན་བཅོས་ཐུབ་པའི་ནད་གཞི་30ཟིན་པ་བྱེད་དགོས། གྲོང་ཁྱེར(རང་སྐྱོང་ཁུལ)དང་རྫོང་རིམ་པའི་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་གི་ཞབས་ཞུའི་འཇོན་ཐང་ཆེ་རུ་གཏོང་དགོས། གྲོང་ཁྱེར(རང་སྐྱོང་ཁུལ)དང་རྫོང་རིམ་པའི་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་སྨན་ཁང་ཚང་མས་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་གི་ཁྱད་ཆོས་མངོན་གསལ་དོད་པོ་ལྡན་པའི་ནད་ཐོག་སྨན་བཅོས་ཀྱི་ཆེད་ལས་ཁོའོ་ཧྲེ་བདམས་ཏེ་གཙོ་གནད་ཐོག་འཛུགས་དགོས་པ་དང་། ལོ་གཉིས་ཀྱི་དུས་ཡུན་རིང་མཚོ་སྔོན་ཞིང་ཆེན་ཡོངས་ཀྱི་རྫོང(གྲོང་ཁྱེར་དང་ཆུས)མ་བུ་འཕྲོད་སྦྱོར་སྒྲིག་གཞིར་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་ཚན་ཁག་འཛུགས་དགོས། ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་གི་ཤེས་ལྡན་མི་སྣའི་དཔུང་ཁག་འཛུགས་སྐྱོང་ལ་ཤུགས་སྣོན་བརྒྱབ་ནས“ལོ་ལྔ་ཚན་བཅུ་གསུམ་པའི”རིང་། མཚོ་སྔོན་ཞིང་ཆེན་ཡོངས་ཀྱི་ཞིང་འབྲོག་ཁུལ་དུ་གནས་གཏན་འཁེལ་གྱི་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་མཁོ་ཆོད་སྨན་པ་250རིན་མེད་ངང་གསོ་སྐྱོང་བྱེད་དགོས། མཐོ་རིམ་ལས་གནས་བཀོད་སྒྲིག་དང་གདན་ཞུས་ལས་བསྐོས་ཁྲོད་ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་མི་སྣར་གཟིགས་སྐྱོང་སྲིད་ཇུས་ངེས་ཅན་ཞིག་འདོན་དགོས་པ་མ་ཟད། ཀྲུང་ལུགས་དང་། བོད་ལུགས། སོག་ལུགས་གསུམ་གྱི་གསོ་རིག་མ་ལག་ཁྲོད། གྲགས་ཅན་སྨན་པ་དཔྱད་འདེམས་ཀྱི་ལམ་སྲོལ་འཛུགས་དགོས་པ་བཅས་ཀྱི་བླང་བྱ་བཏོན་ཡོད།


text:
དེ་རིང་བོད་རྒྱལ་ལོ་ ༢༡༤༢ རབ་བྱུང་བཅུ་བདུན་པའི་ཤིང་ལུག་ལོའི་ཟླ་ ༥ ཚེས་ ༢༠ དང། ཕྱི་ལོ་ ༢༠༡༥ ཟླ་ ༧ ཚེས་ ༦ ཉིན་མོ་འདིར། འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཇིག་རྟེན་ཞི་བདེའི་དེད་དཔོན་ཆེན་པོ། བོད་མི་ཡོངས་ཀྱི་མགོན་སྐྱབས་དང་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་ཕྱི་ལུགས་དགུང་གྲངས་ ༨༠ ཐམ་པར་ཕེབས་པའི་༸སྐུའི་འཁྲུངས་སྐར་སྲུང་བརྩི་ཟབ་རྒྱས་ངང་ཞུ་བཞིན་པ་ལྟར། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་གུས་ཕྱག་སྔོན་དུ་ཕུལ་ཏེ་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ནས་དགའ་དད་སྤྲོ་གསུམ་གྱི་ངང་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
སྐྱེ་འགྲོ་སྤྱི་དང། ཁྱད་པར་གངས་རིའི་ལྗོངས་ཀྱི་ཉམ་ཐག་པའི་གདུལ་བྱ་རྣམས་ལ་ཐུགས་བརྩེ་བས་ཉེ་བར་དགོངས་ཏེ་བསམ་བཞིན་སྲིད་པ་བཟུང་བ་ནས་བོད་རབ་བྱུང་ ༡༦ པའི་ཤིང་ཕག་ཟླ་བ་ ༥ ཚེས་ ༥ དང། ཕྱི་ལོ་ ༡༩༣༥ ཟླ་ ༧ ཚེས་ ༦ ཉིན་བོད་མདོ་སྨད་སྐུ་འབུམ་སྟག་མཚེར་དུ་ཡབ་ཆོས་སྐྱོང་ཚེ་རིང་དང། ཡུམ་བདེ་སྐྱིད་ཚེ་རིང་གཉིས་ཀྱི་སྲས་སུ་ངོ་མཚར་རྨད་དུ་བྱུང་བའི་མཚན་ལྟས་བཟང་པོ་དུ་མ་དང་བཅས་སྐུ་བལྟམས་ནས་ཕྱི་ལུགས་དགུང་གྲངས་ ༨༠ ལ་ཕེབས་ཏེ་༸སྐུ་ཡི་གསང་བ་གསུམ་ལ་སྐུ་གེགས་ཀྱི་མཚན་མ་ཆ་ཕྲ་མོའི་ཚུལ་ཙམ་ཡང་མ་བཞེས་པར་གཟུགས་སྐུའི་དཀྱིལ་འཁོར་ལྷུན་པོ་ཀུན་ཏུ་བཟང་པོའི་དགེ་མཚན་གསལ་བར་འཚོ་གཞེས་གཡོ་བ་མེད་པའི་བཀའ་དྲིན་ནི་སྟོང་གསུམ་ནོར་གྱིས་བཀང་སྟེ་བསྐལ་ཆེན་དུ་མར་ཕུལ་ཡང་ཆ་ཙམ་ཡང་གཞལ་བར་མི་ནུས།
མགོན་པོ་གང་ཉིད་རྒྱལ་བློན་པཎ་གྲུབ་སོགས་སྤྲུལ་སྒྱུར་བསམ་གྱིས་མི་ཁྱབ་པས་མཐའ་ཡས་པའི་གདུལ་བྱ་རྣམས་མངོན་མཐོ་དང་ངེས་ལེགས་ཀྱི་ལམ་བཟང་པོར་བཀྲི་བར་མཛད་པའི་རྟག་ཁྱབ་འཕྲིན་ལས་ཀྱི་འཇུག་པ་ས་གསུམ་ཀུན་ཏུ་ཁྱབ་ཅིང་བརྗོད་ཀྱིས་མི་ལངས་ཤིང། ༸རྒྱལ་མཆོག་ལྔ་པ་ཆེན་པོས་བོད་ལྗོངས་ལུགས་གཉིས་གསེར་གྱི་འཁོར་ལོ་མངོན་པར་བསྒྱུར་ཏེ་གངས་ལྗོངས་ཆབ་སྲིད་ཀྱི་གདུགས་དཀར་ཡུག་གཅིག་གི་གྲིབ་བསིལ་འོག་སྐྱེ་འགྲོ་མཐའ་དག་བདེ་བར་བཀོད་དེ་རིས་མེད་༸རྒྱལ་བསྟན་རིན་པོ་ཆེ་དར་ཞིང་རྒྱས་པར་མཛད། ལྷག་པར་༸རྒྱལ་དབང་རིམ་བྱོན་གྱི་ཐུགས་བསྐྱེད་སྨོན་ལམ་དུས་སུ་སྨིན་པ་༸རྒྱལ་མཆོག་བཅུ་བཞི་པ་ཆེན་པོ་གང་ཉིད་སྙིགས་དུས་ཀྱི་སྐྱེ་འགྲོ་སྤྱི་དང་ཆོས་ལྡན་གངས་ཅན་ཞིང་དུ་གཉན་འཕྲང་ཆེ་བའི་དུས་སྐབས་འདིར་སྐུ་ཡི་བཀོད་པ་བཟུང་སྟེ། མཚན་དཔེའི་དཀྱིལ་འཁོར་ཡོངས་སུ་རྫོགས་ཤིང་གསན་བསམ་སྒོམ་གསུམ་དང། འཆད་རྩོད་རྩོམ་གསུམ་སོགས་ཐུན་མོང་དང་ཐུན་མོང་མ་ཡིན་པའི་ཤེས་བྱའི་གནས་མཐའ་དག་མཁྱེན་ཅིང་སྟོན་པ་བླ་ན་མེད་པ་ངེས་པ་དོན་གྱི་གངས་ཅན་མཁས་པ་ཀུན་གྱི་གཙུག་གི་རྒྱན་དང་སྙིང་གི་ནོར་བུར་གྱུར།
ལྷག་པར་རྒྱ་དམར་ཀླ་ཀློའི་དཔུང་ཚོགས་ཀྱིས་བོད་ལྗོངས་སུ་བཙན་འཛུལ་བྱས་ཏེ་བོད་ཀྱི་ཆབ་སྲིད་གནས་སྟངས་ཉག་ཕྲ་བའི་སྐབས། མགོན་པོ་མཆོག་དགུང་གྲངས་ ༡༦ ལས་མ་ཕེབས་ཀྱང་བོད་ལྗོངས་ལུགས་ཟུང་ཆབ་སྲིད་གསེར་གྱི་འཁོར་ལོ་ཕྱག་མཚན་དུ་བཞེས་འཕྲལ་འཛམ་བུ་གླིང་སྤྱི་འགྲོས་ཀྱི་སྲོལ་བཟང་དང་མཐུན་པའི་མང་གཙོའི་ལམ་ལུགས་གསར་གཏོད་བསྐྱང་རྒྱུའི་དགོངས་བཞེས་བཀའ་དྲིན་ཆེ་བ་ལྟར་དུས་བསྟུན་སྒྱུར་བཅོས་ཀྱི་སྤྱི་ཚོགས་ལེགས་བཅོས་ལས་ཁུངས་གསར་འཛུགས་སོགས་ཕྱག་ལེན་དབུ་འཛུགས་བསྐྱངས་ཡོད་ནའང་། རྒྱ་དམར་བཙན་འཛུལ་དམག་དཔུང་གིས་གངས་ལྗོངས་བསྟན་སྲིད་མི་རིགས་དང་བཅས་པ་དུས་གཅིག་ལ་རྩ་བརླག་ཏུ་གཏོང་རྒྱུའི་ཧམ་སེམས་དང་ཉེན་ཁའི་གནས་སུ་ལྷུང་སྐབས་གང་ཉིད་ཀྱི་འཚེ་མེད་ཞི་བའི་ཐབས་མཁས་ཐུགས་རྗེའི་མཛད་བྱུས་ཀྱིས་རེ་ཞིག་བོད་མི་ཁྲི་ཕྲག་མང་པོའི་ཚེ་སྲོག་འཐབ་རོལ་དུ་འགྲོ་མི་དགོས་པའི་མི་འཇིགས་པའི་སྐྱབས་སྦྱིན་ཡང་དག་པར་མཛད། འོན་ཀྱང་རྒྱ་ནག་དམག་དཔུང་གི་གདུག་རྩུབ་སྲིད་བྱུས་འོག་བོད་ས་བཙན་ཕྲོགས་དང་བཙན་བཟུང་དབང་གིས་སྐྱབས་བཅོལ་དུ་ཕེབས་དགོས་བྱུང་།
རྒྱ་གར་འཕགས་པའི་ཡུལ་དུ་༸ཞབས་སོར་འཁོད་འཕྲལ་ཐོག་མའི་དགོངས་བཞེད་བཞིན་ཕྱི་ལོ་ ༡༩༦༠ ལོར་ཆོལ་གསུམ་ཆོས་བརྒྱུད་དང་བཅས་པའི་བོད་མི་མང་སྤྱི་འཐུས་འདེམས་བསྐོ་དང་འབྲེལ་རིམ་བཞིན་ཡུལ་དུས་གནས་བབ་དང་མང་ཚོགས་ཀྱི་བསམ་བློའི་ཆུ་ཚད་དང་བསྟུན་མང་གཙོ་ཡང་དག་པའི་ཕྱོགས་སུ་བཀྲི་གནང་མཛད་པ་དང། མང་ཚོགས་ཀྱི་བསམ་འཆར་བསྡུ་བཞེས་དང་བཅས་མ་འོངས་བོད་ཀྱི་རྩ་ཁྲིམས་ཡོངས་ཁྱབ་མཛད། བོད་དོན་བདེན་པའི་གནས་ལུགས་འཛམ་གླིང་མཉམ་འབྲེལ་རྒྱལ་ཚོགས་སུ་ཞུ་བསྐུལ་མཛད་དེ་བོད་མིར་འགྲོ་བ་མིའི་ཐོབ་ཐང་དང། རང་ཐག་རང་གཅོད་ཀྱི་ཐོབ་ཐང་དགོས་པའི་གྲོས་ཆོད་རིམ་འཇོག་ཐུབ་པ་དང། བཙན་བྱོལ་བོད་གཞུང་གི་སྒྲིག་འཛུགས་མ་ལག་དང་བཅས་པ་བཀོད་སྒྲིག་དང། བོད་ཀྱི་ཆོས་དང་རིག་གཞུང། གོམས་གཤིས་བཅས་མི་ཉམས་རྒྱུན་འཛིན་དང། བོད་མིའི་ནུས་པ་ཆིག་སྒྲིལ་ཆེད་བོད་མི་རྣམས་གནས་ངེས་མེད་དུ་ཁ་ཐོར་འགྲོ་མི་དགོས་པར་ས་གནས་ཁག་ཏུ་གཞིས་ཆགས་ཀྱི་མཐུན་རྐྱེན་གསར་འཛུགས་མཛད། མ་འོངས་བོད་ཀྱི་སོན་རྩ་བོད་མི་ན་གཞོན་རྣམས་ལ་གནའ་དེང་གི་ཤེས་ཡོན་དང། གཞུང་མང་དཔལ་འབྱོར། འཕྲོད་བསྟེན་སོགས་ཀྱི་ཆེད་ལས་ཁུངས་སམ་སྡེ་ཚན་ཟུར་འཛུགས་ཀྱི་བཀའ་དྲིན་བསྐྱངས།
རྒྱལ་བསྟན་དར་སྤེལ་ཐད་མགོན་པོ་གང་གི་དབུ་ཁྲིད་ལམ་སྟོན་འོག་ཆོས་ལུགས་ཆོས་བརྒྱུད་ཁག་གི་བླ་ཆེན་རྣམ་པ་དང། བླ་སྤྲུལ་མཁན་པོ་དགེ་བཤེས་བཅས་ཞུགས་པའི་ཆོས་ཚོགས་ཐེངས་ ༡༢ པའི་བར་ཚོགས་པ་སོགས་ཀྱིས་རྒྱ་བལ་འབྲུག་གསུམ་དང། ཕྱི་རྒྱལ་ཡུལ་གྲུ་གཞན་གང་སར་རྒྱལ་བསྟན་རིན་པོ་ཆེའི་དབུ་འཕང་དགུང་དུ་བཏེགས་ཏེ་དར་ཞིང་རྒྱས་པར་མཛད་དེ་བོད་བརྒྱུད་ནང་བསྟན་པ་རྣམས་སྔར་ལྷག་དམ་ཚིག་འོ་ཆུ་གཅིག་འདྲེས་དང། ཕན་ཚུན་དག་སྣང་ནོར་བུའི་འོད་ཀྱིས་ཁྱབ་པར་མཛད་ཅིང། རྒྱལ་སྤྱིའི་ཆོས་ལུགས་གཞན་ཁག་ལའང་མཛའ་འབྲེལ་གསེར་གྱི་ཟམ་པ་ཉེ་བར་བཙུགས།
ལྷག་པར་བོད་དོན་བདེན་མཐའ་མྱུར་གསལ་ཡོང་བར་འཚེ་མེད་ཞི་བའི་ཐབས་ལམ་ཁོ་ནར་བརྟེན་ཏེ། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ད་ལྟའི་གནས་སྟངས་ལྟར་གཞིས་ལུས་རྒྱ་ཆེའི་མི་མང་རྣམས་བྲན་བཀོལ་མ་ཡིན་པར། ཆོལ་གསུམ་ཡོངས་རྫོགས་རང་སྲིད་རང་སྐྱོང་བྱ་རྒྱུའི་གནས་དུས་ཀྱི་དངོས་ཡོད་གནས་སྟངས་དང་བསྟུན་པའི་ཕན་ཚུན་གཉིས་ཕན་དང། གུ་ཡངས་བཅས་ཀྱི་སྒོ་ནས་འགྲིག་འཇགས་ཡོང་ཐབས་གཙོར་བཟུང་གི་དབུ་མའི་ལམ་གྱི་བཞེངས་ཕྱོགས་སྲིད་བྱུས་ལ་བོད་རྒྱ་ཆེའི་མི་མང་དང་། འཛམ་གླིང་སྤྱི་ཡོངས་ནས་བསྔགས་བརྗོད་དང་རྒྱབ་སྐྱོར་ཤུགས་ཆེ་འཐོབ་པ། རིམ་བཞིན་བོད་ཆོལ་ཁ་གསུམ་ཁྱོན་ལ་གཟིགས་སྐོར་སྐུ་ཚབ་ཚོགས་པ་སྔ་རྗེས་རིམ་པ་དང། རྒྱ་ནག་ཏུ་བོད་རྒྱ་ཞི་མོལ་གྱི་ཆེད་འབྲེལ་མོལ་སྐུ་ཚབ་ཚོགས་ཆུང་རིམ་པ་གཏོང་གནང་མཛད་ཡོད།
དེང་སྙིགས་ལྔའི་རང་མདངས་ཆེས་ཆེར་བདོ་བའི་དུས་འདིར། སྟོན་པ་ཐུགས་རྗེ་ཅན་གྱིས་གསུངས་པའི་དམ་པའི་ཆོས་ཀྱི་སྙིང་པོ་སྟོང་ཉིད་སྙིང་རྗེ་ཟུང་དུ་འཇུག་པའི་ལམ་བཟང་ཆེས་ཆེར་གསལ་བར་མཛད་དེ་དུས་རྟག་ཏུ་འཚེ་མེད་ཞི་བའི་མཛད་ཐབས་འབའ་ཞིག་ཉམས་བཞེས་ཀྱིས་ཡུལ་དུས་གནས་སྐབས། འགྲོ་བའི་ཁམས་དང་མོས་པ་ལྟར་སྐུ་ངལ་བརྒྱ་ཕྲག་ལྷུར་བཞེས་ཀྱི་འཇིག་རྟེན་ཀུན་ཁྱབ་འགན་འཁུར་གྱི་བཀའ་སློབ་ལམ་སྟོན་ཐོག་ནས་འགྲོ་བ་མིའི་རིགས་ཀུན་ལ་ཞི་བདེ་སྤེལ་བའི་ཐུགས་འགན་རླབས་པོ་ཆེ་བཞེས་དང་བཞེས་བཞིན་པ་དང། ད་དུང་ཆོས་ལ་ཡིད་ཆེས་ཡོད་མེད་ལ་མ་ལྟོས་པར་བཟང་སྤྱོད་ཀྱི་བསླབ་བྱ་ལས་འགྲོ་བ་མི་སྤྱི་དང། འཛམ་གླིང་ཁོར་ཡུག་དང་བཅས་པར་ཕན་རླབས་ལྡན་པ། དེ་བཞིན་ཆོས་ལུགས་ནང་ཕན་ཚུན་འཆམ་མཐུན་ཡོང་ཐབས་སུ་འཛམ་གླིང་ཆོས་ལུགས་དབུ་འཁྲིད་རྣམ་པའི་ལྷན་དུ་རྒྱ་ཆེ་གུ་ཡངས་ཀྱི་བགྲོ་གླེང་མཛད་དེ་ཕན་ཚུན་དོགས་པ་དང་འགལ་བ་སེལ་ཐབས་ཀྱི་ཐུགས་འགན་བསྐྱེད་བཞེས་མཛད་པ་སྤྱི་དང་། བྱེ་བྲག་བོད་བསྟན་སྲིད་མི་རིགས་ཀྱི་ཆེད་བཅས་སུ་མཛད་འགན་གསུམ་གཙོ་གྱུར་གྱི་རླབས་ཆེན་མཛད་བཟང་རྣམས་ལ་མངོན་པར་བསྟོད་དེ་འཛམ་གླིང་ཐོག་དཔལ་དང་གཟི་བརྗིད་ཀྱི་མངོན་པར་མཐོ་ཞིང་སྙན་གྲགས་ཅན་གྱི་ནོ་སྦེལ་ཞི་བདེའི་གཟེངས་རྟགས་དང། ཨ་རིའི་གྲོས་ཚོགས་ཀྱི་གསེར་གྱི་རྟགས་མའི་གཟེངས་རྟགས། ཨིན་ཡུལ་གྱི་འཇོན་ཊེམ་པལ་ཊོན་(John Templeton Award) གཟེངས་རྟགས་བཅས་ཆེ་བསྟོད་རྒྱལ་ཁར་འབུལ་བཞེས་ཀྱིས་གཙོས་གཟེངས་རྟགས་དང་མཚན་གནས་སོགས་ཆེས་མཐོའི་ཕྱག་ཁྱེར་བརྒྱ་ཕྲག་དུ་མ་འབུལ་ལམ་ཞུས་ཏེ་ཞི་བདེའི་སློབ་དཔོན་ཆེན་པོ་ཏཱ་ལའི་བླ་མ་ཞེས་པའི་མཚན་སྙན་གྱི་གྲགས་པ་ཡངས་པའི་ས་ཆེན་པོ་ལ་རླུང་ལྟར་ཁྱབ།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བླ་ན་མེད་པའི་མཛད་འཕྲིན་བསྐྱངས་དང་སྐྱོང་བཞིན་པ་རྣམས་བརྗོད་ཀྱིས་མི་ལངས་ཤིང། འདས་པའི་ལོ་གཅིག་ཁོ་ནར་འཛམ་གླིང་གི་ཡུལ་གྲུ་འཇར་མན་དང། ཁེ་ན་ཌ། ཨ་རི། ཨི་ཊ་ལི། སུད་སི། ནོར་ཝེ། ཉི་ཧོང། ཨོ་སེ་ཀྲེ་ལེ་ཡ། རྒྱ་གར་གྱི་རྒྱལ་ས་ལྡི་ལིས་མཚོན་གྲོང་ཁྱེར་དང་མངའ་སྡེ་ཁག་དུ་མའི་ས་ཁུལ་ནང་ཆིབས་སྒྱུར་བཀའ་དྲིན་བསྐྱངས་ཏེ་རིས་མེད་ཆོས་ལུགས་ཀྱི་བླ་ཆེན་ཁག་དང། སྲིད་འཛིན་དང་སྲིད་བློན་ལས་ཟུར། གྲོས་ཚོགས་ཀྱི་འཐུས་མི་སོགས་གལ་ཆེའི་ཆབ་སྲིད་ཀྱི་མི་སྣ་དང་ཚན་རིག་པ། སྒྱུ་རྩལ་བ། ཤེས་ཡོན་ཅན་སོགས་མཇལ་འཕྲད་དང། རྒྱལ་ཁབ་དེ་དག་ནང་གི་སློབ་ཕྲུག་དང། མང་ཚོགས་བཅས་ལ་འདི་ཕྱི་འཕྲལ་ཡུན་ཀུན་ལ་སྨན་པ་བདེ་སྐྱིད་ཀྱི་རྨང་གཞི་ཞི་བདེ་དང་བྱམས་བརྩེ། ཀུན་ཁྱབ་འགན་འཁུར། བསམ་བློར་བཅོས་བསྒྱུར། བཟང་སྤྱོད་གོང་འཕེལ། མདོར་ན་འཛམ་གླིང་ཁྱོན་ཡོངས་བཟང་ཕྱོགས་སུ་བསྐྱོད་ཐུབ་པའི་ཟབ་གསལ་བཀའ་སློབ་གསུང་གི་བདུད་རྩི་མཐའ་ཡས་པ་སྨིན་སྩོལ་བསྐྱངས་དང་སྐྱོང་བཞིན་པའི་བཀའ་དྲིན་གཞལ་དུ་ག་ལ་མཆིས།
སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་བོད་ཡུལ་ཆོལ་གསུམ་སྤྱི་དང་འཛམ་གླིང་ཡུལ་གྲུ་ཀུན་དུ་གནས་པའི་བོད་རིགས་ཡོད་དོ་ཅོག་གི་བསམ་དོན་བོད་ཀྱི་ཆོས་དང་རིག་གཞུང། མི་རིགས་བཅས་ཀྱི་ཆེད་དུ་ཆོལ་གསུམ་བོད་མི་ཡོངས་རྫོགས་གོང་བུ་ཆིག་སྒྲིལ་འདི་ལྟ་བུ་བཙན་པོའི་ལོ་དུས་རྗེས་སུ་བོད་ཀྱི་ལོ་རྒྱུས་སུ་སྔར་བྱུང་མ་མྱོང་བ་ཞིག་ཏུ་མཛད་པ་ནི་བཀའ་དྲིན་ལྷག་པར་ཆེ་བ་ཞིག་ཡིན་ལ། བོད་མིའི་བདེན་དོན་འཐབ་རྩོད་ཀྱི་རྨང་གཞི་དང་མ་འོངས་མདུན་ལམ་བཅས་སྲ་བརྟན་དུ་མཛད་པ་སོགས་མདོར་ན་བོད་གངས་ཅན་པའི་ཆོས་དང། རིག་གཞུང། ཆབ་སྲིད། མི་རིགས་བཅས་པར་རང་དབང་དང། ཞི་བདེ། མཉམ་གནས་བཅས་ཀྱི་དར་རྒྱས་ཡུན་གནས་ཡོང་ཐབས་སོགས་རླབས་ཆེན་མཛད་འཕྲིན་རྒྱ་ཆེ་རྒྱུན་མི་ཆད་པར་སྐྱོང་བཞེས་མཛད་པའི་བཀའ་དྲིན་རྣམས་སྙིང་དབུས་སུ་བཅངས་ཏེ་ཐུགས་རྗེ་དང། བཀའ་དྲིན་བླ་ན་མེད་པ་ཆེ་ཞེས་ལན་བརྒྱར་ཞུ་རྒྱུ་དང་སྦྲགས། བསྐལ་པ་རྒྱ་མཚོའི་བར་དུ་ཕ་མས་བུ་ཕྲུག་ཇི་བཞིན་བརྩེ་ཆེན་ཐུགས་རྗེའི་ཀློང་ནས་དུས་ནམ་ཡང་འདོར་བ་མེད་པར་རྗེས་སུ་གཟུང་དུ་གསོལ་ཞེས་བོད་མི་མང་སྤྱི་འཐུས་ལྷན་ཚོགས་ཀྱིས་བཀའ་དྲིན་རྗེས་དྲན་གྱི་གྲོས་ཆོད་ཅིག་སྤྱི་མོས་ཀྱི་ཐོག་ནས་འཇོག་ཐུབ་པ་བྱུང་ཡོད།
སྔ་ལོ་ཁེ་ན་ཌའི་དམག་གི་དྲན་རྟེན་གྱི་འགྲེམས་སྟོན་ཁང་དུ་མི་ཞིག་གིས་མེ་མདས་རྒོལ་རྡུང་བཏང་བ་དང། སིངྒ་སྤུར་གྱི་སྲིད་བློན་ཟུར་པ་སྐུ་ཞབས་ལི་ཀཝན་ཡིའུ་སྐུ་འདས་པ། རྒྱ་གར་བྱང་ཕྱོགས་ཇ་མུ་ཀཤི་མིར་མངའ་སྡེར་ཆུ་ལོག་གི་གནོད་འཚེས་མི་རྒྱུ་ཟོག་གསུམ་ལ་གོད་ཆག་བྱུང་བ། འདི་ལོ་བལ་ཡུལ་སོགས་ནང་ས་ཡོམ་ཤུགས་ཆེ་བརྒྱབ་སྟེ་མི་ནོར་ཟོག་གསུམ་ལ་གོད་ཆག་ཚབས་ཆེན་ཕོག་པ་སོགས་དཀའ་ངལ་འདྲ་མིན་དང། ལྷག་དོན་དམན་ལ་ལྷག་པར་བརྩེ་བའི་རྒྱལ་སྲས་བྱང་ཆུབ་སེམས་དཔའི་སྤྱོད་མཆོག་ཡིད་འོང་སྤྱོད་པའི་ཐུགས་བསྐྱེད་དམ་བཅའ་བཙན་པོའི་དབྱིངས་ལས་ཐུགས་གསོ་དང་གདུང་སེམས་མཉམ་སྐྱེད་ཀྱི་གསུང་འཕྲིན། དགོས་གལ་རིགས་ལ་ངལ་སེལ་རོགས་དངུལ་བཅས་སྩལ་དང་སྩལ་བཞིན་པ།
འདི་ལོ་ཕྱི་ཟླ་ ༤ པའི་ནང་རྒྱ་ནག་གཞུང་གིས་ “བོད་ལྗོངས་འཕེལ་རྒྱས་བགྲོད་ལམ་གྱི་ལོ་རྒྱུས་ཀྱི་གདམ་ག་” ཟེར་བའི་རྒྱབ་ཤ་དཀར་པོའི་དེབ་དེ་པར་འགྲེམས་བྱས་ནས་ “༡༽ ལམ་ལུགས་རྙིང་པ་བོད་ཀྱི་ལོ་རྒྱུས་སྟེགས་བུ་ནས་ཕྱིར་འཐེན་བྱེད་རྒྱུ་ནི་ལྡོག་ཐབས་མེད་པ་ཞིག་ཡིན་པ་དང་། ༢༽ བོད་གསར་པ་ཡང་དག་པའི་འཕེལ་རྒྱས་འགྲོ་ལམ་ཐོག་བསྐྱོད་པ། ༣༽ “དབུ་མའི་ལམ་” གྱི་ངོ་བོ་ནི་ཀྲུང་གོ་ཁ་ཕྲལ་གཏོང་རྒྱུ་དེ་རེད། ༤༽ “ཞི་བདེ་” དང་། “འཚེ་མེད་ཞི་བའི་” ལྟར་སྣང་། ༥༽ ཀྲུང་དབྱང་སྲིད་གཞུང་གིས་ཏཱ་ལའི་སྐྱེ་ཕྲེང་བཅུ་བཞི་པར་འཛིན་པའི་སྲིད་ཇུས་” ཟེར་བ་སོགས་གནད་དོན་ལྔའི་ཐོག་ནས་བོད་ལྗོངས་འཕེལ་རྒྱས་གཏོང་ལུགས་ཀྱི་ལོག་འགྲེལ་དང་རྫུན་སྒྲིག་འཁྱོག་བཤད་སྣ་ཚོགས་བྱས་ཡོད།
རྒྱ་ནག་གི་འགོ་འཁྲིད་ཚོས་བོད་དང་བོད་མིའི་ཐོག་འཛིན་པའི་མཁྲེགས་འཛིན་གྱི་སྲིད་བྱུས་ལ་འགྱུར་བ་བཏང་སྟེ་བོད་ནང་གི་དངོས་ཡོད་གནས་སྟངས་དང་། བོད་མིའི་མངོན་འདོད་དང་མཐུན་པའི་ཐོག་བོད་རྒྱ་གཉིས་སྨན་གྱི་བཟང་ཕྱོགས་ཀྱི་འགྱུར་བ་ཞིག་ཡོང་རེ་དང་། ༸ཀུན་གཟིགས་པཎ་ཆེན་ཆུང་སྲིད་རིན་པོ་ཆེས་དབུས་བོད་ནང་ཉེས་མེད་འཛིན་བཟུང་བཙོན་འཇུག་སོགས་ཀྱིས་སྡུག་སྦྱོང་མྱོང་བཞིན་པ་རྣམས་འཕྲལ་དུ་གློད་བཀྲོལ་གྱིས་འགྲོ་བ་མིའི་བདེ་སྐྱིད་ལ་ལོངས་སུ་སྤྱོད་རྒྱུ་ཡོང་བ་དང་། བོད་ཀྱི་གནད་དོན་སྤྱི་ཡོངས་ལ་བསམ་ཞིབ་ནན་ཏན་གྱིས་བོད་རྒྱ་ཁ་བྲལ་མིན་པ་མཉམ་གནས་ཆེད་འབྲེལ་མོལ་གྱི་ལམ་ནས་ཐག་གཅོད་གང་མྱུར་ཡོང་བའི་ནན་བརྗོད་བྱ་རྒྱུ་ཡིན།
རྒྱ་ནག་དམར་པོའི་སྲིད་གཞུང་གིས་བོད་ཀྱི་སྣོད་བཅུད་ཡོངས་སུ་གཏོར་བཤིག་དང་། སྡུག་སྦྱོང་མནར་གཅོད་སྔར་མ་གྲགས་པ་ལུ་གུ་བརྒྱུད་དུ་བཏང་དང་གཏོང་བཞིན་པའི་མཁྲེགས་འཛིན་དང་། གདུག་རྩུབ་ཀྱི་སྲིད་བྱུས་ལ་ངོས་ལེན་དང་བཟོད་ཐབས་བྲལ་ཏེ་བོད་ནང་གི་གཞིས་ལུས་རྒྱ་ཆེའི་མི་མང་སྤྱི་དང་། ལྷག་པར་ཉེ་བའི་ལོ་ཤས་ནང་རང་ལུས་མེར་བསྲེགས་གནང་མཁན་རྒྱལ་གཅེས་དཔའ་བོ་དཔའ་མོ་མི་གྲངས་ ༡༤༠ ཐམ་པ་བྱུང་ཡོད་པ་རྣམས་ཀྱི་རེ་བ་དང་མངོན་འདོད་གལ་ཆེའི་ནང་གི་གལ་ཆེ་གཅིག་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རང་ཡུལ་གངས་ཅན་ལྗོངས་སུ་གང་མྱུར་ཕྱིར་༸ཞབས་སོར་འཁོད་ཐུབ་པ་དགོས་རྒྱུ་དེ་ཡིན་པས། རྒྱ་ནག་གི་འགོ་འཁྲིད་ཚོས་ཁ་ནས་ཤོད་པ་ལྟར་དོན་དངོས་ཐོག་བོད་མི་རིགས་ལ་བྱམས་སྐྱོང་གི་ཤ་ཚ་ཡོད་པ་ཡིན་ན་གཞིས་ལུས་བོད་རྒྱ་ཆེའི་མི་མང་གི་སྐོམ་པ་ཆུ་འདོད་ལྟར་གྱི་རེ་འདོད་དང་། གཤིན་པོ་རྣམས་ཀྱི་ཞལ་ཆེམས་ལྟར་རེ་བ་སྐོང་རྒྱུའི་ལས་འགན་ཡོད་པ་ལྟར་བསམ་ཤེས་ངེས་པར་དགོས་རྒྱུ་དང་། རང་ཅག་གངས་ཅན་པ་ཡོངས་ཀྱིས་ཀྱང་དེའི་ཐོག་ལྷག་བསམ་སྙིང་སྟོབས་ཞུམ་པ་མེད་པའི་སྒོ་ནས་འགན་འཁུར་སྔར་ལྷག་ཞུ་དགོས་པའི་དེ་རིང་གི་གོ་སྐབས་འདི་བརྒྱུད་ནས་འབོད་སྐུལ་ནན་ཏན་ཞུ་རྒྱུ་ཡིན།
འདི་ལོའི་ཕྱི་ཟླ་ ༤ པའི་ཚེས་ ༢༥ དང་དེའི་རྗེས་བཅས་སུ་བལ་ཡུལ་གྱི་རྒྱལ་ས་ཀ་ཐ་མན་གྲུ་དང་། དེའི་ཉེ་ཁུལ་ས་ཁུལ་གང་མང་བཅས་སུ་ས་འགུལ་གྱི་འཇིགས་པའི་དབང་གིས་མི་རྒྱུ་གཉིས་ཀར་ཚབས་ཆེའི་གོད་ཆག་བྱུང་ཡོད་པར་བོད་མི་མང་སྤྱི་འཐུས་ལྷན་ཚོགས་ཀྱིས་སེམས་འཚབ་དང་། གདུང་སེམས་ཅི་ཆེས་བལ་ཡུལ་གཞུང་མང་གཉིས་ཀར་ཐུགས་གསོ་དང་འབྲེལ་འདི་ལྟ་བུའི་ས་ཡོམ་གྱི་གོད་ཆག་དུས་ནམ་ཡང་མི་འབྱུང་བ། བལ་ཡུལ་གྱི་སྐྱེ་འགྲོ་ཀུན་དུས་རྟག་ཏུ་བདེ་སྐྱིད་ཀྱི་དཔལ་ལ་ལོངས་སུ་སྤྱོད་རྒྱུ་ཡོང་བའི་མཆོག་གསུམ་རྒྱལ་བ་རྒྱ་མཚོར་གསོལ་འདེབས་དང། བལ་ཡུལ་རྒྱལ་ཁབ་ནི་བོད་དང་ལོ་རྒྱུས་ཐོག་ནས་འབྲེལ་ལམ་གཏིང་ཟབ་ཡོད་པའི་རྒྱལ་ཁབ་ཅིག་ཡིན་པ་དང་། ལྷག་དོན་ཕྱི་ལོ་ ༡༩༥༩ ལོར་བོད་ས་རྒྱ་ནག་དམར་པོའི་དྲག་པོའི་བཙན་ཤུགས་འོག་ཚུད་པའི་དུས་སྐབས་དེ་ནས་བཟུང་ད་བར་བལ་ཡུལ་གཞུང་མང་གིས་བོད་མི་ཁྲི་ཚོ་གཉིས་བརྒལ་བར་འཚོ་ཐབས་དང་། ཆོས་རིག་གོང་འཕེལ་སོགས་ཀྱི་མཐུན་འགྱུར་དང་། གོ་སྐབས་བསྐྲུན་ཡོད་པས་དེ་རིང་གི་དུས་སྐབས་འདི་བརྒྱུད་བལ་ཡུལ་གཞུང་མང་གཉིས་ལ་གདུང་སེམས་མཉམ་སྐྱེད་ཞུ་རྒྱུ་ཡིན།
ཉེ་ལམ་བོད་མི་མང་སྤྱི་འཐུས་ལྷན་ཚོགས་ནས་ཕྱོགས་བསྒྲིགས་པར་བསྐྲུན་ཞུས་པའི་དོལ་རྒྱལ་དང་འབྲེལ་བའི་ཕྱག་དེབ་ “དོལ་རྒྱལ་དང་འབྲེལ་བའི་བླང་དོར་ཤེས་བྱ་གནད་བསྡུས་” ཞེས་པའི་ནང་། དོལ་རྒྱལ་དང་འབྲེལ་བའི་བླང་དོར་བཀའ་སློབ་དང་། ཆོས་ཚོགས་དང་གྲོས་ཚོགས་ཀྱི་གྲོས་ཆོད། བཀའ་ཤག་གི་གསལ་བསྒྲགས། གཞན་ཡང་མཛད་གཙོ་ལས་ཟུར་རྣམ་པ་སོགས་ཀྱི་གསུང་བཤད་བཅས་འཁོད་པ་དེ་རིང་དབུ་འབྱེད་དང་འབྲེལ་འགྲེམས་སྤེལ་ཞུས་པ་བཞིན། གཞིས་བྱེས་བོད་མི་ཡོངས་ཀྱིས་ཕྱག་དེབ་ཀྱི་ནང་དོན་རྣམས་ལ་ཐུགས་སྣང་ཆེན་པོས་སློབ་སྦྱོང་ནན་ཏན་གྱིས་སྤང་བླངས་ཚུལ་བཞིན་གནང་དགོས་པའི་དེ་རིང་དུས་སྐབས་འདི་བརྒྱུད་ནས་འབོད་སྐུལ་ནན་ཏན་ཞུ་རྒྱུ་ཡིན།
བཙན་བྱོལ་བོད་མི་རྣམས་རྒྱ་གར་འཕགས་པའི་ཡུལ་གྱིས་གཙོས་པའི་ཕྱི་རྒྱལ་ཡུལ་གྲུ་ཁག་ཏུ་སྐྱབས་བཅོལ་ཞུས་ཏེ་མི་ལོ་ ༥༦ འགྲོ་བཞིན་པ་དང་། དམིགས་བསལ་རྒྱ་གར་ནི་ང་ཚོའི་ཕ་ཡུལ་གཉིས་པ་ལྟ་བུ་ཆགས་ཏེ་རྒྱ་གར་གཞུང་མང་གཉིས་ཀས་བོད་མིར་རོགས་རམ་དང་། ཕན་གྲོགས་རྒྱ་ཆེ་གནང་བའི་བཀའ་དྲིན་རྣམས་དུས་རྟག་ཏུ་དྲན་ཤེས་ཐུབ་པའི་ངང་རྒྱ་གར་གཞུང་མང་གཉིས་ལ་ཐུགས་རྗེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་དང་། བྱེས་འབྱོར་བོད་མི་ཡོངས་ཀྱིས་རང་རང་གནས་ཡུལ་ས་གནས་སོ་སོའི་ཡུལ་མིར་མཛའ་བརྩེའི་མཐུན་ལམ་དམ་ཟབ་གནང་སྟེ་ཕན་ཚུན་ཞི་བདེ་མཉམ་གནས་ཡོང་ཐུབ་པ་དང་། བོད་མི་སྤྱིའི་མཚན་མཐོང་ལ་སྨན་པ་གནང་དགོས་ཤིན་ཏུ་གལ་ཆེ་ཡིན་པའི་ད་རེས་སླར་ཡང་འབོད་སྐུལ་ཞུ་རྒྱུ་བཅས།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་། ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་དང་བཅས། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༥ ཟླ་ ༧ ཚེས་ ༦ ལ།།


text:
ཡོང་ཁུངས།: སྤེལ་དུས།:2017-12-28 རྩོམ་པ་པོ།: རྩོམ་སྒྲིག་པ།:པད་མ་རིག་འཛིན། ཀློགས་གྲངས།:
ད་ལོ་ནས་བཟུང་། རང་ཁུལ་གྱིས་ལོའི་བྱ་བའི་དམིགས་འབེན་དང་ལྟེ་བའི་འགན་ཁུར་དཀྱིལ་སྙིང་དུ་བཟུང་ནས། བྱེད་ཐབས་ནུས་ལྡན་སྤྱད་དེ། དཀའ་ངལ་ཁྱད་བསད་དང་དངོས་འབེབ་དམ་འཛིན་བྱས་པ་དང་། ཁེ་ལས་སོགས་སུ་སོང་ནས་རྟོག་ཞིབ་དང་ཁེ་ལས་ཀྱི་འཕེལ་རྒྱས་ལ་རྗེས་འདེད་རྟོག་ཞིབ་བྱས་ནས། སྤྱི་ཁོག་ནས་བལྟས་ན་བཟོ་ལས་ཐོན་སྐྱེད་ཀྱི་འཕར་ཚད་བརྟན་བརླིང་ངང་འཕར་བའི་རྣམ་པ་མངོན།
ཟླ་དང་པོ་ནས་བཅུ་གཅིག་བར། ཁུལ་ཡོངས་ཀྱི་གཞི་ཁྱོན་ཡན་གྱི་བཟོ་ལས་ཀྱི་འཕར་སྣོན་རིན་ཐང་ན་ནིང་གི་དུས་མཉམ་དང་བསྡུར་ན་བརྒྱ་ཆའི་8.8འཕར། འཕར་སྣོན་རིན་ཐང་གི་སྤྱིའི་འདུས་ཚད་དང་འཕར་ཚད་སོ་སོའི་ཞིང་ཆེན་ཡོངས་ཀྱི་ཨང་གཉིས་པ་ཟིན། འཕར་ཚད་ཞིང་ཆེན་ཡོངས་ལས་བརྒྱ་ཆའི་ཚེག1.7གྱི་མཐོ་བ་དང་། ཁུལ་གཏོགས་བཟོ་ལས་མུ་མཐུད་དུ་འཕར་བ་རྒྱུན་འཁྱོངས་བྱས་ཡོད། ཟླ་དང་པོ་ནས་ཟླ་བཅུ་གཅིག་བར། འཕར་སྣོན་རིན་ཐང་གི་བརྒྱ་ཆའི་42.2ཟིན་པའི་ཁུལ་གཏོགས་བཟོ་ལས་ཀྱི་འཕར་ཚད་བརྒྱ་ཆའི་19.1མངོན་འགྱུར་བྱུང་ཞིང་། གཞི་ཁྱོན་ཡན་གྱི་བཟོ་ལས་འཕར་ཚད་བརྒྱ་ཆའི་ཚེག7.42ལ་སྐུལ་འདེད་ཐོབ། ལས་རིགས་ཆེན་པོ་20ཁྲོད་ལས་རིགས་ཆེན་པོ་བཅུ་འཕེལ་རྒྱས་བྱུང་བས། གཞི་ཁྱོན་ཡན་གྱི་བཟོ་ལས་འཕར་སྣོན་ལ་སྐུལ་འདེད་བྱེད་པའི་ལས་རིགས་ཁྲོད་སྔར་བཞིན་ཚྭ་མཚོ་བཟོ་ལས་རྫས་འགྱུར་སོགས་སྲོལ་རྒྱུན་གྱི་ལས་རིགས་ཀྱིས་ནུས་པ་མི་དམན་པ་འདོན་བཞིན་ཡོད། གློག་དང་སོལ་རླངས། འཕྲུལ་ཆས་དང་སྒྲིག་ཆས་བཟོ་སྐྲུན་སོགས་དར་གསར་ལས་རིགས་མགྱོགས་འཕར་བྱུང་བའི་རྣམ་པའང་མངོན་ཡོད་པས། མཚོ་ནུབ་བཟོ་ལས་ལ་མུ་མཐུད་དུ་འཕར་སྣོན་ཐུབ་པར་གསོན་ཤུགས་བསྣན།
དེ་མིན། ཟླ་དང་པོ་ནས་ཟླ་བཅུ་གཅིག་བར། ཡངས་པའི་བཟོ་ལས་མུ་མཐུད་དུ་འཕར་སྣོན་བྱུང་བ་རྒྱུན་འཁྱོངས་བྱས་ཡོད་ལ། ཁུལ་ཡོངས་ཀྱི་གཞི་ཁྱོན་ཡན་གྱི་ཡངས་པའི་བཟོ་ལས་དཔལ་འབྱོར་གྱིས་བསྡུར་ཚད་ཅུང་མཐོ། ཟླ་དང་པོ་ནས་ཟླ་བཅུ་གཅིག་གི་བར། སྤྱི་དབང་མིན་པའི་ལམ་ལུགས་ཀྱི་དཔལ་འབྱོར་གྱི་འཕར་ཚད་བརྒྱ་ཆའི་27.8མངོན་འགྱུར་བྱུང་ལ། ཟིན་པའི་བསྡུར་ཚད་བརྒྱ་ཆའི་23.7ལ་སླེབས་ཡོད། གཞི་ཁྱོན་ཡན་གྱི་བཟོ་ལས་འཕར་སྣོན་ལ་སྐུལ་འདེད་བྱས་ཚད་བརྒྱ་ཆའི་ཚེག་5.8ལ་སླེབས།


text:
རང་སྐྱོང་ལྗོངས་ཀྱི་ཀྲུའུ་ཞི། ཆེ་དགྲ་ལྷ།
བློ་མཐུན་རྣམ་པ་དང་གྲོགས་པོ་རྣམ་པ་ཚོ།
ས་མཐོར་དཔྱིད་དཔལ་རབ་ཏུ་བཞད། ཏང་གི་བཀའ་དྲིན་ལ་བསྟོད་གླུ་ལེན། ཟླ་3ཚེས་28ཉིན་ནི་བོད་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་པའི་དྲན་གསོའི་ཉིན་མོ་རེད། དེ་ནི་བོད་ཀྱི་མི་རིགས་ཁག་གི་མི་དམངས་ཀྱི་སེམས་ནང་ནམ་ཡང་མི་ནུབ་པའི་མཛད་རྗེས་རྡོ་རིང་ཞིག་ཡིན་ལ་བོད་ཀྱི་མི་རིགས་ཁག་གི་མི་དམངས་ཚོས་ནམ་ཡང་དྲན་གསོ་ཞུ་འོས་པའི་རླབས་ཆེན་གྱི་ཉིན་མོ་ཞིག་ཀྱང་རེད། མཚམས་འདིར་ངས་བོད་རང་སྐྱོང་ལྗོངས་ཏང་ཨུད་དང་རང་སྐྱོང་ལྗོངས་མི་དམངས་སྲིད་གཞུང་གི་ཚབ་ཞུས་ནས་ལྗོངས་ཡོངས་ཀྱི་མི་རིགས་ཁག་མི་དམངས་ལ་དུས་ཆེན་གྱི་བཀྲ་ཤེས་བདེ་ལེགས་ཞུ་རྒྱུ་ཡིན་ལ། བོད་སྡོད་མི་དམངས་བཅིངས་འགྲོལ་དམག་དང་། དྲག་ཆས་ཉེན་རྟོག་དཔུང་སྡེའི་དཔོན་དམག སྲིད་ཁྲིམས་ལས་བྱེད་ཉེན་རྟོག་པ་བཅས་ལ་བླ་ན་མེད་པའི་གུས་འདུད་ཞུ་རྒྱུ་དང་འབྲེལ་དུས་ཡུན་རིང་པོའི་ནང་བོད་ཀྱི་འཕེལ་རྒྱས་ཡར་ཐོན་ལ་ཐུགས་ཁུར་དང་རྒྱབ་སྐྱོར་གནང་མཁན་རྒྱལ་ཡོངས་མི་རིགས་ཁག་གི་མི་དམངས་དང་། ཕྱི་རྒྱལ་དུ་བཞུགས་པའི་བོད་རིགས་སྤུན་ཟླ། ཕྱིར་སྡོད་རང་མི། རྒྱལ་སྤྱིའི་མཛའ་གྲོགས་མི་སྣ་བཅས་ལ་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན།
ཉི་འོད་ནི་རང་བྱུང་ཁམས་ཀྱིས་གངས་ལྗོངས་ས་མཐོར་གནང་བའི་བྱམས་སྐྱོང་ཆེ་ཤོས་དེ་ཡིན་ལ། མི་ལུས་ལ་བཅིངས་འགྲོལ་བཏང་བ་དེ་ནི་གུང་ཁྲན་ཏང་གིས་ཞིང་བྲན་ཁྲི་ཚོ་བརྒྱར་གནང་བའི་འོད་སྟོང་འཕྲོ་བའི་ཉི་འོད་ལྟ་བུ་ཡིན།
ལོ་58ཀྱི་གོང་དུ་བོད་ཀྱི་ཞིང་བྲན་ཁྲི་ཚོ་བརྒྱའི་རྩ་བའི་བདེ་སྐྱིད་ཀྱི་ཆེད་དུ་ཏང་ཀྲུང་དབྱང་དང་མའོ་ཀྲུའུ་ཞིས་ཐུགས་ཐག་ཆོད་པོས་འཐབ་ཇུས་བཏོན་གནང་ནས་བོད་རྙིང་པའི་ས་གནས་སྲིད་གཞུང་མེད་པ་བཟོས་ཏེ་དམངས་གཙོའི་བཅོས་སྒྱུར་ལག་བསྟར་བྱ་རྒྱུའི་ཁྱབ་བསྒྲགས་གནང་ནས་ངན་དགུ་ཚང་བའི་བཀས་བཀོད་རྒྱུད་འཛིན་ཞིང་བྲན་ལམ་ལུགས་རྦད་དེ་རྩ་མེད་བཟོས་ཏེ་བོད་འདི་ཉིད་མུན་ནག་ནས་འོད་སྟོང་ཕྱོགས་སུ་དང་། རྗེས་ལུས་ནས་ཡར་ཐོན་ཕྱོགས་སུ། སྲིད་དབང་སྒེར་གཅོད་ནས་དམངས་གཙོའི་ཕྱོགས་སུ། དབུལ་ཕོངས་ནས་འབྱོར་ཕྱུག་ཕྱོགས་སུ། བཀག་སྡོམ་ནས་སྒོ་དབྱེའི་ཕྱོགས་སུ་བསྐྱོད་པའི་དུས་རབས་གསར་པ་བཏོད་ཡོད།
ལོ་58རིང་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་བྱམས་བརྩེའི་ཐུགས་ཁུར་དང་རྒྱལ་ཡོངས་མི་དམངས་ཀྱི་སྒེར་སེམས་མེད་པའི་རོགས་སྐྱོར་འོག
སྐབས་རིམ་བྱུང་གི་ཏང་ཨུད་དང་སྲིད་གཞུང་གིས་ལྗོངས་ཡོངས་ཀྱི་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་དེ་དཀའ་ངལ་མཐའ་དག་ཁྱད་བསད་དང་འབད་འབུངས་ཡར་བརྩོན་གྱིས་ལོ་རྒྱུས་དེབ་ཐེར་ཐོག་འཁོད་པའི་བྱས་རྗེས་རླབས་ཆེན་ཡང་ཡང་བཏོད་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་། ལྷག་པར་དུ“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་ཀྱོང་དགོས་པ་དང་། མཐའ་མཚམས་སྐྱོང་བར་སྔོན་ལ་བོད་ལྗོངས་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་གལ་ཆེན་གྱི་དགོངས་པ་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་སྐྲུན་དགོས”པའི་མཛུབ་སྟོན་གལ་ཆེན་ལག་བསྟར་དོན་འཁྱོལ་གཏིང་ཟབ་བྱས་ནས“ཁྲིམས་ལྟར་བོད་སྐྱོང་དང་། དམངས་ཕྱུག་བོད་དར། ཡུན་རིང་བོད་བསྐྲུན། མི་སེམས་གཅིག་འགྲིལ། རྨང་གཞི་བརྟན་གཏོང་བཅས་ཀྱི་རྩ་དོན་གལ་ཆེན་མཐའ་འཁྱོངས་བྱས་པས་བོད་ཀྱི་དཔལ་འབྱོར་མགྱོགས་མྱུར་འཕེལ་རྒྱས་དང་། མི་རིགས་མཐུན་སྒྲིལ་ཡར་ཐོན། སྣོད་བཅུད་བཟང་པོ་རྒྱུན་འཁྱོངས། དམངས་འཚོ་མུ་མཐུད་ལེགས་བཅོས། སྤྱི་ཚོགས་ཞི་མཐུན་བརྟན་ལྷིང་བཅས་ཀྱི་རྣམ་པ་བཟང་པོ་ཐོན་ཡོད། 2016ལོར་ལྗོངས་ཡོངས་ཀྱི་ཐོན་སྐྱེད་བསྡོམས་འབོར་10%འཕར་བ་དང་འཕར་ཚད་རྒྱལ་ཡོངས་ཀྱི་ཨང་གསུམ་པར་སླེབས་པ་དང་སྤྱི་ཚོགས་ཧྲིལ་པོའི་གཏན་འཇགས་རྒྱུ་ནོར་ལ་མ་དངུལ་གཏོང་ཚད་23.3%འཕར་ནས་འཕར་ཚད་རྒྱལ་ཡོངས་ཀྱི་ཨང་དང་པོར་སླེབས་ཡོད། གྲོང་ཁྱེར་དང་གྲོང་རྡལ་དང་གྲོང་གསེབ་ཀྱི་གྲོང་མི་མི་རེའི་ཆ་སྙོམས་བཀོལ་སྤྱོད་ཆོག་པའི་ཡོང་འབབ་འཕར་ཚད་རྒྱལ་ཡོངས་ཀྱི་ཨང་དང་པོར་སླེབས་ཡོད། མི་རིགས་མཐུན་སྒྲིལ་ཡར་ཐོན་གྱི་གསར་གཏོད་བྱེད་སྒོ་རྒྱ་ཁྱབ་ངང་སྤེལ་བར་བརྟེན་མི་རིགས་མཐུན་སྒྲིལ་གྱི་བསམ་བློ་དེ་བས་མི་སེམས་སུ་ཟུག་ཡོད། རྒྱལ་ཡོངས་ཀྱི་ཆོས་ལུགས་ལས་དོན་ཚོགས་འདུའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱས་ནས་ཆོས་ལུགས་འཆམ་མཐུན་དང་། བསྟན་དོན་ལམ་ལྷོངས། དགོན་སྡེ་ཞི་མཐུན་བཅས་ཡོང་བ་བྱས་ཡོད། ཕྱོགས་ཡོངས་ནས་དབུལ་སྒྲོལ་འགག་སྒྲོལ་དམག་འཐབ་བརྒྱབ་ནས་མི་ཁྲི་7.7ཡུལ་གཞན་དུ་གནས་སྤོས་དབུལ་སྐྱོར་བྱས་པ་དང་མི་ཁྲི་13གནད་སྨིན་དབུལ་སྒྲོལ་ཐུབ་པ་བྱུང་ཡོད། དེ་དང་ཆབས་ཅིག་སྣོད་བཅུད་བདེ་འཇགས་སྲུང་ཡོལ་སྲུང་སྐྱོང་དང་འཛུགས་སྐྲུན་འཆར་འགོད་ལག་བསྟར་གཏིང་ཟབ་བྱས་པས་བོད་ཀྱི་གནམ་མཁའ་དེ་བས་དྭངས་བ་དང་། ས་གཞི་དེ་བས་སྔོ་བ། ཆུ་མོ་དེ་བས་དྭངས་བ། མཁའ་རླུང་དེ་བས་གཙང་བ་བཅས་བྱུང་ཡོད། དེང་གི་བོད་ལྗོངས་ལ་དེ་རིང་དང་འདྲ་བར་སྐྱེ་སྟོབས་ཀྱི་དཔལ་འབར་བ་དང་མེ་ཏོག་མཉམ་བཞད་ཀྱི་རྣམ་པ་དེ་འདྲ་བྱུང་མྱོང་མེད་ལ། དེ་རིང་དང་འདྲ་བར་རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་རྒྱུའི་ཡིད་ཆེས་དེ་འདྲ་སྐྱེ་མྱོང་མེད་ཅེས་ང་ཚོས་སྤོབས་སེམས་ཆེན་པོས་ཤོད་ཆོག
བློ་མཐུན་རྣམ་པ་དང་གྲོགས་པོ་རྣམ་པ།
དྲན་གསོ་ཞུ་བ་དེ་ནི་དེ་བས་ལེགས་པའི་མདུན་སྐྱོད་ཀྱི་ཆེད་དུ་ཡིན། དགུན་དུས་ཀྱི་གྲང་ངར་བརྒྱུད་མྱོང་མཁན་གྱིས་ཉི་འོད་ཀྱི་དྲོ་སྐྱིད་ཚོར་ཐུབ། བཀས་བཀོད་རྒྱུད་འཛིན་ཞིང་བྲན་ལམ་ལུགས་ཀྱིས་མནར་གཅོད་བཏང་བའི་ཞིང་བྲན་ཁྲི་ཚོ་བརྒྱས་བོད་གསར་པའི་བདེ་སྐྱིད་ཀྱི་འཚོ་བ་དེ་བས་ཤེས་ཐུབ། ང་ཚོས་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་པར་དྲན་གསོ་ཞུ་དོན་ནི། འཛམ་གླིང་སྐྱེ་བོ་ཀུན་ལ་བོད་རྙིང་པའི་མུན་ནག་གི་ལོ་རྒྱུས་ཤོད་རྒྱུ་དང་སྤྱི་ཚོགས་རིང་ལུགས་ཀྱི་བོད་ལྗོངས་གསར་པའི་གནམ་ས་བླ་འོག་ཏུ་འགྱུར་བ་ལྟ་བུའི་འགྱུར་ལྡོག་མངོན་པར་བྱ་རྒྱུ་དེ་ཡིན་ལ། བོད་ཀྱི་མི་རིགས་ཁག་གི་མི་དམངས་ཚོས་ནམ་ཡང་ལོ་རྒྱུས་བློ་ལ་ངེས་པ་དང་། དུས་རྟག་ཏུ་ད་ཆའི་འཚོ་བར་གཅེས་འཛིན། ནུས་ཤུགས་ཡོད་རྒུས་འབྱུང་འགྱུར་གསར་གཏོད་བཅས་བྱ་རྒྱུ་དེ་ཡིན།
བཙན་འགག་སྲ་མོ་རེད་ཅེས་མ་སྨྲོས་ཤིག དེ་རིང་གོམ་ཞེང་ཆེན་པོས་ཡང་བསྐྱར་འགོ་ནས་བསྐྱོད། ལོ་རྒྱུས་ལ་ཕྱིར་མིག་ལྟ་སྐབས། ང་ཚོར་སྤོབས་པ་ཚད་མེད་སྐྱེ་བ་དང་འབྱུང་འགྱུར་ལ་རྒྱང་ལྟ་བྱེད་སྐབས་ང་ཚོར་ཡིད་ཆེས་ཀྱིས་ཁེངས། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱས་ཏེ“ཕྱོགས་ལྔ་གཞི་གཅིག”གི་སྤྱིའི་བཀོད་སྒྲིག་ལ་གཅིག་འདོམས་སྐུལ་འདེད་གཏོང་བ་དང་། “ཕྱོགས་ཡོངས་བཞིའི”འཐབ་ཇུས་བཀོད་སྒྲིག་ལ་མཐུན་སྦྱོར་སྐུལ་འདེད་གཏོང་བ། བརྟན་ཐོག་ཡར་འཕེལ་གྱི་ལས་ཀའི་སྤྱིའི་དགོངས་གཞི་མཐའ་འཁྱོངས། དེ་སྔའི་དཀའ་སྡུག་དང་དཀའ་ཚེགས་མི་བརྗེད་པ། ད་ཆའི་འོས་འགན་ལ་གནོང་འགྱོད་མེད་པ། མེས་རྒྱལ་དང་མཉམ་དུ་གནས་པ། མི་དམངས་དང་མཉམ་དུ་བསྐྱོད་པ། ཐོག་མའི་བསམ་འདུན་མ་བརྗེད་པར་མུ་མཐུད་མདུན་སྐྱོད་བཅས་བྱས་ཏེ་བོད་ཀྱི་འཕེལ་རྒྱས་མྱུར་པོ་དང་། ཡུན་རིང་བདེ་འཁོད་ལ་ནུས་ཤུགས་ཡོད་རྒུས་སྐུལ་འདེད་བཏང་སྟེ་གཡུར་ཟའི་གྲུབ་འབྲས་ཀྱི་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས།
རླབས་ཆེན་མེས་རྒྱལ་དེ་བས་མངའ་ཐང་སྟོབས་འབྱོར་ལྡན་པའི་སྨོན་འདུན་ཞུ།
བོད་ཀྱི་འབྱུང་འགྱུར་དེ་བས་མཛེས་སྡུག་ལྡན་པའི་སྨོན་འདུན་ཞུ།


text:
རང་བཙན་མེད་ན་བོད་ལ་ཅི་ཡང་ཡོད་མི་སྲིད།
No Rangzen, No Tibet
Friday, Apr 9, 2010No Comment
བོད་པ་ནི་མཐོ་སྒང་གི་རི་རྩེ་ན་འཚོ་བའི་མི་རིགས་ཤིག་རེད་ལ། དེ་ཡང་ལོ་རྒྱུས་ཀྱི་འབྱུང་ཁུངས་དང་འཚོ་བའི་སྣང་བརྙན། རང་ཆོས་ཀྱི་ས་དབྱིབས། སྐད་དང་རིག་གནས། ཁྲིམས་དང་ ལུགས་སྲོལ། ཟ་བཏུང་དང་གྱོན་པ། ཁང་པ་དང་ཆོས་ལུགས་སོགས་གང་ནས་བལྟས་ཀྱང་དགྱ་མི་རིགས་དང་ཐ་དད་ཡིན་པ་མིག་ལྡན་ སྐྱེ་བོ་རྣམས་ཀྱིས་མཐོང་ཆོས་སུ་གྱུར་ཡོད། ལྷག་པར་བོད་འདི་ཉིད་ལོ་ངོ་སྟོང་ཕྲག་སྔོན་ནས་བཟུང་རྒྱབ་ཁབ་ཅིག་ཡིན་པའི་ཁུངས་ ལྡན་ར་སྤྲོད་ལས་ལོ་ངོ་སྟོང་གཉིས་ཀྱི་བརྒྱུད་རིམ་ལྡན་པའི་རྒྱལ་བོ་རིམ་བྱུང་ གི་ཕུལ་དུ་བྱུང་བའི་ལོ་རྒྱུས་ལྡན་ཞིང་། དམག་དཔུང་དང་གཞུང་གི་སྟོབས་ཤུགས་ ནི་འཛམ་གླིང་ས་ཆེན་འདི་ལ་འགྲན་ཟླ་བྲལ་བའི་དུས་རབས་ཀྱང་བྱུང་མྱོང་ཡོད། ཉེ་བའི་ལོ་ངོ་བརྒྱ་ཕྲག་སྔོན་ནས་མི་རིགས་འདི་ལ་རང་གི་ཐུན་མོང་གི་མཚོན་དོན་ རྒྱལ་དར་དང་རྒྱལ་གླུ་ཡོད་པ་ནི་འཛམ་གླིང་ནང་ཆེས་སྔ་བའི་སྔོན་ཐོན་གྱི་རྒྱལ་ ཁབ་ཅིག་ཀྱང་ཡིན་པར་སྨྲ་ཆོག འདི་དག་ནི་ཁོ་བོའི་ཁ་བདེ་བོའི་སྨྲ་ལྕེ་ལས་བྱུང་བ་ཞིག་མ་ཡིན་པར་ཁུངས་ལྡན་ གྱི་ལོ་རྒྱུས་དང་བདེན་དབང་གི་རྒྱབ་བརྟེན་དག་ལས་གྲུབ་ཡོད་པ་རེད། འདི་ལས་ང་ཚོར་ཅི་ཞིག་མཚོན་ཐུབ་ཀྱི་ཡོད་ཟེར་ན། བོད་མི་ནི་གསོན་ན་མཐོ་སྒང་གི་རི་ཆུ་གཏེར་གསུམ་གྱི་བདག་པོ་ཡིན་ལ་ཤི་ན་མཐོ་ སྒང་གི་རི་ཆུ་གཏེར་གསུམ་གྱི་གཤིན་འདྲེ་ཡིན་པ་གསལ་བོར་མཚོན་ཐུབ། རྒྱལ་ཁབ་ཅིག་གི་ཐུན་མོང་གི་མཚོན་དོན་དེ་དག་རང་འགར་མེད་མི་སྲིད་ལ་གང་ཟག་ གཅིག་གིས་རང་འགར་མེད་པར་བཟོ་བའི་ཐོབ་ཐང་སུའང་མེད།
དེའི་ཕྱིར་བོད་ལ་རང་བཙན་མེད་ན་ཅི་ཡང་ཡོད་མི་སྲིད་ཅེས་ཁོ་བོས་བརྗོད་པར་འདོད།
ང་ཚོས་དེང་སྐབས་ཁ་ཡར་གྲགས་ལ་བོད་ཀྱི་ཆོས་དང་རིག་གཞུང་སྲུང་སྐྱོབ་ཅེས་བརྗོད་ ཀྱི་ཡོད་མོད། དོན་དངོས་ཐོག་ནས་ཆོས་དང་རིག་གཞུང་སྲུང་སྐྱོབ་བྱེད་པ་ལ་རང་བཙན་ནི་མེད་དུ་མི་ རུང་བའི་གནས་ལུགས་དེ་ཉིད་ཀྱང་ཤེས་ཀྱིན་མི་འདུག གཤམ་དུ་རྒྱུ་མཚན་ལྔར་དབྱེ་ནས་རིག་གཞུང་སྲུང་སྐྱོབ་བྱེད་པར་རང་བཙན་གལ་འགངས་ ཆེ་བའི་སྐོར་བརྗོད་རྒྱུ་ཡིན་ལ། ཞར་བྱུང་དུ་ཉེ་བའི་ཐབས་ལམ་སྐོར་ཞིག་བརྗོད་འདོད་བྱུང་སོང་།
༡༽ རང་བཙན་ནི་སྐད་རིགས་སྲུང་སྐྱོབ་ཀྱི་རྩ་བ་ཡིན།
༢༽ གང་ཟག་སྒེར་གྱི་མངོན་འདོད།
༣༽ ཕྱི་བཤོལ་བྱེད་པ།
༤༽ དམངས་གཙོ་ལ་རེ་སྒུག་མེད།
༥༽ ཉམས་རྒུད་རུལ་སུངས།
༦༽ ༼ཞར་བྱུང་༽ཉེར་མཁོའི་ཐབས་ལམ།
གཅིག རང་བཙན་ནི་སྐད་རིགས་སྲུང་སྐྱོབ་ཀྱི་རྩ་བ་ཡིན།
ང་ཚོའི་སྐྱབས་བཅོལ་བྱེད་གཞིའི་རྒྱ་གར་གྱི་མངའ་སྡེ་ཁག་ལ་བལྟས་ནས་བརྗོད་ནའང་ རྒྱ་གར་ལ་སྐད་རིགས་ཉི་ཤུ་རྩ་གྲངས་ཤིག་ཡོད་པ་ལས་ད་སྐབས་མངའ་སྡེ་སུ་གཅིག་གིས་ རང་གི་སྐད་རིགས་ཐོག་གཞུང་འཛིན་སྐྱོང་གནང་ཐུབ་མེད་པ་མཐོང་ཆོས་སུ་ཡོད་པ་འདི་ རེད། རང་སྐྱོང་གི་ཚད་གཞིའི་ཐད་ནས་བརྗོད་ན་རྒྱ་གར་གྱི་མངའ་སྡེ་ཁག་ལ་རང་ཉིད་ཀྱི་ མངའ་སྡེ་དེའི་འཛིན་སྐྱོང་གི་དབང་ཚད་ད་ལྟ་ང་ཚོས་བརྗོད་བཞིན་པའི་བོད་རང་ སྐྱོང་ལྗོངས་དེ་དག་ལྟ་བུ་ཡོད་ལ་མངའ་སྡེ་ཁག་ནས་རང་གི་སྐད་རིགས་སྲུང་སྐྱོབ་ ཆེད་ཐབས་ཤེས་སྣ་མང་གཏོང་གི་ཡོད་ཀྱང་ད་དུང་ཚད་ལྡན་ཞིག་གནས་ཐུབ་གི་མེད་པ་ནི་ ཧིན་སྐད་མི་ཤེས་ན་རྒྱ་གར་ནས་འཚོ་གནས་དཀའ་བ་ལྟར་བོད་ཀྱང་རང་སྐྱོང་ལྗོངས་ཞིག་ གི་གནས་བབ་ནས་བསྡད་ཚེ་དགྱ་སྐད་མི་ཤེས་ན་ཉིན་རེའི་ལྟོ་གོས་འཚོ་ཐབས་བྲལ་བའི་ མཐོང་ཆེས་ལས་རིག་གཞུང་སྲུང་སྐྱོབ་ནི་མིང་སྟོང་དུ་གནས་པ་ཙམ་མ་རེད་དམ། གལ་སྲིད་ང་ཚོ་དགྱ་ནག་འོག་རང་སྐྱོང་གི་གནས་བབ་ཞིག་རག་ཏུ་བཅུག་ཀྱང་།
རང་གི་སྐད་དང་རིག་གཞུང་དེ་འཛིན་སྐྱོང་རྣལ་མ་ཞིག་བྱེད་ཐུབ་ཀྱི་རེད་དམ། དེ་ ལྟར་འཛིན་སྐྱོང་བྱེད་པར་དགྱ་ནག་གིས་དོན་དངོས་ནས་མཐུན་རྐྱེན་ཡོད་ཚད་སྤྲོད་ ཀྱི་རེད་དམ། ད་དུང་དགྱ་མི་རིགས་བོད་ཀྱི་ས་ནས་ཕྱིར་འཐེན་བྱེད་ཐུབ་ཀྱི་རེད་དམ། གལ་སྲིད་འདི་དག་ལག་བསྟར་བྱུང་ན་བོད་ཀྱི་ཆོས་དང་རིག་གཞུང་སྲུང་སྐྱོབ་བྱེད་ ཐུབ་ཀྱི་རེད།
ཡིན་ཡང་འདི་དག་དགྱ་ནག་གི་འོག་ན་གནས་པའི་རང་སྐྱོང་ལྗོངས་ཤིག་ལ་མཚོན་ན་དཔེ་ མི་སྲིད་པ་ཞིག་རེད། དེ་ལྟར་མ་ཐུབ་ཚེ་ཆོས་དང་རིག་གཞུང་སྲུང་སྐྱོབ་ཅེས་བརྗོད་པ་ནི་ཁ་གཡང་ཙམ་ཞིག་ རེད། ང་ཚོས་མིག་གིས་མཐོང་བཞིན་པའི་ཧོང་ཀོང་གི་གནས་བབ་ནས་བསམ་གཞིགས་ཤིག་བྱེད་ཆོག་ གི་རེད་ལ། ཧོང་ཀོང་གི་ད་ལྟའི་ཆབ་སྲིད་ཀྱི་དབང་ཚད་ལ་ཉམས་ཞིབ་བྱེད་ཆོག་གི་ རེད།
དགྱ་ནག་གིས་ཧོང་ཀོང་ལ་སྤྲད་པའི་རྒྱལ་ཁབ་གཅིག་ལ་ལམ་ལུགས་གཉིས་ཞེས་པའི་ཡིག་ཆ་ དེ་དག་ལག་ལེན་ལ་བསྟར་ཐུབ་ཀྱི་མེད་པ་གསལ་བོ་རེད། མིག་གིས་མཐོང་ཆོག་ཆོག་གི་དཔེ་མཚོན་དེ་དག་ལ་ང་ཚོས་མིག་གིས་ལྟ་མི་ཐུབ་པ་གནད་ འགག་གང་ཞིག་ལ་ཐུག་ཡོད་པ་རེད། འདི་ནི་རྒྱལ་ཁབ་ཅིག་གི་ཆགས་འཇིག་གི་གནད་དོན་ཞིག་ཡིན་པ་ལས་ཁྱིམ་ཚང་གཅིག་གི་ གནད་དོན་མིན་ན།
བོད་མི་དག་གིས་གཟབ་ནན་གྱིས་རང་གི་ཐག་གཅོད་ལ་ཡང་ཡང་ལྟ་དགོས་ཀྱི་རེད།
གཉིས། གང་ཟག་སྒེར་གྱི་མངོན་འདོད།
ལོ་ངོ་སྟོག་ཕྲག་གི་རིང་ནས་བརྒྱུད་འོངས་པའི་བོད་ཀྱི་རྒྱལ་བོ་རིམ་བྱུང་གི་ལོ་ རྒྱུས་བརྒྱུད་རིམ་དེ་དག་ལ་ང་ཚོས་ ”འོ་ དེ་ནི་སྒྲུང་གཏམ་རེད་”བརྗོད་དགོས་པ་རེད་དམ། ཡང་ན་”རྫུན་རེད”་བརྗོད་དགོས་པ་རེད། ཤོག་ཐོག་གི་ཡིག་འབྲུ་ནག་པོ་དེ་དག་མེ་ལ་བསྲེག་དགོས་པ་རེད་དམ། ཡང་ན་ཆུ་ལ་ བསྐུར་དགོས་པ་རེད།
བོད་མི་དག་གིས་མངོན་འདོད་ནས་བོད་ཀྱི་རང་བཙན་རྩོད་དམ་རང་སྐྱོང་རྩོད་བརྗོད་ ན། ངས་མཐའ་གཅིག་ཏུ་རང་བཙན་རྩོད་ཅེས་སྐད་གཟེངས་མཐོན་པོས་བརྗོད་ངེས་ཡིན།
རྒྱུ་མཚན་ནི།
༡ ང་རང་གདོང་དམར་བའི་མི་བུ་རྣལ་མ་ཞིག་ཡིན་ཞིང་ངའི་གཟུགས་པོ་ལ་གདོང་དམར་བའི་ཁྲག་གིས་ཁྱབ་ཡོད།
༢ འདས་པའི་ལོ་ངོ་སུམ་ཅུའི་ཉམས་མྱོང་ལས་ང་ཚོས་དགྱ་དམར་ལ་གུས་བརྩི་ཅི་ཙམ་བྱས་ ཀྱང་གཞན་གྱིས་ཁྱེད་ལ་མྱི་ཞིག་གི་མཐོང་ནམ་ཡང་སྤྲད་མྱོང་མེད་པ་གསལ་བོ་ཡིན་ ཡང་། འུ་ཅག་གིས་ད་དུང་ལྐུགས་པའི་ཨུ་ཚུགས་བྱེད་དགོས་དོན་མེད།
༣ ལོ་རྒྱུས་ཀྱིས་ཁ་གྲགས་པའི་བདེན་དོན་ནི་ནམ་ཡང་བསུབ་མི་ཐུབ་པའི་གནས་ལུགས་ཀྱི་གནད་དམ་པ་དེའོ།
༤ བདེན་པའི་ཨུ་ཚུགས་ཞེས་པ་བདེན་དོན་ཞིག་གི་ཆེད་ཨུ་ཚུགས་བྱེད་པ་ལས་བདེན་ དོན་དང་གནས་ལུགས་མེད་པའི་གནས་ལུགས་ཤིག་གི་ཆེད་ང་ཚོས་ལོ་ཟླ་ཆུད་ཟོས་སུ་གཏོང་ མི་རུང་།
༥ བོད་ཀྱི་ཆོས་དང་རིག་གཞུང་སྲུང་སྐྱོབ་རྣལ་མ་ཞིག་བྱེད་དགོས་ན་ཅིས་ཀྱང་བོད་ལ་རང་བཙན་དགོས་པ་ཡིན།
གསུམ། ཕྱི་བཤོལ་བྱེད་པ།
དེ་སྔོན་རྒྱ་གར་གྱི་ཡང་དང་ཐོག་རང་བཙན་གྱི་སྐད་ཆ་བརྗོད་མེད་པར་རང་དབང་བརྩོད་ ལེན་བྱས་ཀྱང་མཐར་ཕྱི་ལོ་༡༨༨༥ལོར་རྒྱ་གར་རྒྱལ་ཡོངས་ཀྱི་གྲོས་ཚོགས་ཐེང་དང་པོ་ དེ་བྷོམ་བྷེ་ལ་ཚུགས་སྐབས་རྒྱ་གར་ཡོངས་གྲོས་ཚོགས་སུ་ཞུགས་ནས་རྒྱལ་ཁབ་རང་བཙན་ ལས་འགུལ་འགོ་རྩོམ་བྱས་ཡོད་པ་དེ་བཞིན། དང་པོ་རང་བཙན་རྩོད་ལེན་བྱས་མེད་ཀྱང་རིམ་གྱིས་རང་བཙན་ལ་ཕྱོགས་ནས་རང་བཙན་ཐོབ་ ཡོད་པའི་རྒྱལ་ཁབ་ཡང་གང་ཙམ་བྱུང་ཡོད་པ་ལྟར། ང་ཚོས་ཀྱང་ཉེ་བའི་ལོ་ངོ་གསུམ་ཅུའི་ལོ་ཟླ་ཕྱིར་འཐེན་བྱས་རང་བཙན་ལ་མང་མོས་ཐག་ གཅོད་ཀྱིས་གཅིག་གྱུར་གྱིས་བསྐྱོད་ནས་མདུན་བསྐྱོད་ཀྱི་ནུས་པ་གོང་མཐོར་འགྲོ་ དགོས། མྱི་ངན་ཁ་ཤས་ཀྱིས་འདི་ལྟར་རང་བཙན་བརྗོད་སྐབས་དབུ་མའི་ལམ་ཞེས་པའི་ཚིག་རྐང་ ཞིག་བཙན་གྱིས་ཁུར་འོང་ནས་དེ་ནི་༸གོང་ས་མཆོག་གི་ཐུགས་དགོངས་རྣལ་མ་དེ་ཡིན་པར་ འགྲེལ་བརྗོད་ཀྱིས་དེ་དང་འགལ་ན་རྩ་བའི་བླ་མ་དང་འགལ་བའི་འཁྱོག་བརྗོད་དེ་དག་ད་ མཚམས་གཅོད་པའི་དུས་སུ་སླེབས་འདུག ༸གོས་ས་མཆོག་གིས་བཀའ་སློབ་གསལ་བོ་གནང་ཡོད་པ་ནི་“ང་རང་གིས་ལམ་དབུ་མ་འདི་ལས་ ལྷག་པའི་ཐབས་ཤེས་རྙེད་མ་སོང་།
དེ་ཡང་འཐད་མི་འཐད་མང་མོས་ཐག་གཅོད་བྱེད་དགོས་པ་རེད་ལ་ལྷག་པར་བོད་ནང་གི་མངོན་ འདོད་གསལ་བོ་ཤེས་དགོས” ཞེས་གསུངས་གསལ་བོ་ཞིག་གནང་ཡོད་པ་དེ་དག་རྣ་བའི་གོ་ཡོད་ཀྱང་ཆུ་ནང་ལ་གཡུག་ རྐྱང་བྱས་པ་འདིས༸གོང་ས་མཆོག་གིས་ཐུགས་གི་དགོངས་པ་སྒྲུབ་ཀྱིན་མེད་པ་གསལ་བོ་ རེད། གང་ལྟར་ནང་ཁུལ་རྙོག་འཛིང་བྱེད་པའི་སྐད་ཆ་དེ་དག་མཚམས་འཇོག་བྱས་ཏེ། ང་ཚོས་སེམས་པའི་ནང་ལ་སེམས་པ་བཞག་ནས་ནང་ཁུལ་མཐུན་པོའི་ཐོག་ཐག་གཅོད་ཡག་པོ་ ཞིག་བྱེད་དགོས་ཀྱི་འདུག དགྱ་དམར་ལ་བློ་གཏད་ནས་གྲོས་བསྡུར་བྱེད་ཐུབ་ཀྱི་ཡོད་ན་བོད་ནང་ཁུལ་ལ་གྲོས་ བསྡུར་བྱེད་མི་ཐུབ་པ་འདི་ནི་འུ་ཅག་གི་རྒུད་རྐྱེན་ཚབས་ཆེན་ཞིག་རེད་ལ། འདི་ལྟར་མུ་མཐུད་ནས་སོང་ན་དགྱ་དམར་ལ་དགོས་པའི་ཕུགས་འདུན་དེ་ང་ཚོས་སྒྲུབ་ བཞིན་པ་གསལ་བོ་རེད། སྔོན་རྒྱ་གར་གྱིས་དབྱིན་ཡུལ་ལ་ཁ་གཏད་གཅོག་པའི་སྐབས་དེར་དབྱིན་ཡུལ་ནི་འཛམ་ གླིང་སྟེང་སྟོབས་ཆེན་ཁོ་ན་དེ་ཡིན་པ་གསལ་བོ་རེད་མོད། ཁོང་རྣམས་ཀྱིས་ཞུམ་པ་མེད་པའི་སྙིང་སྟོབས་ཀྱིས་རང་གི་རྒྱལ་ཁབ་རྩོད་ལེན་བྱས་ ནས་མཐར་རང་བཙན་ཐོབ་པ་ནི་ང་ཚོས་ལྟ་དགོས་པའི་གནས་ལུགས་ཁོ་ནའོ། གང་ཞིག་ སྟོབས་ཆེན་ཡིན་པ་གལ་ཆེན་པོ་མ་ཡིན་པར་གང་རྩོད་ལེན་བྱེད་པའི་མི་རིགས་དེ་ཉིད་ ལ་ཁོ་ཚོར་ཁ་གཏད་གཅོག་པའི་སྙིང་སྟོབས་དང་ཕུགས་འདུན་ཡོད་མེད་གལ་ཆེན་པོ་ཡིན། དེ་ཡང་མི་རིགས་དེ་ཉིད་ཀྱི་རྩོད་ལེན་ཞེས་པ་ནི་ཡང་དག་པའི་སྣེ་ཁྲིད་མཁན་ལ་རག་ ལས་ཀྱི་ཡོད་ན། ང་ཚོ་བོད་པ་ཚང་གི་ཡང་སྣེ་ཁྲིད་མཁན་རྣམས་ཀྱིས་སྙིང་སྟོབས་ཆེར་བསྐྱེད་ཀྱིས་ མདུན་བསྐྱོད་ཀྱི་གོམ་ཁ་འདི་ཉིད་དཀའ་ཁག་དང་སྡུག་བསྔལ་ལ་མ་འཛེམ་པར་བསྐྱོད་ ཐུབ་ན། མི་རིགས་འདི་ཉིད་དེའི་རྗེས་སུ་བསྐྱོད་ངེས་ཡིན་པ་ཁོ་བོར་ཡིད་ཆེས་བརྟན་པོ་ ཡོད། དེ་མིན་བདག་ལྟ་བུའི་བྱིས་པ་ཁ་ཤས་ནས་སྐད་འབོད་རེ་བྱས་པ་ནི་ནམ་ཡང་བྱིས་པའི་ ངང་ཚུལ་ཞིག་ལ་བརྩི་བ་འདི་ཡང་གདོང་དམར་བའི་མི་གཤིས་ཀྱི་གཅོང་ནད་ཅིག་ཡིན་པ་ སྔོན་ནས་བརྗོད་ཟིན།
གོང་དུ་ཁོ་བོས་བརྗོད་པའི་རྒྱ་གར་དཔེ་མཚུངས་སུ་བཀོད་པ་དེ་དག་ཁ་ཅིག་གིས་སྐབས་ དེར་དབྱིན་ཇིའི་འོག་རྒྱ་གར་ཡོད་ཀྱང་མི་རྣམས་ཀྱིས་རྒྱ་གར་རྒྱལ་ཁབ་ཅིག་ཡིན་པ་ ངོས་འཛིན་བྱེད་ཀྱི་ཡོད་པ་རེད་ཟེར་ན། འོ་ན་འུ་ཅག་གིས་རང་བཙན་གྱི་འབོད་སྒྲ་འཛམ་གླིང་སྟེང་མ་སྒྲོག་པར་ངོས་འཛིན་མི་ བྱེད་པ་སུ་ཞིག་གིས་ཤེས་ཀྱི་རེད།
འབད་བརྩོན་ལ་མ་བརྟེན་པའི་འགྲུབ་འབྲས་ཤིག་ཡོང་མི་སྲིད་པ་མ་རེད་དམ། ང་ཚོས་འཛམ་གླིང་མི་དམངས་ལ་ལོ་རྒྱུས་ཀྱི་བདེན་དཔང་དང་དངོས་བྱུང་གི་གནས་ཚུལ། དགྱ་མི་རིགས་དང་བོད་མི་རིགས་གཉིས་ཀྱི་འགྲོ་འདུག་སྤྱོད་གསུམ་ལ་གང་ནས་བལྟས་ ཀྱང་ཐ་དད་ཡིན་པ་གསལ་བོར་ཤེས་བར་བྱེད་དགོས། གདོང་དབྱིབས་གཅིག་པ་ཙམ་གྱིས་རྒྱལ་ཁབ་གཅིག་ཡིན་དགོས་ན་ཉི་ཧོང་ཡང་དགྱ་ནག་གི་ མངའ་ཁུངས་ཡིན་དགོས་པ་རེད་དམ། དེ་འདྲ་མིན་པ་ཤེས་བཞིན་དུ་འབད་བརྩོན་མི་བྱེད་པར་གྲུབ་འབྲས་མེད་པ་ཇི་ལྟར་ ཤེས་སམ།
བཞི་བ། དམངས་གཙོ་ལ་རེ་སྒུག་མེད།
མྱི་མང་པོ་ཞིག་གིས་དགྱ་ནག་ དམངས་གཙོ་ཅན་ལ་བསྒྱུར་ན་བོད་ལ་རེ་ལ་ཆེན་པོ་ཞིག་ ཡོད་པར་འདོད་བཞིན་པ་ནི་ནོར་འཁྲུལ་ཁོ་ནའོ། ང་ཚོས་གཞུང་གིས་རང་དབང་དང་འགྲོ་བ་མིའི་ཐོབ་ཐང་སོགས་བརྗོད་ནས་རང་བཙན་གྱི་ཐ་ སྙད་མེད་པར་མུ་མཐུད་ནས་བསྐྱོད་ན། དགྱ་ནག་དམངས་གཙོ་ཅན་ལ་བསྒྱུར་པའི་ཉིན་མོ་ནི་བོད་ཀྱི་ཡོད་ཚད་ཤོར་ལ་ཉེ་བའི་ འགོ་བརྩམས་པ་རེད། སྐབས་དེར་ང་ཚོ་ལ་གོ་སྐབས་གང་ཡང་ཡོད་མི་སྲིད། ང་ཚོས་རང་དབང་མེད་པ་བརྗོད་དམ་ཡང་ན་འགྲོ་བ་མྱིའི་ཐོབ་ཐང་གླེང་གི་ཡིན། གང་ཡང་གླེང་གཞི་མེད་པ་ཆགས་ཀྱི་ཡིན་པ་གསལ་བོར་མཐོང་ཆོས་སུ་གྲུབ་བཞིན་པ་ རེད། དེ་དུས་གཞི་ནས་གཞུང་གིས་ཁ་ཕྱོགས་བསྒྱུར་ནས་རང་བཙན་རྩོད་ལེན་བྱས་ན་ དོན་དངོས་ནས་༸གོང་ས་མཆོག་གི་གདོང་ཆུ་ལ་བྱུག་པ་རེད་ལ།
བོད་མི་ནི་ཁ་དོན་ཚིག་ལ་མི་གནས་པའི་མངོན་ལྐོག་གཉིས་ནས་ལས་ཀ་བྱེད་པའི་འཛམ་ གླིང་མི་རིགས་ཀྱིས་འཕྱ་ཡུལ་ཞིག་ཏུ་ཆགས་ངེས་ལ། མ་འོངས་པར་འུ་ཅག་གི་རིགས་རྒྱུད་དག་གིས་མགོ་བོ་ཡར་འདེགས་ཏེ་སྤོབས་པ་ཆེན་པོས་ བདེན་དོན་གླེང་བའི་མདུན་ལམ་ཡོངས་སུ་བཅད་ཟིན་པ་མ་ཡིན་ནམ། དེས་ན་གོ་སྐབས་ཡོད་སྐབས་འདིར་ང་ཚོས་འཛམ་གླིང་མི་མང་གི་མདུན་ནས་ང་ཚོེར་ཅི་ ཞིག་དགོས་ཀྱི་ཡོད་པ་དང་། ང་ཚོའི་ཅི་ཞིག་ཤོར་ཟིན་པ། ང་ཚོ་ཅི་ཞིག་ལས་ཐ་དད་ཡིན་པ། ད་ལྟ་ང་ཚོའི་མི་རིགས་ཀྱིས་མྱོང་བཞིན་པའི་ སྡུག་བསྔལ་དང་། རང་བྱུང་གཏེར་ཁ་སྔོག་འདྲེན་བྱེད་པའི་གནས་ཚུལ་གསལ་བོ་བཟོ་རྒྱུ་གལ་འགངས་ཆེན་ པོ་རེད། རང་བྱུང་ཁོར་ཡུག་གི་གཏེར་ཁ་དག་གིས་ང་ཚོ་ལ་ཁ་མ་གྲགས་ཀྱང་ང་ཚོས་རང་གི་ས་ནས་ ཐོན་པའི་གཏེར་ཁ་དག་རང་གི་ཡིན་པར་བརྗོད་མི་ཐུབ་པ་ཅི་ཞིག་ཡིན་ནམ།
ལྔ་བ། ཉམས་རྒུད་རུལ་སུངས།
དགྱ་ནག་ཞེས་ཅི་ཙམ་བརྗོད་ཀྱང་དེ་ནི་དམར་པོ་སྲིད་གཞུང་ཁོ་ནས་བཟུང་ཡོད་པ་གསལ་ བོ་ཡིན་ན། དེང་སྐབས་གཞུང་འཛིན་མི་སྣ་དེ་དག་གིས་རང་གི་དབང་ཤུགས་དང་། སྲིད་འཛིན་གསར་ རྙིང་གཉིས་ཀྱི་ཕྱོགས་གཏོགས་བར་རྩོད་རྙོག་དང་གཅིག་གྱུར་གྱི་མཐུན་སྒྲིལ་ཡོང་ དཀའ་བའི་དུས་སྐབས་འདི་ནི་ང་ཚོའི་གོ་སྐབས་ཆེ་ཤོས་ཤིག་རེད། ཉེ་བའི་ཆར་དགྱ་ནག་ གིས་༢༠༡༢ལོའི་གཞུང་འཛིན་མི་སྣ་འདེམས་ཕྱོགས་དེ་ལས་ཁོ་ཚོའི་ཚ་རླབས་འཕྱུར་བའི་ ནང་ཁུལ་གྱི་རྙོག་འཛིང་དག་ཕྱིར་མངོན་བྱས་ཡོད་ལ། ད་དུང་མོའོ་ཀྲུས་ཞི་ཁྲི་ ལོར་ཤོག་ཟེར་བ་སོགས་ཀྱི་སྐད་འབོད་དེ་དག་གིས་དགྱ་ནག་ནང་ཁུལ་ལ་གླེང་སློང་ཆེ་ བའི་ཆབ་སྲིད་ཀྱི་འགུལ་ཤུགས་གལ་ཆེན་ཞིག་ཆགས་ཡོད། འདི་ནི་ཏིན་ཞོ་ཕིན་གྱི་རང་ལུགས་བཅུ་མེད་པར་བཟོ་བའི་ཐབས་ཤེས་ཞིག་ལ་བརྩི་ བཞིན་པའི་དམར་པོའི་གཞུང་འཛིན་རྣམས་ཀྱི་གཅིག་གིས་གཅིག་ལ་ཐེར་འདོན་དང་དགག་ རྒྱག་གི་ལྐོག་བྱུས་དེ་དག་དང་། བོད་དང་ཞིན་ཅིང་། དགྱ་ནག་དམངས་གཙོ་རྩོད་ལེན་པ་དང་རྩ་རླུང་རྒྱུད་འཛིན་པ། པེ་ཅིན་ནས་དམར་གསོད་བཏང་བའི་སློབ་མ་དག་གི་ཨ་མའི་ཚོགས་པ། ད་དུང་ཉིན་རེ་ནས་ལས་ཤོར་ལ་འགྲོ་བཞིན་པའི་སློབ་ཆེན་སློབ་མ་དག་གི་ཞེ་འཁོན་ དང་། ལྐོག་ཟ་རུལ་སུངས་ཀྱིས་ཁེངས་ཡོད་པས་གཞུང་འཛིན་མི་སྣ་དེ་དག་གི་བྱེད་ཕྱོགས་ལ་ མི་དམངས་འདོད་བློ་མེད་པའི་དུས་སྐབས་འདི་ནི་ང་ཚོས་རང་བཙན་བརྩོད་ལེན་བྱེད་པར་ ཐོབ་དཀའ་བའི་གོ་སྐབས་གལ་ཆེན་ཞིག་རེད་ལ། དེ་བཞིན་ཕྱི་རྒྱལ་མང་པོ་ཞིག་གིས་ཀྱང་དངོས་སུ་ཅི་ཡང་བརྗོད་ཀྱི་མེད་མོད། དོན་ལ་དགྱ་ནག་ལ་མི་འཐད་པའི་སྣང་ཚུལ་གང་མང་མཐོང་རྒྱུ་ཡོད་ན། དགྱ་ནག་ནང་ ཁུལ་གཡོ་འགུལ་རང་བཞིན་ཅན་དུ་ཆགས་ན་སུ་གཅིག་གིས་ཀྱང་དོན་དངོས་ཐོག་ནས་དགྱ་ནག་ ལ་རོགས་པ་བྱེད་རྒྱུ་མ་རེད་ལ། དགྱ་ནག་ནང་ཁུལ་གྱི་དམག་དཔུང་དག་ཀྱང་གཅིག་གྱུར་གྱི་མཐུན་ལམ་ཁག་པའི་སྣང་ཚུལ་ དག་དང་བསྟུན་ན་ང་ཚོས་ཀྱང་རང་བཙན་གྱི་དར་ཆ་མཐོ་རུ་འདེགས་པའི་དུས་སྐབས་ཤིག་ གལ་ཆེན་ཞིག་ཡིན་པར་འདོད།
གལ་སྲིད་གོ་སྐབས་འདི་དག་དམ་འཛིན་གྱིས་ང་ཚོས་གང་མྱུར་རང་བཙན་རྩོད་ལེན་མ་བྱས་ ན། དགྱ་དམར་གྱིས་ང་ཚོའི་རང་བྱུང་གི་གཏེར་ཁ་རྩ་ཆེན་དག་ཡོངས་སུ་སྐྱེལ་འདྲེན་བྱས་ ནས་བོད་ལ་གང་ཡང་མེད་པའི་དུས་སྐབས་ཤིག་བཟོས་ན། རང་བཙན་ཐོབ་ཀྱང་འུ་ཅག་རང་བྱུང་ཁམས་འདིའི་དགྲ་བོ་ཆགས་ཚར་བ་རེད་ལ་མི་རིགས་ ཤིག་གི་བརྗོད་མི་ཚར་བའི་གཟི་འོད་འབར་བའི་དོན་དངོས་ཀྱི་བདེན་དོན་དེའི་གཤེད་ མ་ཆགས་པ་མ་ཡིན་ནམ། ལྷག་དོན་མ་འོངས་པའི་བུ་རབས་ཚ་རྒྱུད་དག་གིས་གང་ཞིག་ལ་ བརྟེན་ནས་འཚོ་བ་རོལ་དགོས་པ་རེད་དམ། གདོང་དམར་བུའི་བུ་རྒོད་དག་ནམ་ཡང་མཐོ་སྒང་ན་གནས་ཀྱང་མཐོན་པོར་འགྲོ་མི་ཐབས་ མེད་པའི་ཉེན་འཕྲང་གི་ལམ་ཁ་ཞིག་ང་ཚོས་བསྐྲུན་པ་མ་རེད་དམ།
དྲུག་པ། ༼ཞར་བྱུང་༽ཉེར་མཁོའི་ཐབས་ལམ།
རང་བཙན་ལེན་ཐབས་སུ་ཇི་ལྟར་འབད་པའི་ཉེར་མཁོའི་ཐབས་ལམ་ཁག་ཅིག
༡༽ གཞུང་གི་ལངས་ཕྱོགས་རང་བཙན་ལ་བསྐྱོད་རྒྱུ།
༢༽ ད་སྐབས་ཀྱི་ཉི་མ་འཁྱོལ་ཐབས་བྱེད་པའི་འཛིན་སྐྱོང་གི་སྣང་ཚུལ་རྨང་ནས་མེད་པ་བཟོ་རྒྱུ།
༣༽ ཕྱི་གླིང་ཡུལ་གྲུ་ཁག་ན་ཡོད་པའི་ཤེས་ཡོན་པ་དག་ལ་གོ་གནས་དང་གླ་ཕོགས་གང་མཐོ་སྤྲད་དེ་ཚུར་བསྡུ་རྒྱུ།
༤༽ ཕྱི་འབྲེལ་དང་དྲིལ་བསྒྲགས་ཤུགས་ཆེར་གཏོང་རྒྱུ།
༥༽ དགྱ་ནག་སྐོར་ལ་ཆེད་ལས་ཉམས་ཞིབ་པ་འཛུགས་རྒྱུ།
༦༽ འཐབ་རྩོད་ཁོ་ནར་ཕྱོགས་པའི་ཚོགས་སྡེ་ཞིག་བཙུགས་ནས་དེ་དང་གཞུང་འབྲེལ་མིན་པའི་ ཚོགས་པ་ཁག་མཉམ་རུབ་ཀྱིས་འཐབ་རྩོད་འདྲ་མིན་སྤེལ་ནས་དགྱ་དམར་ལ་སུན་པོ་བཟོ་ རྒྱུ།
༧༽ སྔོན་དགྱ་ནག་ལ་བཤད་པའི་དབུ་མའི་ལམ་གྱི་སྐད་ཆ་ཡོངས་སུ་ཕྱིར་འཐེན་བྱེད་པའི་གསལ་བསྒྲགས་གལ་ཆེན་གནང་རྒྱུ།
༨༽ བོད་དོན་ཆེད་མཁས་པ་ཕྱོགས་བསྡུ་བྱས་ཏེ་མ་འོངས་རང་བཙན་རྩོད་ལེན་གྱི་འཆར་འགོད་གསལ་ཞིང་བརྟན་པ་ཞིག་བཟོ་རྒྱུ།
༩༽ ཞིན་ཅིང་ཐེ་བའི་དགྱ་དམར་ལ་མི་དགའ་བའི་མི་དམངས་དང་རྒྱལ་ཁབ་ཁག་ལ་དམིགས་བསལ་གྱིས་མཉམ་འབྲེལ་བྱེད་ཐབས་སུ་འབད་རྒྱུ།
༢༠༠༩་ ༡༠ ༡༥ ཉིན་བྲིས།
Leave a comment!
You must be logged in to post a comment.


text:
by སྐྱེ་ཁམས་ཚོགས་པ། | Sep 18, 2017 | སྐྱེ་ཁམས་ཤེས་བྱ།སའི་གོ་ལ། སའི་གོ་ལ་ནི་ཉི་མ་ནས་རྩིས་བའི་རྒྱུ་སྐར་ཨང་གསུམ་པ་དང་། ཉི་མའི་ཁྱིམ་རྒྱུད་ཀྱི་རྒྱུ་སྐར་དག་ལས་སྲ་ཤིང་འཁྲེགས་པའི་རྒྱུ་སྐར་ཆེ་གྲས་ཞིག་ཡིན། དེ་ལ་འཛམ་བུ་གླིང་དང་རྒྱུ་སྐར་སྔོན་པོ། ད་དུང་སའི་གོ་ལ་ཞེས་ཀྱང་ཟེར།...
by སྐྱེ་ཁམས་ཚོགས་པ། | Sep 18, 2017 | སྐྱེ་ཁམས་ཤེས་བྱ།ཆུ་ཁམས་འཁོར་སྐྱོད། སའི་གོ་ལའི་ཆུ་དང་ཆུའི་འཁོར་སྐྱོད་ནི་ནམ་ཡིན་ཡང་གཡོ་འགུལ་བའི་རང་བཞིན་དུ་གནས་ཡོད། དེར་ཆུ་ཁམས་འཁོར་སྐྱོད་ཀྱང་ཟེར་ཏེ། ས་འོག་དང་ས་སྟེང་། བར་སྣང་གི་ཆུ་ཡོད་ཚད་རྒྱུན་མི་ཆད་པར་འཁོར་སྐྱོད་བྱེད་བཞིན་ཡོད་པ་གསལ་མོད།...


text:
སུད་སིའི་ལོ་རྫིན་གྲོང་ཁྱེར་གྱི་མེ་འཁོར་ལྕགས་ལམ་ཐོག་བོད་མི་ཞིག་མཆོངས་ཏེ་རང་ཤི་བརྒྱབ་འདུག་ཀྱང་མི་དེའི་ཞིབ་ཕྲའི་གནས་ཚུལ་ཤེས་རྟོགས་ཐུབ་ཀྱི་མེད་པ་རེད།
ཟླ་འདིའི་ཕྱི་ཚེས་ ༧ ཉིན་སུད་སིའི་དཀྱིལ་དབུས་གྲོང་ཁྱེར་ལོ་རྫིན་གྱི་(Emmenbruke)མེ་འཁོར་འབབ་ཚུགས་སུ། བོད་མི་ཞིག་མེ་འཁོར་ལྕགས་ལམ་ཐོག་མཆོངས་ཏེ་རང་ཤི་བརྒྱབ་ཡོད་པ་དང་། ཉིན་དེའི་དགོང་མོའི་ཆུ་ཚོད་ ༧་༥༠ སྟེང་ལོ་རྫིན་(Luzern)གྲོང་ཁྱེར་ཉེན་རྟོག་པས་མེ་འཁོར་འབབ་ཚིགས་ནས་བོད་མི་དེའི་ཕུང་པོ་རྙེད་ཡོད་པའི་གནས་ཚུལ་ཐོན་འདུག་པ་དང་། ད་ལྟའི་ཆར་བོད་མི་དེ་སུ་ཡིན་མིན་དང་གང་ནས་ཡོང་བ་ཡིན་སོགས་ཉེན་རྟོག་པས་རྩད་གཅོད་བྱེད་བཞིན་པའི་སྒང་ཡིན་འདུག
འདི་གའི་གསར་འགོད་པས་ངོ་དེབ་བརྒྱུད་ས་གནས་བོད་མི་ཞིག་ལ་དེའི་སྐོར་སྐད་ཆ་དྲིས་པར་མོས། མི་དེའི་མིང་ལ་བཀྲ་ཤིས་རྣམ་རྒྱལ་ཟེར་གྱི་ཡོད་འདུག ཡིན་ནའང་། ཁོ་གང་ནས་ཡིན་པ་དང་ག་དུས་སུད་སིར་འབྱོར་ཡོད་མེད་སོགས་གསལ་པོ་མི་འདུག སུད་སིའི་གཞུང་གིས་ཐོ་འགོད་བྱས་ཟིན་པའི་སྐྱབས་བཅོལ་བ་ཞིག་ཡིན་ན། མཛུབ་རྗེས་ཀྱི་ཐོག་ནས་མི་དེའི་ལོ་རྒྱུས་ཆ་ཚང་ལས་སླ་པོར་བལྟ་ཐུབ་ཀྱང་། བཀྲ་ཤིས་རྣམ་རྒྱལ་ཀྱིས་ད་དུང་སུད་སིའི་གཞུང་ལ་སྐྱབས་བཅོལ་ཐོ་འགོད་བྱས་མེད་སྟབས། ཉེན་རྟོག་པས་ཁོ་སུ་ཡིན་པ་སོགས་ཧ་མ་གོ་བར་ལྷག་ཡོད་འདུག ཅེས་བརྗོད་བྱུང་།
ཡང་མོས། ཉེན་རྟོག་པས་བཀྲ་ཤིས་རྣམ་རྒྱལ་གྱི་ལག་ནས་ཁ་ཆེམས་ཡི་གེ་ཞིག་རག་ཡོད་ཀྱང་། བོད་ཡིག་ནང་བྲིས་ཡོད་པས་ཉེན་རྟོག་པས་མགོ་མ་འཚོས་པར་བོད་མི་འགའ་སྐད་བཏང་སྟེ་སྐད་ཆ་དྲིས་ཡོད་པ་དང་། ཁ་ཆེམས་ཡི་གེ་དངོས་སུ་མཐོང་མཁན་ཚོས་བརྗོད་ན། ཡི་གེ་དེའི་ནང་བཀྲ་ཤིས་རྣམ་རྒྱལ་གྱིས་མཉམ་འབྲེལ་རྒྱལ་ཚོགས་ལ་བོད་ནང་གི་འགྲོ་བ་མིའི་ཐོབ་ཐང་དང་བོད་མིའི་གནས་སྟངས་གླེང་དགོས་པའི་འབོད་སྐུལ་སོགས་བྱས་ཡོད་འདུག་ཀྱང་། ད་ལྟ་ཁ་ཆེམས་ཡི་གེ་དེ་ཉེན་རྟོག་པའི་ལག་ཏུ་ཡོད་སྐོར་དང་། བཀྲ་ཤིས་རྣམ་རྒྱལ་གྱི་ཕ་ཡུལ་དང་ལོ་ན་ག་ཚོད་ཡིན་པ་སོགས་གནས་ཚུལ་རྒྱས་པ་གཅིག་བྱས་ན་དེ་རིང་སུད་སིའི་གསར་འགྱུར་བརྒྱུད་ལམ་ཁག་ཏུ་ཐོན་སྲིད་ཀྱི་རེད། ཅེས་བརྗོད་བྱུང་།
སྤྱི་ཚོགས་བརྒྱུད་ལམ་ཁག་ཏུ་ཐོན་པའི་གནས་ཚུལ་ལྟར་ན། ཁོའི་ཁ་ཆེམས་ནང་དུ་སུད་སིའི་ནང་གནས་སྡོད་ཆོག་པའི་ཡིག་ཆ་མ་རག་པའི་བོད་མི་ ༣༠༠ ལྷག་ལ་ཡིག་ཆ་སྤྲོད་དགོས་པའི་འབོད་སྐུལ་ཡང་བྱས་ཡོད་ལུགས་བརྗོད་ཀྱི་འདུག
ཟླ་འདིའི་ཚེས་ ༡༤ ཉིན་གྲོང་ཁྱེར་ལོ་རྫིན་བོད་རིགས་ས་གནས་ཚོགས་ཆུང་གི་གོ་སྒྲིག་འོག་བཀྲ་ཤིས་རྣམ་རྒྱལ་གྱི་ཆེད་དུ་རི་ཀོན་ཆོས་འཁོར་དགོན་གྱི་དགེ་འདུན་པ་རྣམས་གདན་འདྲེན་ཞུས་ཏེ། Reusszopf Spielplatz གླིང་ཀ་རུ་སྨོན་ལམ་མཆོད་འབུལ་གནང་འཆར་ཡོད་འདུག
གསར་འགོད་པ། སྐལ་བཟང་སྦྱིན་པ།


text:
– འབལ་གཞུང་སྨན་པ་དབང་གྲགས་བསོད་ནམས།
རྩ་རླུང་ལུས་སྦྱོང་གི་རིགས་ལམ་ནི་རང་རེའི་གངས་ཅན་ལྗོངས་ཀྱི་གསང་སྔགས་གཞུང་ལུགས་སྙིང་བསྡུས་ཀྱི་རིག་གནས་ཁྱད་དུ་འཕགས་པ་ཞིག་ཡིན་ལ། མིའི་ལུས་སེམས་ལ་བསྙོན་དུ་མེད་པའི་ཕན་བདེའི་བཅུད་ལེན་སྟེར་བའི་རང་བྱུང་ཚན་རིག་ཅིག་ཀྱང་ཡིན། དེར་བརྟེན། ཉེ་ལམ་ལོ་ངོ་བཅུ་ཕྲག་ཁ་ཤས་རིང་འདིར་འཛམ་གླིང་དུ་མིའི་ཤེས་རིག་དང་ཚན་རིག་ལག་རྩལ་ཇེ་རྒྱས་སུ་ཕྱིན་ནས་རང་བྱུང་ཚན་རིག་ལ་སྔོན་དཔོག་ཚོད་ལེན་དང་ཡིད་འཇོག་བརྟན་པོ་བྱུང་ཡོད་པ་མ་ཟད། རྩ་རླུང་ལུས་སྦྱོང་ལ་བརྟེན་ནས་མིའི་ལུས་སེམས་ལ་ཕན་བདེ་དང་ཚེ་སྲོག་བསྲིངས་ཐུབ་པ་གསལ་རྟོགས་བྱུང་ཡོད་པ་རེད།
རྩ་རླུང་ལུས་སྦྱོང་གི་རིག་ལམ་འདི་གནའ་སྔ་མོ་ནས་གངས་ཅན་ཡུལ་དུ་དར་ལ། སྤྱི་ཚོགས་འཕེལ་རྒྱས་ངེས་ཅན་ཞིག་གི་བརྒྱུད་རིམ་འོག་ནས་མིའི་རིགས་ཀྱིས་ཤེས་རིག་ལ་རྩིས་མཐོང་ཆེན་པོ་གནང་བ་དང་། མིའི་རིགས་ཀྱི་འདུ་ཤེས་དེས་འཇིག་རྟེན་ཁམས་ལ་ཁ་ལོ་བསྒྱུར་ཐུབ་པའི་ནུས་པ་འདོན་བཞིན་ཡོད་པས་མི་རྣམས་ཀྱིས་རང་བྱུང་ཁམས་ལས་དངོས་སྟོབས་ཀྱི་རིག་པ་མང་པོ་རྙེད་པ་དང་། མཚོ་བོད་མཐོ་སྒང་གི་རང་བྱུང་ཁམས་ཀྱི་ཁྱད་ཆོས་དེ་དང་བསྟུན་པའི་རྩ་སྦྱོང་རིག་པའི་རྐང་ལམ་ཕྲ་མོ་དེའང་དུས་དེ་ནས་འགོ་བརྩམས་པ་ཡིན།
སྔོན་བྱོན་མཁས་པ་མང་པོས་ནུས་ཤུགས་ཡོད་དགུ་རྩལ་སྤྲུགས་ཀྱིས་ཕྱི་འཇིག་རྟེན་ཁམས་ཆེན་པོའི་འབྱུང་རྩ་དང་། མིའི་ལུས་སེམས་དང་སྲོག་རྩའི་འབྱུང་རྩ། འདུ་ཤེས་དང་ཚེ་སྲོག་གི་འབྱུང་རྩ་སོགས་ལ་སྦྱང་བཤད་དང་ཞིབ་འཇུག ཁྱབ་སྤེལ་གྱི་རྐང་རྗེས་བཞག་མྱོང་བ་མ་ཟད། སྒོམ་པའི་སྒྲུབ་སྦྱོང་གི་རྫུ་འཕྲུལ་མངོན་པར་མི་རྟོགས་པའི་མཛད་རྗེས་རླབས་པོ་ཆེའི་རྣམ་ཐར་ཡང་གང་མང་མང་སྒྲུབ་ཡོད་པ་རེད། རང་རེའི་བོད་མི་རིགས་རྣམས་ཀྱིས་དུས་རབས་ཀྱི་ལོ་ཟླའི་ནང་དུ་ཚེ་སྲོག་ལ་ཕན་བདེ་དང་ནད་ཡམས་ལ་འཐབ་རྩོད་བྱས་པ་བརྒྱུད་བོད་རང་གི་ཐུན་མོང་མ་ཡིན་པའི་རྩ་རླུང་ལུས་སྦྱོང་གི་རིག་གཞུང་མང་དག་ཅིག་མཛད་ཡོད་པ་འདིས་མིའི་ལུས་ཀྱི་འདུ་ཁམས་སྙོམས་སྒྲིག་བྱེད་པའམ་མི་ན་བའི་ཚེ་སྲོག་ཡུན་རིང་དུ་འཚོ་བ་དང་ན་བའི་ལུས་སེམས་གསོ་བའི་རིག་ལམ་ཞིག་ཡིན་པས། དེང་གི་དུས་འདིར་རྒྱལ་ཁབ་ཕྱི་ནང་གི་རྩ་རླུང་ལུས་སྦྱོང་བྱེད་མཁན་དང་རང་བྱུང་ཚན་རིག་མཁན། སྐྱེས་ལུགས་རིག་པ། སེམས་ཁམས་རིག་པ། གསོ་བ་རིག་པ་སོགས་ལ་ཞིབ་འཇུག་བྱེད་མཁན་རྣམས་ཀྱི་རྩ་བའི་དམིགས་ཡུལ་ངེས་ཅན་ཞིག་གི་སྟེང་ནས་རྩ་རླུང་ལུས་སྦྱོང་ལ་འགྲེལ་བཤད་དང་རྟོག་ཞིབ་མཛད་པས་རྩ་རླུང་ལུས་སྦྱོང་ལ་བརྟེན་ནས་སྐྲན་རིགས་ཀྱི་ནད། ཁྲག་རིགས་ཀྱི་ནད། སྙིང་ནད་དང་ཀླད་པའི་ནད་རིགས་གསོ་བཅོས་བྱེད་ཐུབ་པ་དང་སེམས་ནད་དབང་རྩའི་གདོན་ནད་སོགས་ནད་རིགས་མི་འདྲ་བ་མང་པོ་གསོ་བཅོས་བྱེད་ཐུབ་པ་མ་ཟད། ནད་རིགས་སྣ་ཚོགས་ཤིག་སྔོན་འགོག་བདེ་སྲུང་བྱེད་ཐུབ་པས། སྤྱི་ཚོགས་འཚོ་བའི་ཁྲོད་དུ་ཚེ་སྲོག་རིང་འཚོ་བྱེད་པ་མང་པོ་ཞིག་གིས་རྩ་རླུང་ལུས་སྦྱོང་ལ་བརྩི་བཀུར་དགའ་པོ་བྱེད་པ་དང་། རྩ་རླུང་ལུས་སྦྱོང་བྱེད་མཁན་དང་རྩ་རླུང་ལུས་སྦྱོང་ལ་ཞིབ་འཇུག་བྱེད་མཁན་ཡང་ཉིན་རེ་ལས་ཉིན་རེར་ཇེ་མང་དུ་འགྲོ་གི་ཡོད་པ་རེད། ཡིན་ནའང་། རྩ་རླུང་ལུས་སྦྱོང་ལ་ཞིབ་འཇུག་བྱེད་རྒྱུ་ནི་ལས་སླ་པོ་ཞིག་གཏན་ནས་མ་ཡིན་ལ། བསམ་ཚུལ་དང་བལྟ་ཀློག་བསྡུ་སྒྲིག་ཙམ་གྱིས་ཆོག་པ་ནི་དེ་བས་ཀྱང་མ་ཡིན། རྩ་རླུང་ལུས་སྦྱོང་ནི་ཁྱབ་ཁོངས་རྒྱ་ཆེ་ཞིང་གཏིང་ཟབ་པ། གོ་རིམ་ལྡན་པའི་ཉམས་ལེན་བརྩོན་པའི་མཐར་ཐུག་གི་འབྲས་བུ་ཡིན་སྟབས། ཕྲན་གྱིས་བོད་ལུགས་གསོ་རིག་གི་བདེ་སྲུང་དང་བསྡུར་ནས་ཅུང་ཙམ་གླེང་བར་འདོད་དོ།།
གཅིག རྩ་རླུང་ལུས་སྦྱོང་གི་བདེ་སྲུང་དང་བོད་ལུགས་གསོ་བ་རིག་པའི་བདེ་སྲུང་གི་འབྲེལ་བ།
སྤྱིར་བོད་ལུགས་གསོ་བ་རིག་པའི་གཞུང་ལུགས་ཀྱི་ཁྱབ་ཁོངས་ནི་ཕྱི་ནང་གི་འབྱུང་བའི་ཁམས་རགས་པ་ཉིད་གཙོ་བོའི་སྒོ་ནས་རླུང་མཁྲིས་བད་ཀན་གསུམ་གྱི་བདག་ཉིད་ཅན་མིའི་ལུས་སེམས་བདེ་སྲུང་དང་ནད་འགོག་གསོ་བཅོས་རང་བཞིན་ལྡན་པའི་ཚན་རིག་རིག་གནས་གཞུང་ལུགས་ཤིག་ཡིན་པས་དུས་རབས་སྔ་མོ་ཞིག་ནས་བཟུང་མིའི་ལུས་སེམས་ཀྱི་བདེ་སྲུང་ལ་དོ་སྣང་དང་ཚེ་སྲོག་རིང་འཚོ་བྱེད་པར་རྩིས་མཐོང་ཆེན་པོ་གནང་གི་ཡོད་པ་རེད། དེ་ལ་རྒྱུད་ལས། རྣམ་པར་མ་གྱུར་ཐ་མལ་ལུས་པོ་ལ།། མི་ན་གནས་དང་རིང་དུ་འཚོ་བར་བྱ།།1 ཞེས་རྣམ་པར་མ་གྱུར་པ་ནད་མེད་ཐ་མལ་དུ་གནས་པའི་མིའི་ལུས་པོ་དེ་ལ་མི་ན་ཁོ་ནར་གནས་པ་དང་། དེ་ཉིད་ཡུན་རིང་དུ་འཚོ་བར་བྱ་བ་དང་། མི་ན་བར་བྱེད་པ་དང་། ན་བ་གསོ་བའི་ཐབས་ལམ་ཆེན་པོ་འདིས་སྤྱི་དོན་གྱི་སྒོ་ནས་ཚེ་སྲོག་རིང་འཚོ་བྱེད་པ་དང་མིའི་ལུས་སེམས་བདེ་སྲུང་བྱེད་ནུས་འདོན་བཞིན་ཡོད་པ་རེད། ང་ཚོས་ཞིབ་འཇུག་བྱེད་བཞིན་པའི་རྩ་རླུང་ལུས་སྦྱོང་རིག་པ་འདིའང་དེ་ལས་མ་འདས་ལ་ཕྱིའི་འབྱུང་བའི་ཁམས་དང་ནང་གི་ཆེས་ཕྲ་ཞིང་ཕྲ་བའི་འབྱུང་སྟོབས་དེ་ལ་རླུང་རྩལ་སྦྱོར་སྒོམ་གྱི་ནུས་པས་ཐ་མལ་མི་ན་བའི་ལུས་དེའི་རླུང་མཁྲིས་བད་ཀན་གསུམ་པོ་རང་རང་གནས་ལས་གཞན་དུ་རྣམ་པར་མ་གྱུར་པར་བྱེད་པ་དང་རྣམ་འགྱུར་ན་བའི་ལུས་སེམས་ཀྱི་འདུ་བ་སྙོམས་སྒྲིག་བྱེད་པའི་རིགས་ལམ་ཞིག་ཡིན་པས་རྩ་རླུང་ལུས་སྦྱོང་དང་གསོ་བ་རིག་པ་གཉིས་ནི་མིའི་ལུས་སེམས་ལ་ཕན་བདེ་དཔགས་མེད་སྦྱིན་པའི་ཉི་ཟླ་གཉིས་དང་མཚུངས། རྩ་རླུང་ལུས་སྦྱོང་གི་རིག་ལམ་དང་བོད་ལུགས་གསོ་བ་རིག་པ་གཉིས་ཕན་ཚུན་བསྣོལ་མར་སྦྲེལ་འདྲེས་ཀྱི་གཞུང་བཤད་ཅིག་ཡིན་ནའང་རྩ་རླུང་ལུས་སྦྱོང་དང་གསོ་བ་རིག་པ་གཉིས་འཛམ་གླིང་ཤེས་རིག་གི་ཁྲོད་དུ་བེད་སྤྱད་དངོས་མའི་བཀོད་རིམ་དང་ཁྱབ་ཁོངས། གཙོ་ཕལ་སོགས་ཁྱད་རྟགས་ཡོད་ངེས་ཀྱང་བོད་ལུགས་གསོ་བ་རིག་པ་དང་རྩ་རླུང་ལུས་སྦྱོང་གཉིས་ཀྱི་རྩ་བའི་གཞུང་ལུགས་ཀྱི་ལྟ་ཚུལ་དང་། ནང་དོན་། དམིགས་བསལ་སོགས་སྤྱིའི་ཆ་ནས་ས་གཅིག་མཐུན་བྱུང་ཡོད། དོན་གཞི་ངོ་མའི་སྟེང་ནས་དེ་གཉིས་རིགས་ལམ་གཅིག་མཚུངས་ཡིན་ཡང་སྤྱད་ཐབས་དང་བེད་སྤྱོད་བྱེད་སྟངས་མི་འདྲ་བའི་ཆ་ནས་ཕན་འབྲས་དང་ནུས་མཐུ་ལ་སོགས་དམིགས་བསལ་གྱི་ཁྱད་པར་ཡང་ཤིན་ཏུ་ཆེ་སྟེ། རྩ་རླུང་ལུས་སྦྱོང་ནི་སྐྱེས་ཐོབ་གང་གི་ཐ་མལ་ནད་མེད་མི་ན་བར་གནས་པ་དང་། ན་བ་ལུས་སེམས་གང་རུང་ཞིག་གིས་རང་འགུལ་གྱིས་བརྩོན་པའི་ཉམས་ལེན་ལ་བཞུགས་ནས་སྒོམ་པར་སྤྱད་ཆོག་པ་དང་སྒོམ་སྦྱོང་གི་ནུས་པས་རང་བདེ་གཞན་གསོ་དང་རང་གསོ་གཞན་བཅོས་ཀྱང་བྱེད་ཐུབ། ཚང་མས་མཁྱེན་གསལ་ལྟར་། རིག་གཞུང་གང་དང་གང་ཡིན་ཡང་ཐོག་མའི་རྒྱུད་རིམ་ནང་སྤྱི་ཚོགས་དང་འཚོ་བའི་དངོས་ནས་བྱུང་བའི་རང་གི་ཁྱད་ཆོས་དང་ལྡན་པའི་རིག་པ་དང་ལག་ལེན། ཕན་འབྲས་མྱོང་ཐུབ་པའི་ཉམས་མྱོང་ཕྱོགས་བསྡོམས་བྱས་པ་རང་ཡིན་པས་རྩ་རླུང་ལུས་སྦྱོང་གི་རིག་ལམ་འདིའང་དེ་ལས་མ་འདས་ཤིང་། ནད་ཐོག་ལག་ལེན་གྱི་རྒྱུད་རིམ་ཁྲོད་གནའ་སྔ་མོ་མེས་པོ་རྣམས་ཀྱིས་རང་བྱུང་ཁམས་ལ་འཐབ་རྩོད་དང་། ནད་ཐོག་ལྟ་ཞིབ། ལུས་སེམས་བདེ་སྲུང་། ཕན་འབྲས་མྱོང་ཐུབ་པའི་ཉམས་མྱོང་ཕྱོགས་བསྡོམས་བྱས་པའི་མཐར་ཐུག་གི་འབྲས་བུ་སྟེ་ཚེ་སྲོག་རིང་དུ་འཚོ་བར་བྱེད་པའི་དམིགས་ལམ་ཉག་ཅིག་ཡིན་ལ་སྤྱི་ཚོགས་ཀྱི་འཚོ་བའི་ནང་དངོས་སུ་མཐོང་ཐུབ་པའི་ཕན་འབྲས་ཀྱང་བྱུང་ཡོད་པ་སྟེ། མིའི་རིགས་ཀྱི་དབང་རྩའི་མ་ལག་འཕེལ་འགྱུར་བྱུང་བ་བརྒྱུད་སེམས་ཁམས་ཀྱི་དབང་རྟེན་དང་བསམ་གཞིགས་ཀྱི་དངོས་པོའི་རྨང་གཞི་ཆགས་པས་མིའི་རིགས་ཀྱིས་ཁོར་ཡུག་གི་སྣང་ཚུལ་དེ་ལས་མི་འདྲ་བའི་འདུ་ཤེས་རྙེད་པ་དང་”ལུས་པོ་ཕྱི་ནང་གི་རྒྱུ་རྐྱེན་དུ་མས་ཡིད་ཁམས་འགུལ་སྐྱོད་ཀྱི་བྱེད་ནུས་ལ་ཆ་མི་སྙོམས་པར་གྱུར་ཞིང་རྩའི་རང་བཞིན་ཅན་གྱི་ཀླད་ཁམས་དབང་རྩ་རྣམ་པར་གྱུར་ཏེ། འཚོ་ཤེས་དང་། བསམ་གཞིགས། འདུ་ཤེས། ཡིད་འགྱུར། དྲན་ཤེས། བྱ་སྤྱོད། རིག་སྟོབས་སོགས་སེམས་ཀྱི་སྣང་ཚུལ་ལ་འགལ་རྐྱེན་ཐེབས་པའི་སེམས་ཁམས་ཀྱི་ནད་རིགས་”2 ཏེ་གདོན་གྱི་ནད་རིགས་སློང་རྐྱེན་གྱི་འབྱུང་རྩར་གྱུར་བ་སོགས་མདོར་ན་སེམས་ཁམས་དང་རྩའི་རང་བཞིན་གྱི་ཀླད་ཁམས་དབང་རྩའི་བྱེད་ནུས་ལ་ཆ་མི་སྙོམས་པར་ངོ་བོ་འཁྲུགས་པར་བྱེད་རྐྱེན་དུ་གནས་ཡོད། ལར་མིའི་ལུས་སེམས་ཀྱི་འགྱུར་སྣང་དེ་འདོད་ཆགས་དང་ཞེ་སྡང་། གཏི་མུག་གསུམ་ལས་མ་འདས་ལ་འདོད་ཁྲོ་གཏི་གསུམ་གྱི་རྨང་གཞིའི་སྟེང་ནས་སྦྱར་བའི་རླུང་མཁྲིས་བད་ཀན་གསུམ་པོ་དེ་ཐ་མལ་ལུས་སྟེང་ནས་ཕྱིའི་རྐྱེན་བཞི་པོ་སོགས་ཀྱིས་རྣམ་པར་མ་གྱུར་ན་ལུས་དེ་ཉིད་འཚོ་བའི་གྲོགས་ཡིན་ལ་རྐྱེན་བཞི་པོ་གང་རུང་ཞིག་གིས་རླུང་མཁྲིས་བད་ཀན་གསུམ་པོ་འཕེལ་བ་དང་ཟད་པ། འཁྲུགས་པའི་རྣམ་པར་གྱུར་ན་མི་བཟོད་པའི་ན་ཚའི་ངོ་བོ་ཡིན་པས་ལུས་སེམས་མི་བདེ་བ་དང་སྲོག་འཚོ་བའི་འགལ་རྐྱེན་བྱེད་ཀྱི་ཡོད། དེའི་ཕྱིར་མིའི་ལུས་སེམས་ཀྱི་འདུ་ཁམས་སྙོམས་སྒྲིག་བྱེད་རྒྱུ་ནི་མི་ལུས་བདེ་སྲུང་དང་ཚེ་སྲོག་རིང་འཚོ་བྱེད་རྒྱུའི་རྩ་བའི་རྨང་གཞི་ཡིན་ལ་རྩ་རླུང་ལུས་སྦྱོང་དང་གསོ་བ་རིག་པའི་ཐབས་ལམ་ཉག་གཅིག་ཀྱང་ཡིན། དེ་བས་རྩ་རླུང་ལུས་སྦྱོང་གི་རིག་ལམ་རྒྱ་ཆེན་པོ་འདི་ལ་མཐོང་ཆུང་དང་རྒྱ་ཡན་དུ་མ་བཏང་བར་དངོས་ཡོད་ཀྱི་ལམ་ནས་ཞིབ་འཇུག་དང་། ཁྱབ་སྤེལ་ཉམས་ལེན་གནང་ན་བོད་གངས་ལྗོངས་ཀྱི་མིའི་ལུས་སེམས་ལ་བདེ་སྲུང་ཕངས་མེད་བསྐྲུན་པའི་ནོར་བུ་ཞིག་ཏུ་འགྱུར་བར་སྣང་ངོ་།
གཉིས། ལུས་དངོས་པོ་དང་སེམས་ཁམས་ཀྱི་འབྲེལ་བ།
ལུས་དངོས་པོ་དང་སེམས་ཁམས་ཀྱི་འབྲེལ་བ་ནི་ཚན་རྩལ་ཆེ་ཆེར་རྒྱས་པའི་དེང་རབས་གསོ་རིག་གིས་མིག་སྔར་ཞིབ་འཇུག་བྱ་བཞིན་པའི་ལས་དོན་གལ་ཆེན་ཞིག་ལ་རྩིས་པ་དང། རྩ་རླུང་ལུས་སྦྱོང་དང་བོད་ལུགས་གསོ་བ་རིག་པས་ལུས་སེམས་སྙོམས་སྒྲིག་བྱེད་པར་རྩ་བའི་རྨང་གཞི་ཞིག་ཆགས་ཡོད་ལ་རྩ་རླུང་ལུས་སྦྱོང་ལ་བརྟེན་ནས་མིའི་ལུས་སེམས་ཀྱི་ནད་འགོག་བདེ་སྲུང་གི་རྩ་བའི་དམིགས་ཡུལ་ཡང་ཡིན་པས་རྣམ་པར་མ་གྱུར་བའི་ཐ་མལ་ལུས་སེམས་ཀྱི་འབྲེལ་བ་དང་རྣམ་པར་གྱུར་བའི་ནད་ཅན་དང་དེའི་སེམས་ཁམས་ཀྱི་འབྲེལ་བ་སོགས་ལ་འགྲེལ་བཤད་ཡང་དག་ཅིག་མེད་ཚེ་རྩ་རླུང་ལུས་སྦྱོང་ལ་ཞིབ་འཇུག་དང་རྩ་རླུང་ལུས་སྦྱོང་ལ་བརྟེན་ནས་མིའི་ལུས་སེམས་ཀྱི་བདེ་སྲུང་དང་ནད་རིག་སྔོན་འགོག་བྱ་རྒྱུ་དཀའ་ལས་ཁག་པོ་ཞིག་ཏུ་གྱུར་འདུག་པས། ཐོག་མ་ནས་ལུས་དངོས་པོ་དང་སེམས་ཁམས་ཀྱི་ངོ་བོ། དབྱེ་བ། བྱེད་ནུས། རྒྱུ་རྐྱེན་རྟེན་འབྲེལ་སོགས་ལ་དབྱེ་ཞིབ་དང་དོ་སྣང་མཛད་འོས་པའི་དོན་སྙིང་གལ་ཆེན་ཞིག་ཏུ་གོ་དགོས་པར་སྣང་།
ལུས་དངོས་པོ་དང་སེམས་ཁམས་གཉིས་ཇི་ལྟར་འབྲེལ་ཚུལ་སྐོར་དེང་རབས་གསོ་རིག་གིས་ཚན་རིག་དང་མཐུན་པའི་མཚན་ཉིད་ཡང་དག་ཅིག་ད་དུང་རྙེད་ཁག་པོ་འདུག་ལ་སེམས་དང་ལུས་(mind-body)ཞེས་པ་སྐྱེས་ལུགས་རིག་པ་དང་སེམས་ཁམས་རིག་པའི་སྒོ་ནས་འགྲེལ་བཤད་རྒྱག་ན་མ་གཏོགས་ལུས་སེམས་གཉིས་རྩ་བའི་དོན་གཞི་གཅིག་གི་སྟེང་ནས་གནོད་བྱ་གནོད་བྱེད་དུ་གྱུར་བའི་ཕྲ་ཞིང་ཞིབ་པའི་བསམ་བློ་བཏང་མ་མྱོང་མོད། འོན་ཀྱང་འཇར་མ་ནིའི་སྨན་པ་གྲགས་ཅན་ཧིན་རོ་ཐ་(Heinroth )ནས་ལུས་སེམས་གཉིས་ཀ་དང་འབྲེལ་བའི་(psychosomatic) ཞེས་སྨན་གཞུང་ནང་དུ་ཐ་སྙད་གསར་དུ་བཏོན་པ་ནས་བཟུང་། ལུས་སེམས་རིག་པ་པ་པུ་ལོ་ཧྥུ་དང་ཁེན་ལོང་ཧྥོ་ལོ་ཡུ་ཏི་སོགས་ཀྱིས་ལུས་སེམས་དབྱེར་མེད་ཀྱི་ལྟ་བ་དམར་རྗེན་དུ་བཤད་པ་དང་ ཨ་རིའི་སྨན་པ་གྲགས་ཅན་ལྦེལ་(Weil) སོགས་ཀྱིས་“ཡང་དག་གི་གསོ་བ་རིག་པ་ཞིག་ཡིན་ན་ལུས་སེམས་གཉིས་ཕན་ཚུན་བར་གྱི་འབྲེལ་བ་ཡང་དག་ཅིག་ཡིན་དགོས།3 ཞེས་མིའི་ལུས་ཁམས་ཉིད་གཅིག་གྱུར་གྱི་དངོས་པོ་ཧྲིལ་བོ་མ་ཞིག་ཏུ་ངོས་བཟུང་ནས་བསྡད་ཚེ་ང་ཚོ་ལ་ཐོབ་པའི་མཇུག་འབྲས་ནི་རྣམ་ཤེས་བྲལ་བའི་བམ་པོ་ཞིག་ལ་གསོ་བཅོས་བྱེད་པ་དང། རྣམ་ཤེས་བྲལ་བའི་ལུས་ཁམས་རིག་པ་དང་སེམས་ཁམས་རིག་པ་ལས་ལུས་སེམས་འབྲེལ་མཐུན་གྱི་དཔྱད་མཐའ་འཇོག་དཀའ་བས་རྒྱུ་མཚན་དེ་ཡིན་པར་འདོད།
དེར་བོད་ཀྱི་རྒྱུད་སྡེ་དང་གསོ་བ་རིག་པའི་གཞུང་ལུགས་རྣམས་སུ་གནའ་སྔ་མོའི་དུས་ནས་ལུས་སེམས་དབྱེར་མེད་པའི་ལྟ་ཚུལ་ཡང་དག་བཏོན་པ་མ་ཟད་ཡང་སྒོས་ལུས་སེམས་ཀྱི་འབྱུང་རྩ་དང་འབྲེལ་བ། འཕེལ་རིམ་སོགས་བརྡར་དཔྱད་རྣལ་མ་མཛད་ཡོད་པ་སྟེ། རྒྱུད་ལས་། འདོད་ཆགས་ཞེ་སྡང་གཏི་མུག་དུག་གསུམ་ལས།། འབྲས་བུ་རླུང་མཁྲིས་བད་ཀན་ཉེས་པ་བསྐྱེད།།4 ཅེས་རིང་རྒྱུ་འདོད་ཆགས་དང་ཞེ་སྡང་གཏི་མུག་གསུམ་གྱི་རིམ་པར་རླུང་མཁྲིས་བད་ཀན་གསུམ་པོ་བརྒྱུད་པ་དང་། “འདོད་ཁྲོ་གཏི་གསུམ་ལས་བྱུང་བའི་སེམས་ཁམས་ཀྱི་འགྱུར་བ་སྣ་ཚོགས་རང་རང་གི་མཚན་ཉིད་དང་ཆོས་མཐུན་པའི་རླུང་མཁྲིས་བད་ཀན་གསུམ་ལ་བརྟེན་ནས་ལུས་ཕྱིར་ཉམས་སུ་མངོན་གྱི་ཡོད་པའམ་”5 འདོད། ཁྲོ། གཏི་གསུམ་ལས་ལུས་ཁམས་ཀྱི་སྐྱེས་ལུགས་ཀྱང་སྐད་ཅིག་ཉིད་ལ་འཕེལ་འགྱུར་བྱུང་གི་ཡོད་པ་རེད། དེ་ཕྱིར་ནད་ཅན་དང་ནད་མེད་གང་གི་དོན་དུ་གསོ་བ་ལུས་ཞེས་འདུས་བྱས་ཀྱི་ཕུང་བོ་འདི་ལ་འབྱུང་བ་ལྔ་དང་འདོད་ཁྲོ་གཏི་མུག་གསུམ་སྟེ་རིང་རྒྱུ་དང་རླུང་མཁྲིས་བད་ཀན་གསུམ་ལ་ཉེ་རྒྱུའི་སྒོ་ནས་རྣམ་པར་ཕྱེ་བ་སྟེ་རྒྱུད་ལས། རྒྱུ་ནི་རླུང་དང་མཁྲིས་པ་བད་ཀན་གསུམ།། རྣམ་པ་མ་གྱུར་ནད་(ལུས)་ཀྱི་རྒྱུར་འགྱུར་ལ།། རྣམ་འགྱུར་མ་སྙོམས་ནད་ཀྱི་ངོ་བོ་ཡིན།། ལུས་དང་སྲོག་ལ་གནོད་ཅིང་གདུང་བས་སོ།། 6 ཞེས་རྣམ་པར་མ་གྱུར་བའི་རླུང་དང་མཁྲིས་པ་བད་ཀན་གསུམ་པོ་རང་རང་གི་རྒྱུའི་དབང་དུ་བཏང་ནས་ནད་ཅེས་བྱ་ཞིང་དོན་ལ་ཐ་མལ་ནད་མེད་ཀྱི་ལུས་དེ་ཉིད་ཆེས་ཕྲ་ཞིང་ཕྲ་བའི་འབྱུང་སྟོབས་དང་ཁུ་ཁྲག་སེམས་གསུམ་ལས་གྲུབ་པ་ཞིག་ཡིན་པ་དང་དེ་དག་རྟེན་དང་བརྟེན་པའི་འབྲེལ་བ་སྙོམས་པས་ལུས་ཁམས་ཀྱི་དྭངས་མ་དང་སེམས་ཁམས་ཀྱི་ཁྱད་རྟགས་སོགས་བརྒྱུད་རིམ་ལྡན་པའི་སྒོ་ནས་འཕེལ་རྒྱས་འགྲོ་བཞིན་ཡོད་པ་མ་ཟད། ཕྱི་ནང་གི་རྒྱུ་རྐྱེན་འབྲེལ་བའི་ངོ་བོ་མཐུན་མིན་གྱིས་འབྱུང་བ་རླུང་མཁྲིས་བད་ཀན་གསུམ་ཤས་ཆེ་ཆུང་གི་ཁྱད་པར་ལས་ལུས་ཀྱི་གཟུགས་གཞི་མི་འདྲ་བ་བསྐྱེད་པ་དང། སེམས་ཀྱི་འཁྱེར་སོའང་མི་འདྲ་བས་སྤྱི་ཚོགས་འཚོ་བའི་ནང་ལུས་སྟོབས་དང་ཁམས་དབང། མི་གཤིས། རིག་སྟོབས། བསམ་པའི་བྱེ་བྲག་སོགས་གཅིག་མཐུན་གྱི་མི་རིགས་འདྲ་ཅན་ཞིག་དཀོན་པ་དང་གལ་སྲིད་ཆ་ཡོངས་ནས་འདྲ་བའི་དབང་དུ་བཏང་ནའང་ལུས་ཁམས་དང་སེམས་ཁམས། ཆེས་ཕྲ་བའི་འབྱུང་སྟོབས་དེར་ཕྱིའི་ཁོར་ཡུག་གི་ཆ་རྐྱེན་དང་གནོད་འགྱུར་འགུལ་ཤུགས་ཀྱི་ཆ་རྐྱེན་ལས་རྣམ་པ་དུ་མར་འགྱུར་འགྲོ་གི་ཡོད་སྟབས་ལུས་སེམས་ཀྱི་ནད་རིག་ལ་ཞིབ་འཇུག་བྱེད་པའི་སྐབས་སུ་རྙོག་འཛིང་ཆེ་ཞིང་དོན་འདུས་དཀའ་བའི་སྣེ་མང་རང་བཞིན་ཞིག་ལགས་མོད། མ་གཞི་ལུས་འདི་འབྱུང་བ་ལྔ་དང་འདོད་ཁྲོ་གཏི་གསུམ་དེས་བསྐྱེད་པའི་འབྲས་བུ་རླུང་མཁྲིས་བད་ཀན་གསུམ་ལ་གནོད་བྱེད་ཉེས་པ་དང་དྭངས་མ་སོགས་གནོད་བྱ་ཁམས་རྣམས་རང་བཞིན་དུ་གནས་པ་ཡིན་པས་རླུང་་མཁྲིས་བད་ཀན་གསུམ་གྱི་བྱེད་ལས་འབའ་ཞིག་ལ་མ་གཏོགས་མེད་པ་དང་རླུང་མཁྲིས་བད་ཀན་གསུམ་པོའི་བྱེད་ལས་དེ་སྙོམས་པོར་གྱུར་ནས་ནད་མེད་བདེ་བར་གནས་པའི་བརྒྱུད་རིམ་ནང་ཕྱིའི་འཚོ་བ་ཟས་དང་སྤྱོད་ལམ། དུས། འབྱུང་ཁམས་དེས་ནང་གི་འདུ་བ་རླུང་མཁྲིས་བད་ཀན་གསུམ་ལ་འབྲེལ་མཐུན་གྱི་རྒྱུ་ཆ་མཁོ་འདོན་བྱེད་པ་དང་རྒྱུ་ཆ་དེ་དག་འཕྲོད་མ་འཕྲོད་དང་དམན་ལྷག་ལོག་པར་གྱུར་མ་གྱུར་གྱི་སྒོ་ནས་རླུང་མཁྲིས། བད་ཀན་གསུམ་པོའི་རྣམ་པ་འཕེལ་ཟད་འཁྲུགས་པའི་ངོ་བོ་ཤར་མ་ཤར་གྱི་རྟགས་ལ་བརྟེན་ནས་ནད་དང་ནད་མེད་ཀྱི་དབྱེ་བ་འབྱེད་བཞིན་ཡོད། ནད་ཅན་དང་ནད་མེད་གཉིས་ཀྱི་ཕྱི་མ་ཐ་མལ་བའི་ལུས་སྟེང་དུ་ཁྱབ་པའི་འབྱུང་བ་རླུང་མཁྲིས་བད་ཀན་གསུམ་པོ་ཤས་ཆེ་ཆུང་གི་འཕེལ་འགྲིབ་དེ་སྤྱིར་ན་གཅིག་གྲོགས་གཅིག་གིས་བྱེད་པ་དང་གཅིག་འབྲེལ་གཅིག་ལ་རྟེན་དང་བརྟེན་པའི་བྱེད་ལས་ཆ་སྙོམས་པོར་གནས་པ་དང་ཕྱི་ནང་གི་རྐྱེན་ལེགས་པོར་འཛོམས་ཤིང་རྐྱེན་གློ་བུར་བས་སྲོག་མ་བཅད་པར་ལུས་སེམས་མི་བདེ་བའི་ནད་རྟགས་འབྱུང་རྒྱུ་མེད་ན་འགྲིག་མོད། འོན་ཀྱང་། མིའི་ལུས་ནི་གནོད་བྱ་ཁམས་དང་གནོད་བྱེད་ཉེས་པ་དེར་ཕྱི་ནང་གི་རྒྱུ་རྐྱེན་དུ་མའི་འཕེལ་འགྲིབ་དང་། ལུས་ཁམས་དང་སེམས་ཁམས་ཀྱི་རང་བཞིན་མི་འདྲ་བ་སོགས་ཀྱི་དབང་གིས་རྟགས་ལྟར་སྣང་བ་འབྱུང་བ་དང་རྟགས་ལྟར་སྣང་བའི་འབྱུང་རྐྱེན་དེའང་སེམས་ཁམས་ཀྱི་རྒྱུ་ཆ་དེ་དང་འབྲལ་དུ་མེད་ཅིང་ལུས་ཁམས་སྐྱེས་ལུགས་ཀྱི་འགྱུར་ལྡོག་དེ་སེམས་ཁམས་ཀྱི་འགུལ་བསྐྱོད་ལ་རག་ལས་ཡོད་པས་རྟགས་ལྟར་སྣང་བའི་སྣང་ཚུལ་འདྲ་མིན་དེ་རྒྱུན་བསྲིངས་བྱས་ཚེ་གཟུགས་གཞིའི་སྐྱེ་ཁམས་ལ་གནོད་འཚེ་ཐེབས་ནས་ལུས་སེམས་ཀྱི་ནད་རིགས་བྱུང་གི་ཡོད།
གསུམ། རྩ་རླུང་ལུས་སྦྱོང་དང་ལུས་སེམས་སྙོམསྒྲིག་གི་འབྲེལ་བ།
གོང་དུ་འཆད་ཟིན་པ་ལྟར་རྩ་རླུང་ལུས་སྦྱོང་གི་མཇུག་འབྲས་དམིགས་གཞི་ནི་ལུས་སེམས་སྙོམས་སྒྲིག་བྱེད་པ་དེ་ཡིན་ཞིང་མིའི་ལུས་སེམས་སྙོམས་སྒྲིག་བྱེད་པ་དེའང་མིའི་ལུས་སེམས་ཀྱི་སྐྱེ་འཕེལ་དང་། རང་བཞིན། འབྱུང་སྟོབས་སོགས་དང་ལུས་སེམས་ནད་རིགས་ཀྱི་འབྱུང་རྩ་དང་། འཕེལ་འགྱུར་། ནད་རྟགས། ནད་འགོག་བཅས་དམིགས་གཞི་མི་འདྲ་བའི་སྒོ་ནས་རྩ་རླུང་ལུས་སྦྱོང་གི་རིགས་ལམ་མི་འདྲ་བའི་བདེ་སྲུང་གསོ་ཐབས་ཀྱིས་ལུས་སེམས་སྙོམས་སྒྲིག་བྱེད་ཀྱི་ཡོད་པ་སྟེ།
དང་པོ། རྩ་སྦྱོང་གིས་མིའི་ལུས་སེམས་སྙོམས་སྒྲིག་བྱེད་པ།
རྩ་སྦྱོང་ནི་ཁྱབ་ཁོངས་རྒྱ་ཆེ་ཞིང་གཏིང་ཟབ་པ། སྣེ་མང་རྙོག་འཛིང་ཆེ་བའི་རིག་སྦྱོང་ཞིག་ཡིན་ལ་མིའི་ལུས་སེམས་སྙོམས་སྒྲིག་བྱེད་པའི་གོ་རིམ་ནང་ཆེས་ཐུན་མོང་མ་ཡིན་པའི་གོ་གནས་ཚད་མཐོ་པོ་བཟུང་ཡོད། དེ་ཡང་སེམས་ཁམས་ཀྱི་དབང་རྟེན་དང་ལུས་ཕྲ་རགས་གཉིས་ལས་རགས་པའི་དབང་རྟེན་ཁོག་པ་དང་བཅས་རྩའི་གནས་ལུགས་ཀྱིས་བཀང་ཞིང་“དེ་ལ་གྲངས་ཀྱི་སྒོ་ནས་དབྱེ་ན་དཔག་མེད་ཅིང་ལུས་འདི་ཉིད་གོང་བུ་གཅིག་མ་ཡིན་པར་རྩའི་རང་བཞིན་ཅན་དྲ་བའམ་དྲུ་བུ་འཛིངས་པ་ལྟར་གནས་པ་ཡིན” 7 ལ་དེ་བསྡུས་པར་ཕྱེ་ནས་དབྱེ་ན་“དེ་ལ་ཁྲག་གནས་པའི་རྩ་སྟོང་ཕྲག་བདུན་ཅུ་རྩ་གཉིས། རླུང་རྒྱུ་བའི་རྩ་ཉི་ཁྲི་ཆིག་སྟོང་དྲུག་བརྒྱ། འཁོར་ལོ་ལྔས་བསྡུས་པ་བརྒྱ་དང་ལྔ་བཅུ་རྩ་བདུན། ཡུལ་གྱིས་བསྡུས་པ་སུམ་ཅུ་སོ་བདུན། བྱང་ཆུབ་ཀྱི་སེམས་འབབ་པའི་རྩ་སུམ་ཅུ་རྩ་གཉིས། རྩའི་གཙོ་བོ་གསུམ་”8 བཅས་གནས་ཤིང་དེ་རེ་རེས་རང་རང་གི་བྱེད་ལས་འབའ་ཞིག་ལ་བརྟེན་ནས་སྲོག་ལྡན་གྱི་མི་ལུས་ཧྲིལ་པོ་མ་འདིའི་དབང་རྟེན་འཕེལ་འགྱུར་བརྒྱུད་རིམ་ནང་བསམ་གཞིགས་དང་། ཡིད་ཤེས། བློ་རིགས། ཤེས་རྟོགས་སོགས་ཀྱི་འབྱུང་རྩར་གྱུར་ཡོད་པ་དེ་དག་གཅིག་ལ་གཅིག་འབྲེལ་གྱིས་མིའི་ལུས་སེམས་སྙོམས་སྒྲིག་དང་བདེ་སྲུང་གི་འབྲེལ་རྩར་གྱུར་བའང་ལགས། དེང་དུས་ཁག་ཅིག་གིས་གོང་གི་རྩ་བསྡུས་སོགས་ནང་པ་སངས་རྒྱས་ཀྱི་རྒྱུད་སྡེ་གསང་སྔགས་མ་གཏོགས་གདུལ་བྱ་ཐུན་མོང་བའི་ལུས་ལ་མི་སྣང་བ་དང་ཐ་མལ་བའི་ལུས་སྟེང་དུ་མངོན་གྱི་མེད་པས་ཁས་ཆེས་ཀྱི་བློར་མི་བདེ་བའི་ལུང་ཚིག་འདྲེན་གྱི་་ཡོད་པ་ནི་ཆེས་མི་རིགས་ཏེ། རང་སངས་རྒྱས་ཀྱི་བློ་ངོར་བྱུང་དཀའ་བའི་ཚན་རིག་ཅིག་ད་རུང་བྱུང་ཁག་པོ་འདུག་ལ་རེ་གཉིས་བྱུང་ཡོད་པའི་དབང་དུ་བཏང་ནའང་མིའི་ལུས་སེམས་ཀྱི་གསང་རྒྱ་རྣམས་ནི་དངོས་སུ་མཐོང་ཐུབ་པའི་རྡུལ་ཕྲ་རབ་ཀྱི་རྩ་ཕྲན་ངོས་བཟུང་དཀའ་བའི་གནས་ལགས་ལ། གལ་ཏེ་དབུ་རྐྱང་རོ་གསུམ་སོགས་རྩ་ཕྲན་རྣམས་མེད་པའི་དབང་དུ་བཏང་ན་རང་རེའི་གསང་སྔགས་རྒྱུད་སྡེ་རྣམས་ལས་གསུངས་པའི་ལུས་རྡོ་རྗེ་རྩ་འགྲེལ་རྣམས་སྤྱང་ཀིའི་རྣ་ལ་ཆོས་བཤད་ཀྱི་རྒྱུ་རུ་འགྲོ་ཉེན་ཆེ་བས་རིགས་པར་འཚལ།
དེ་ལ་སྲོག་རྩའི་སྐྱེས་ལུགས་དང་ངོ་བོ་སོགས་བོད་ལུགས་གསོ་བ་རིག་པའི་གཞུང་ལས་ཞིབ་པར་མཛད་ཡོད་ལ་སེམས་ཁམས་ཀྱི་འབྱུང་རྩ་དང་དབང་རྟེན་བཅས་དབང་པོ་ཡུལ་ལ་འཆར་བར་བྱེད་པའི་རྩ་ཕྲན་ལ་སོགས་“ཀླད་པ་རྩ་ཡི་རྒྱ་མཚོ་ཆེན་པོ་” 9 ཞེས་ཀླད་པ་ནི་དབང་རྩའི་ཕྲ་ཕུང་མང་པོ་ལས་གྲུབ་པ་ཞིག་ཡིན་པས་ཀླད་པའི་རྩ་ཕྲན་མང་པོ་ལས་སྲོག་རྩའམ་དབུ་རྐྱང་རོ་གསུམ་གྱི་རྩ་དག་ཀྱང་འདུས་ཡོད་པར་སྙམ། རྒྱུད་ལས། དབང་པོ་ཡུལ་ལ་འཆར་བར་བྱེད་པའི་རྩ།། ཀླད་པ་ལ་སྲིད་རྩ་ཕྲན་ལྔ་བརྒྱས་སྐོར་།། 10 ཞེས་དང་། ཡང་ཆགས་པའི་རྩ་ནི་ལྟེ་བ་ལས་གསུམ་གྱེས།། རྩ་གཅིག་གྱེན་ལ་སོང་ནས་ཀླད་པ་ཆགས།། 11 ཞེས་གསུངས་པ་ལྟར་། སྲོག་རྩའི་རྩ་ཕྲན་ཐོག་མར་ཀླད་པ་ནས་ཐུར་དུ་ཆགས་པའི་ངོ་བོ་ནི་ཆོས་བཞིན་ལྡན་ཞིང་། “དེ་ལ་སྲོག་འཛིན་པའི་རྩ་ལུས་ཀྱི་དཀྱིལ་ན་གནས་པ་སྤྱི་གཙུག་ནས་ལྟེ་འོག་གི་བར་དུ་ཟུག་པ། དེ་ལ་འཁོར་ལོ་དྲུག་གི་ལྟེ་བའི་རྩ་མདུད་བཅས་པ་ལྟར་གནས་ལ་སམྦུ་ཊི་ལས། རྐང་པ་ནས་ནི་སྤྱི་མཐར་ཐུག། སྐུད་པ་གཅིག་ལས་ཡང་དག་བྱུང་།།” 12 ཞེས་གསུངས་སོ།། འཕེལ་འགྲིབ་བྱེད་པའི་འཁོར་ལོ་བཞིའི་འདབ་མ་བརྒྱད་བརྒྱད། དེ་ལས་གྱེས་པ་རྩའི་གཙོ་མོ་བྱང་ཆུབ་ཀྱི་སེམས་འབབ་པའི་རྩ་སུམ་ཅུ་རྩ་གཉིས་”13 སོགས་ཀྱིས་སེམས་ཁམས་དང་ལུས་ཁམས་ཀྱི་རྒྱུ་རླུང་མཁྲིས་བད་ཀན་བསྐྱེད་པ་ལ་“རྐྱང་མའི་ཡར་སྣས་བསྐྱེད་པའི་ཀླད་པ་ནི་རྩ་དཀར་ཐམས་ཅད་བསྐྱེད་པའི་གཞི་རྒྱ་མཚོ་ཆེན་པོ་དང་མཚུངས་པ་དེ་ལས་རྩ་བ་ལྟ་བུར་ཁ་ཐུར་བལྟས་སུ་ཟུག་པའི་རྒྱུངས་པ་ནི་སྲོག་རྩ་དཀར་པོ་སྟེ་གཙོ་བོ་ཡིན་ལ། དེ་ལ་ཆུའི་ཁམས་གསོ་བསྐྱེད་ཀྱི་བྱ་བ་བྱེད་པའི་ཆུ་རྩ་རགས་པའི་དབང་དུ་བྱས་པ་བཅུ་དགུ་ཡོད་དོ།།
དེ་ཡང་གནད་ཀྱི་དབང་ལས་རླུང་བསྐྱེད་པའི་རྩ་བཞི་སྙིང་དང་རྒྱུ་མ། མཁྲིས་པ་བསྐྱེད་པའི་རྩ་བཞི་གློ་ལོང་མཆིན་མཁྲིས། བད་ཀན་བསྐྱེད་པའི་རྩ་བཞི་ནི་ཕོ་མཚེར་མཁལ་ལྒང། འདུས་པ་བསྐྱེད་པའི་རྩ་གཅིག་བསམ་སེའུ། ཀླད་པའི་རྗེ་ཞབས་ནས་མགྲིན་པའི་ནང་བརྒྱུད་དེ་འབྲེལ་བ་ཡིན་པས་དོན་ལྔ་སྣོད་དྲུག་ནང་དུ་འབྲེལ་བའི་དར་གྱི་དཔྱངས་ཐག་བཅུ་གསུམ་སྦས་པའི་”14 རྩ་དང་ཤ་ཁྲག་འཕེལ་བའི་རྩ་ཆེན་ཉི་ཤུ་རྩ་བཞི་ལ་སོགས་ཡལ་གའི་ཚུལ་དུ་གྱེས་ཡོད་ལ་ཀླད་པའི་རྩ་ཕྲན་རེ་གཉིས་ཀྱི་སྟེང་ནས་སེམས་ཁམས་ཀྱི་དབང་རྟེན་དང་ཤེས་རྟོགས་ཀྱི་འབྱུང་གནས་ཡིན་པ་དེང་རབས་གསོ་རིག་གིས་ཀྱང་བཞེད་ལ་“ཀླད་པ་ལས་གྱེས་རྩ་ཕྲན་མང་པོས་ཀྱང་ལུས་ཕྱི་ནང་དང་དོན་སྣོད་ལ་སོགས་པ་སྙོམས་སྒྲིག་གི་བྱེད་ལས་འབའ་ཞིག་ལ་གཏོགས་ཀྱི་ཡོད་ཀྱང་ཟས་ཀྱི་དྭངས་མ་ལེན་པའི་རྩ་དགུ་མཆིན་པར་བརྒྱུད་པ་དང་དྲན་པའི་དབང་པོ་གསལ་བར་བྱེད་པའི་རྟེན་ནམ་རྣམ་ཤེས་ཚོགས་དྲུག་སྙིང་ལ་རྒྱུ་བའི་རྩ་ཕྲན་རྣམས་ད་དུང་རྙེད་ཁག་པོ་འདུག་ལ་དེར་སེམས་ཁམས་ཞེས་པ་ཀླད་ཤུགས་ཁོ་ནར་འདོད་པའི་དེང་གི་ཚན་རིག་འཚོ་བྱེད་པ་རྣམས་ཀྱིས་ཀྱང་མནོ་བསམ་རེ་བཞེས་ན་ལེགས་སྙམ།” 15 དེར་བོད་ལུགས་གསོ་རིག་གཞུང་ལས་དབང་གསལ་གྱི་བྱ་བ་ཐམས་ཅད་ཀླད་པ་ཕུད་སྙིང་ལ་གནས་པ་སྟེ། རྒྱུད་ལས། དབང་པོ་ཡུ་ལ་གསལ་བར་བྱེད་པའི་རྩ།། སྙིང་ལ་སྲིད་ཅིང་རྩ་ཕྲན་ལྔ་བརྒྱས་སྐོར།། 16 ཞེས་གསུངས་པ་དཔལ་ཀུན་ཏུ་ཁ་སྦྱོར་ལས། དེ་ཡི་དབུས་ན་གནས་པའི་ལྷ།། མི་གསལ་གསལ་བའི་རང་བཞིན་ཅན།། ཆ་མེད་མཆོག་ཏུ་ཕྲ་བ་སྟེ།། གཟི་བརྗིད་ཆེན་པོ་འོད་དང་ལྡན།། རྟག་ཏུ་སྙིང་གའི་དབུས་ན་གནས།། ཤིན་ཏུ་མཛེས་པའི་རྩ་ལས་ནི།། འབྱུང་བ་འདུད་བྲལ་ཞེས་བྱར་གྲགས།། 17 ཞེས་པའི་“་རོ་རྐྱང་དབུ་གསུམ་སྙིང་གི་རྩ་བར་འདུས་བྱ་ལས་ཉོན་མོངས་པའི་ཡིད་རྒྱུ་བའི་བུ་གའི་དབང་གིས་སྙིང་འཕར་བར་བྱེད་ལ་” 18 སེམས་ཁམས་ཀྱི་སྣང་ཚུལ་སྣ་ཚོགས་བྱེད་པའི་ནུས་པ་ཐོན་གྱི་ཡོད།
གཞན་བོད་ལུགས་གསོ་རིག་ལས་བྱུང་བའི་མི་ལ་ཚེ་ཡི་རྩ་གསུམ་ཡོད་དེ། གཅིག་ནི་མགོ་ལུས་ཐམས་ཅད་ཁྱབ་པར་གནས། གཅིག་ནི་དབུགས་དང་འགྲོགས་ནས་རྒྱུ་བ་སྟེ། གཅིག་ནི་བླ་དང་འདྲ་སྟེ་འཁྱམ་པ་ཡིན།19 ཞེས་“ཁམས་དྲུག་ལྡན་གྱི་གང་ཟག་གི་དབང་དུ་བྱས་ཏེ་འཁོར་ལོ་དྲུག་པོའི་བར་ན་རང་སོར་ཕྱེད་དང་བཅུ་གསུམ་གྱི་ཚད་ལྡན་ཀུན་གཞིའི་རྣམ་པར་ཤེས་པའི་རྟེན་སྲོག་ཆེན་པོའི་རླུང་གིས་གང་ནས་གནས་པ་སྟོང་སང་ངེ་བ་ནམ་མཁའི་ཁམས་དང་ལྡན་ལ་སྲོག་རྟེན་པའི་ཆ་ནས་སྲོག་གི་རྩ་ཞེས་གྲགས་ཤིང་། ཇི་སྲིད་འཁོར་ལོའི་དབུ་མའི་འཕོ་བའི་རྩ་བཅུ་གཉིས་སུ་རླུང་དང་བྱང་ཆུབ་ཀྱི་སེམས་འབབ་པ་དེ་སྲིད་དུ་འཚོ་བ་ཞེས་བྱ་བ་རབ་ཏུ་གྲགས་སོ།། 20
ངེས་དོན་རྩ་སྦྱོང་གི་རིགས་ལམ་ནི་སྲོག་རྩའམ་སེམས་ཁམས་ཀྱི་དབང་རྟེན་རྩའི་རྒྱུ་བ་ལ་བརྟེན་ནས་རླུང་སེམས་ཆ་སྙོམས་པོར་གྱུར་བ་དང་བྱང་ཆུབ་གྱི་སེམས་ཚུར་ནང་དུ་སྡུད་པ་དང་། མཉམ་གནས་སྒོམ་པའི་སེམས་ཁམས་བདེ་བ་ལ་རྟེན་ནས་རྣམ་རྟོག་གཞན་དུ་མ་གཡོ་བར་ཕྱི་ནང་གི་འབྱུང་བ་ལྔ་དང་རླུང་མཁྲིས་བད་ཀན་གྱི་བདག་ཉིད་ལུས་ཅན་གྱི་ཁམས་སྟོབས་བསྐྱེད་པའི་རིགས་ལམ་ཞིག་ལགས་ལ་རྩ་སྦྱོང་བའི་སྐབས་སུའང་རླུང་སེམས་ཚུར་སྡུད་ཅིང་ལུས་སེམས་སྙོམས་སྒྲིག་བྱེད་པའི་ཆ་རྐྱེན་ཨང་དང་པོ་ཟིན་ཡོད་པ་རེད།
གཉིས་པ། རླུང་སྦྱོང་གིས་མིའི་ལུས་སེམས་སྙོམ་སྒྲིག་བྱེད་པ།
རླུང་སྦྱོང་ནི་ནང་གི་ལྷན་སྐྱེས་སུ་ཡོད་པའི་འབྱུང་བ་དང་ཕྱིའི་ཁ་དབུགས་དང་མཉམ་པའི་རླུང་མཉམ་གནས་སུ་བསྲེ་བས་ལུས་སེམས་སྙོམས་སྒྲིག་བྱེད་པ་དེ་ལ་ཟེར་ཞིང་རླུང་ལ་རགས་པ་དང་ཕྲ་བ་གཉིས་ལས་རླུང་རགས་པའི་དབང་དུ་ཕྱེས་ན་རླུང་གི་རིགས་བཅུ། གྲངས་ནི་ཉི་ཁྲི་ཆིག་སྟོང་དྲུག་བརྒྱ་སྒོ་དགུའི་རླུང་། ལུས་ཀྱི་ཆ་ཤས་ཐམས་ཅད་ནས་ཁྱབ་པར་རྒྱུ་བ་དང་ཕྲ་བའི་རླུང་ནི་ནམ་མཁའ་ཡིས་ཁྱབ་ཚད་དུ་སེམས་ཀྱིས་ཁྱབ་ལ། སེམས་དང་རླུང་དབྱེར་མེད་པས་ཕྱི་ནང་ཐམས་ཅད་རླུང་རྣམ་པར་ཤེས་པའི་རང་གཟུགས་སོ།། བསྡུས་ན་སྲོག་ལ་སོགས་པའི་རླུང་ལྔ་ནི་ཕུང་བོ་ལྔ་ལ་བརྟེན་ནས་ཕུང་པོ་ལྔའི་བྱ་བ་བྱེད་དོ།། རྒྱུ་ལ་སོགས་པའི་རླུང་ལྔ་ནི་དབང་པོ་ལྔ་ལ་གནས་ནས་ཕྱི་རོལ་གྱི་བྱ་བ་བྱེད་དོ།། “དེ་རྣམས་དབུ་མར་འཇུག་ཅིང་འགྲོ་འོང་མེད་པ། རྣམ་རྟོག་དང་བྲལ་བ་ཡེ་ཤེས་ཀྱི་རླུང་ཉི་ཟླ་ནས་རྒྱུ། འབྱུང་འཇུག་དང་བཅས་རྣམ་རྟོགས་སྣ་ཚོགས་སུ་གཡོ་བ་ལས་ཀྱི་རླུང་སྟེ། འཇིག་རྟེན་པའི་ལམ་མན་ཆད་དུ་ལས་བཅུ་བྱེད་པའི་རླུང་”21ལ་སོགས་དམིགས་གཞི་ཁྱད་པར་ཅན་ལ་དགོངས་ནས་གསུངས་པ་དང་། གཞན་འབྱུང་བ་ལྔ་དང་ཕོ་མོ་མ་ནིང་སོགས་ཀྱི་རླུང་རྣམ་པ་དུ་མ་གསུངས་ཀྱང་ཡིག་ཚོགས་ལ་འཇིགས་ནས་མ་བྲིས། དེར་བཀའ་རྒྱུད་ནས་གསུངས་པ་ལྟར་ཕུང་པོ་ལུས་སུ་ལྷན་སྐྱེས་སུ་མཆིས་པའི་འབྱུང་བ་རླུང་གི་རིགས་བརྒྱད་ཅུ་གསུངས་པ་དག་གིས་ཐོག་མར་མངལ་དུ་ཆགས་པ་དང་། སྐྱེས་པ། འཕེལ་བ་དང་ན་བ་སོགས་སྐྱེ་རྒ་ན་འཆིའི་བྱ་བ་ཐམས་ཅད་བྱེད་པ་སྟེ་ལུས་རླུང་གིས་འཛིན་པར་བྱེད་པ་དང་དབང་པོ་དང་ཤེས་པའི་བྱ་བ་སྟེ་ལེགས་ཉེས་ཀྱི་སེམས་གསལ་པོ་བྱེད་པའི་ལས་ཏེ། རྒྱུད་ལས། ཉེས་པའི་ལས་ནི་རླུང་གིས་དབུགས་འབྱིན་རྔུབ།། བསྐྱོད་དང་ལས་སྤྱོད་ཤུགས་འབྱིན་གནོད་བྱ་རྒྱུ།། དབང་པོ་གསལ་དང་ལུས་རྗེས་འཛིན་པར་བྱེད།།22 ཞེས་གསུང་པ་ལས་ལེགས་པར་བྱེད་ཅིང་སེམས་དང་པོ་དམིགས་པས་རླུང་འདི་ནི་ལུས་ཀྱིས་རྣམ་པར་ཐར་བའི་བསམ་གཏན་གྱི་གནས་པ་རྣམས། ཤིན་ཏུ་བདེ་བར་ཡང་བྱེད་པ་ཡིན་ལ་བདག་གི་ཁ་ལ་སོགས་པའི་རླུང་གིས་ལུས་ལེགས་པར་བསྐྱེད་ལ་འཕེལ་བའི་གནས་སྐབས་ཡང་བྱེད་དོ།། དེ་དག་མདོར་བསྡུས་ན་ལུས་རྩའི་ཕུང་བོར་གནས་ཏེ་བྱ་བ་བྱེད་པའི་རླུང་ནི་ལྔ་རུ་བསྡུ་ཆོག་སྟེ། རླུང་སྲོག་འཛིན་དང་གྱེན་རྒྱུ། ཁྱབ་བྱེད། མེ་མཉམ་ཐུར་སེལ་བཅས་ཡིན་ལ་ཁྱད་པར་གྱི་ལས་ནི་རྒྱུད་ལས། ཁྱད་པར་སྲོག་འཛིན་རླུང་དེ་སྤྱི་བོར་གནས།། གྲེ་བ་བྲང་གཞུང་རྒྱུ་ཞིང་ཟས་སྐོམ་མིད།། དབུགས་རྔུབ་མཆིལ་འདོར་སྦྲིད་པ་སྒྲེག་པ་འབྱིན།། བློ་དང་དབང་པོ་གསལ་ཞིང་སེམས་འཛིན་བྱེད། །གྱེན་དུ་རྒྱུ་བའི་རླུང་ནི་བྲང་ལ་གནས།། སྣ་ལྕེ་ལྐོག་མར་རྒྱུ་ཞིང་ཚིག་འབྱིན་ལ།། སྟོབས་མདངས་ཁ་དོག་འབད་རྩོལ་དྲན་གསལ་བྱེད།། ཁྱབ་བྱེད་རླུང་ནི་སྙིང་ལ་གནས་བ་སྟེ་།། ལུས་ཀུན་ཁྱབ་པར་རྒྱུ་ཞིང་འདེགས་འཇོག་འགྲོ།། བརྐྱང་བསྐུམ་འབྱེད་འཛུམ་བྱ་བ་ཕལ་རག་ལུས།། མེ་དང་མཉམ་པའི་རླུང་ནི་ཕོ་བར་གནས། ནང་ཁྲོལ་ཀུན་ཏུ་རྒྱུ་ཞིང་ཁ་ཟས་འཇུ། དྭངས་སྙིགས་འབྱེད་ཅིང་གནོད་བྱ་སྨིན་པར་བྱེད།། ཐུར་དུ་སེལ་བའི་རླུང་ནི་གཞང་ལ་གནས།། ལོང་དང་ལྒང་པ་གསང་བ་བརླ་ནང་རྒྱུ།། ཁུ་ཁྲག་བཤང་གཅི་མངལ་ནང་འབྱིན་སྡོམ་བྱེད།།23 ཅེས་པའི་ལས་རྣམས་དང་དེ་ཕུད་མཁྲིས་པ་སྒྲུབ་བྱེད་སྙིང་ལ་གནས་པ་སྟེ། ཡིད་གཞུངས་ང་རྒྱལ་བློ་དང་འདོད་པ་སྒྲུབ། །ཞེས་དང་བད་ཀན་ཚེམ་བྱེད་མགོར་གནས་དབང་པོ་ཚིམ་པར་བྱེད་པ་སོགས་གཞུང་གཞན་ནས་མི་མཐོང་པའི་དམིགས་བསལ་གྱི་ཕུང་པོ་ལུས་ཀྱི་བྱེད་ལས་འགའ་ཞིག་བད་མཁྲིས་ཀྱི་བྱེད་ལས་འབའ་ཞིག་ལྡན་ཡོད་པས་བརྗོད་བྱ་ལས་འདས་པས་རྒྱས་་སྤྲོས་མི་བྱའོ།། མཚན་ཉིད་ནི་རླུང་གི་མཚན་ཉིད་རྩུབ་ཅིང་ཡང་བ་དང་། གྲང་ཞིང་ཕྲ་ལ་སྲ་ཞིང་གཡོ་བ་སོགས་ཟུར་དྲུག་ལྡན་གྱིས་མགོའི་སྤྱི་གཙུག་མ་ནས་རྐང་མཐིལ་བར་དུ་སྐད་ཅིག་ཉིད་ལ་རྒྱུ་ཞིང་ཐ་མལ་བའི་སྐབས་སུ་བད་མཁྲིས་སྙོམས་པའི་གྲོགས་བྱེད་པ་དང་འཁྲུགས་པའི་སྐབས་སུ་ནད་སློང་བའི་བསྡོངས་ཟླར་བྱེད་ཀྱི་ཡོད་པས་རྒྱུད་ལས། རླུང་ནི་ཚ་གྲང་གཉིས་ཀའི་ཁྱབ་བྱེད་དེ།། ཉི་མར་ལྡན་ན་བསྲེགས་པའི་གྲོགས་བྱེད་ཅིང་།། ཟླ་བར་ལྡན་ན་བསིལ་བའི་གྲོགས་བྱེད་ལ།། སྟོད་སྨད་ཕྱི་ནང་མ་ལུས་ཁྱབ་པར་རྒྱུ།། ཚ་གྲང་གཉིས་ཀ་འཁྲུགས་ཅིང་སློང་བར་བྱེད།།24 ཅེས་གསུངས་པ་དང་བཀའ་རྒྱུད་ལས། “གལ་ཏེ་བདག་གི་སྤུ་དང་སེན་མོ་དང་རྟུག་རྣམས་འབྱེད་པོ་བྱེད་པའི་རླུང་དག་གིས་ལུས་འཁྲུགས་པར་གྱུར་ན། དེས་བདག་གི་དབང་པོ་རྣམས་མནར་བར་གྱུར་ནས་རིང་བ་ཉིད་དུ་བྱེད་པ་ཡིན་ནོ།། བདག་གི་ཁ་དང་སྣ་བུག་དང་རྣ་བ་རྣམས་ཀྱི་ཕྱེད་ཟུག་གཟེར་གྱིས་གཟེར་བ་བྱེད་དོ།། མིག་ལའང་རབ་རིབ་ཏུ་འགྱུར་རོ།། བདག་གི་སྣས་ཀྱང་དྲི་འཛིན་པར་མི་འགྱུར་རོ།། བདག་གི་ཁ་ཡང་སྐྱ་བོར་འགྱུར་རོ།། བདག་རང་བཞིན་དུ་གནས་པར་བསྡད་ཀྱང་སྐྱུག་པར་འགྱུར་རོ།། བདག་གི་བསམ་གཏན་གྱི་བདེ་བ་ལའང་གནོད་པར་འགྱུར་རོ།། བདག་གི་སེམས་ཀྱི་རྒྱུན་གཅིག་ཏུ་གནས་པར་མི་འགྱུར་རོ།།25 ཞེས་གསུངས་ཡོད་པ་ནད་ཐོག་ལག་ལེན་ཐད་བེད་སྤྱོད་ཀྱི་ཆ་ཉུང་ཞིང་བསྡུས་པའི་དབང་དུ་བཏང་ནས་རྩ་བའི་རླུང་ལྔའི་ཁོངས་སུ་འདུས་ཡོད་པའི་བོད་ལུགས་གསོ་རིག་གི་ལྟ་བ་རྣམས་ཀྱིས་ཀྱང་ལུས་ལྷན་སྐྱེས་སུ་མཆིས་པའི་འབྱུང་བ་རླུང་དང་ལུས་ལྷན་སྐྱེས་སུ་མཆིས་པའི་འབྱུང་བ་སྲིན་བུའི་རིགས་རྣམས་ལ་མནོ་བསམ་རེ་བཞེས་ན་བོད་ལུགས་གསོ་བ་རིག་པའི་འཚོ་བྱེད་རྣམས་ལ་ལག་འབྲས་མི་དམན་པ་འབྱུང་རྒྱུ་ཡོད་པས་རིག་པར་འཚལ། རླུང་སྒོམ་པས་ཕྱི་ནང་རྟེན་འབྲེལ་གྱི་རིག་འགྲོས་ལས་སྣང་བ་སེམས་ཀྱི་རང་གཟུགས་ཡིན་པའི་དབང་གིས་ཚེ་བཅུད་བསྡུ་བསྟིམ་གྱི་འཕྲོ་འདུས་ནང་གི་འབྱུང་བཞིའི་དྭངས་མ་སྟོབས་སུ་གྱུར་ནས་ཕྲ་མོའི་ཡོན་ཏན་བསྐྱེད་ཀྱི་ཡོད་པ་སྟེ་དེ་ཡང་རྒྱུད་ལས་“འགྲོ་བའི་ལུས་འདི་འབྱུང་བ་བཞི་ལས་གྲུབ།། གསོ་བྱའི་ནད་ཀྱང་འབྱུང་བ་བཞི་ལས་བསྐྱེད།། གཉེན་པོའི་སྨན་ཡང་འབྱུང་བཞིའི་ངོ་བོ་ཉིད།། ལུད་ནད་གཉེན་པོ་བདག་ཉིད་གཅིག་པུར་འབྲེལ།།”26 ཞེས་གསུངས་སོ།། དེ་ཕྱིར་རླུང་སྦྱོང་སྒོམ་མཁན་གང་གིས་ལུས་དངོས་པོ་གནས་ལུགས་མ་ཤེས་ན་བསྒོམ་པ་དོན་གྱི་གནད་ཤེས་ཐབས་བྲལ་ལ་དམིགས་གཞི་གང་གི་དོན་དུ་ལུས་སེམས་སྙོམས་སྒྲིག་བྱ་རྒྱུའི་ཐབས་ལ་རྨོངས་པས་བསྒོམ་བྱ་དང་མུ་མཐུན་ན་དཔེར་ན་རྣ་བ་ལ་མིག་སྙམ་དུ་བསྐལ་བར་བསྒོམས་ཀྱང་མིག་ཏུ་མི་འགྲོ་བ་བཞིན་ཚེ་སྲོག་རིང་འཚོ་བྱེད་པ་ནི་བརྗོད་བྱ་འདིའི་དམིགས་གཞི་ཡིན་ལ་འབྲས་བུའང་ཡིན།
གསུམ་པ། ལུས་སྦྱོང་གིས་ལུས་སེམས་སྙོམ་སྒྲིག་བྱེད་པ།
ལུས་སྦྱོང་ནི་ཕྱིའི་ལུས་ཀྱི་ཡན་ལག་གི་ཉམས་འགྱུར་སྣ་ཚོགས་འགུལ་བའི་རིགས་སྦྱོང་རྐྱང་པ་ཞིག་མ་ཡིན་ལ་ནང་གི་རླུང་སེམས་མཉམ་གནས་འགྲོས་དང་བསྟུན་ནས་ཕྱིའི་ལུས་ཀྱི་ཤ་དང་ཁྲག པགས་པ། རྩ། རུས། དྭངས་མ་ལ་སོགས་ཀྱི་འབྱུང་བའི་ཁམས་སྟོབས་བསྐྱེད་པའི་དྭངས་མ་འཕེལ་བར་བྱེད་པའི་རྟེན་ནམ་ལུས་རྡོ་རྗེ་སྤྱོད་པ་དེ་ལ་བྱ་ཞིང་དབྱེ་ན། བསྡུས་པ་ཡན་ལག་ལྔའི་སྦྱོར་བ་དང་རྒྱས་པ་ལུས་སྦྱོང་ཉི་ཤུ། “འཁྲུལ་འཁོར་ཐམས་ཅད་བསྒོམ་པར་འདོད་གྱུར་ན།། རིམ་དང་རིམ་མིན་དཀྲུགས་པ་དགུ་བཅུ་དྲུག།།27 སོགས་རིམ་པ་མང་དུ་བསྒོས་ཤིང་ཀྲུང་ལུགས་ཀྱི་དེ་དང་མཐུན་པའི་རི་དྭགས་ཀྱི་“སྟག ཤ་བོ། དོམ། སྤྲེལ། བྱ།”28 ”རྣམ་པ་ལ་སྦྱར་ནས་ལུས་སྦྱོང་སྤྱོད་ཀྱི་ཡོད་པ་དང་དེང་རབས་རླུང་རྩལ་གསར་བྱུང་བ་རྣམས་ཀྱིས་རང་གི་རིག་པ་དང་བསྡུར་ནས་“ལངས་ནས་སྦྱང་བ་དང་། སྐྱིལ་ཀྲུང་གིས་སྦྱང་བ། ཉལ་ནས་སྦྱང་བ། འགྲོ་བཞིནསྦྱང་བ་སོགས་ལུས་སྦྱོང་གི་དབྱེ་བ་མང་དུ་ཕྱེ”29 ཡོད་ནའང་བོད་རང་གི་ཐུན་མོང་མ་ཡིན་པའི་ཁྱད་ཆོས་ལྡན་པའི་ཕྱག་(སྐུམས་ཕྱག་དང་བརྐྱངས་ཕྱག་གཉིས་སུ་འདུས) བྱེད་པའང་ཚན་རིག་པ་མང་པོས་ཞིབ་འཇུག་བྱས་་མྱོང་ལ་བོད་མང་ཚོགས་ཀྱིས་དགའ་པོ་བྱེད་པའི་སྐུམས་ཕྱག་དང་བརྐྱངས་ཕྱག་སྤྱོད་པའི་དུས་སུ་རིག་པ་ཆེས་གསལ་ཞིང་ལུས་སེམས་ཆེས་ལྷོད་འཇགས་ཀྱི་གནས་སུ་གྱུར་འདུག་པ་སྟེ། ཕྱག་སྤྱོད་པའི་དུས་སུ་“རྣམ་རྟོག་གཞན་དུ་མི་གཡོ་བས་ལྷ་བསྒོམ་པ་དང་། ངག་དང་འགོག་པ་སོགས་བཟླས་བའི་བྱེ་བྲག་ལ་རྩེ་གཅིག་ཏུ་བརྩོན་པས་སེམས་ཀྱི་བཅུད་མ་ཟག་པས་ལུས་ཀྱི་དྭངས་མ་སྟོབས་རྒྱས་”30 དང་གཅིག སྐུམས་ཕྱག་དང་བརྐྱངས་ཕྱག་གཉིས་ཀྱིས་བསྡུས་པའི་ཕྱག་སྤྱོད་ཀྱིས་ཡན་ལག་གི་མཛུབ་མོ་ནས་མཐེབ་མོའི་རྩེ་བར་གྱི་རྩ་མདུད་རྣམས་འགྲོལ་བ་དང་ཁྲག་ལེགས་པར་གནས་ཤིང་རྒྱུ་བས་སྲོག་ཀྱང་ལེགས་པར་གནས་པ་དང་གཉིས། ལུས་རྩོལ་དེ་ལས་ཕྱི་ནང་གི་དབུགས་རྒྱུ་བ་མཉམ་པའམ་བསྲེ་བས་ལུས་ཀྱི་འབྱུང་སྟོབས་ཀྱི་ཁམས་བསྐྱེད་པ་དང་གསུམ་བཅས་ཁྱད་ཆོས་གང་མང་ལྡན་ཞིང་བློ་རིག་དང་ལྡན་པའི་བོད་རིགས་མང་ཚོགས་ཀྱིས་ངལ་རྩོལ་དང་ཉམས་ལེན་ཁྲོད་ནས་བྱུང་བའི་ལུས་སེམས་སྙོམས་སྒྲིག་བྱེད་པའི་ལུས་སྦྱོང་ཞིག་རེད་ཅེས་མགྲིན་པ་གཟེངས་སུ་བསྟོད་ནས་སྨོས་ཆོག
མཆན།
1. གཡུ་ཐོག་ཡོན་ཏན་མགོན་པོས་བརྩམས་པའི་ > བོད་ལྗོངས་མི་དམངས་དཔེ་སྐྲུན་ཁང་གི་ལྕགས་པར་མའི་ཤོག་ངོས་30 ལ་གསལ།
2. ཀླུ་བྱམས་རྒྱལ་གྱིས་བརྩམས་པའི་ >ཤོག་ངོས་172 ལ་གསལ།
3. ཞིའུ་ཕཱིན་སོགས་ཀྱིས་བསྒྲིགས་པའི་ > ཀྲུང་གོ་སྨན་རིག་ཚན་རིག་དཔེ་སྐྲུན་ཁང་གི་ལྕགས་པར། རྒྱ་ཡིག ཤོག་ངོས་ 4 ལ་གསལ།
4. 6.22.23.24  > ཤོག་ངོས་28 ནས་35 བར་གསལ།
5.  > ཤོག་ངོས་69 ལ་གསལ།
7.18 སྡེ་སྲིད་སངས་རྒྱས་རྒྱ་མཚོས་བརྩམས་པའི་ > སྟོད་ཆའི་ཤོག་ངོས་94 ལ་གསལ། བོད་ལྗོངས་མི་དམངས་དཔེ་སྐྲུན་ཁང་གི་ལྕགས་པར།
8. དོར་ཞིས་བསྒྲིགས་པའི་ >ལས། ས་སྐྱ་བ་རྒྱལ་མཚན་དཔལ་བཟང་གིས་བརྩམས་པའི་ > ཤོག་ངོས་ 14 ལ་གསལ། མི་རིག་དཔེ་སྐྲུན་ཁང་གི་ལྕགས་པར།
9.10.11.16.19  > ཤོག་ངོས་ 22 ནས་ 23 བར་གསལ།
12.13.17.21  > ཤོག་ངོས་ 19 ནས་ 51 བར་གསལ།
14. ཟུར་མཁར་བློ་གྲོས་རྒྱལ་པོས་བརྩམས་པའི་ > གི་ཤོག་ངོས་ 166 ལ་གསལ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་གི་ལྕགས་པར།
15.  > ཤོག་ངོས་ 79 ལ་གསལ།
20. དོར་ཞིས་བསྒྲིགས་པའི་ >ལས། ཀརྨ་ངག་དབང་ཡོན་ཏན་རྒྱ་མཚོས་བརྩམས་པའི་ > ཤོག་ངོས་ 207 དང་ 208 ལ་གསལ།
25. ཀརྨ་འཕྲིན་ལས་ཀྱིས་བསྒྲིགས་པའི་ > ཤོག་ངོས་ 136 ལ་གསལ། བོད་ལྗོངས་མི་དམངས་དཔེ་སྐྲུན་ཁང་གི་ལྕགས་པར།
26.30  > ཤོག་ངོས་ 246 ལ་གསལ།
27. དོར་ཞིས་བསྒྲིགས་པའི་ >ལས། ས་སྐྱ་ཆོས་རྗེ་བསོད་ནམས་རྒྱལ་མཚན་གྱིས་མཛད་པའི་ > ཤོག་ངོས་ 148 ལ་གསལ།
28.  > ཤོག་ངོས་ 192 ལ་གསལ།
29. བང་ཙོང་ཞིན་གྱིས་གཙོ་བསྒྲིགས་བྱས་པའི་ > ཤོག་ངོས་ 99 ལ་གསལ། ཧྭ་ཞའི་དཔེ་སྐྲུན་ཁང་གི་ལྕགས་པར།
རྩོམ་ཡིག་འདི་༡༩༩༦ ལོར་ཀྲུང་གོའི་བོད་ཀྱི་ཤེས་རིག་དུས་དེབ་གཉིས་པ་ནང་སྤེལ་ཟིན་མོད། རྩ་རླུང་འཕྲུལ་འཁོར་དང་བོད་ཀྱི་གསོ་རིག་གཉིས་བར་འབྲེལ་བའི་དཔྱད་རྩོམ་སྤེལ་བ་ཧ་ཅང་ཉུང་བས། འདིར་དག་བཅོས་ཕྲན་བུ་བགྱིས་ཏེ་སླར་ཡང་སྤེལ་ཡོད་པས་ཐུགས་འཇགས་སྣང་བར་འཚལ།


text:
༄༅། །ཕྱི་ལོ་ ༢༠༡༧ ཟླ་ ༢ ཚེས་ ༡༣ ནས་ ༡༧ བར་ཉིན་ལྔའི་རིང་འདི་ག་ཤེས་རིག་ལས་ཁུངས་ཤེས་ཡོན་ལྷན་ཚོགས་སྤྱི་ཁྱབ་ཡིག་ཚང་གིས་གོ་སྒྲིག་འོག ཕྱི་དྲིལ་ལྷག་པ་ཚེ་རིང་དྲན་རྟེན་ཚོགས་ཁང་དུ་འཛིན་རིམ་དང་པོ་ནས་བཅུ་པ་བར་གྱི་ཚིག་གནད་གཅིག་བསྡུས་ཀྱི་དཔེ་རིས་ཅན་གྱི་ཨང་རྩིས་ཚིག་མཛོད་བསྐྱར་ཞིབ་དང་གཏན་འབེབས་ཀྱི་ཚོགས་འདུ་གཉིས་པ་གོ་སྒྲིག་ཞུས།
ཚོགས་འདུའི་ནང་ཤེས་ཡོན་ལྷན་ཚོགས་སྤྱི་ཁྱབ་ཡིག་ཚང་གི་འབྲེལ་ཡོད་འགན་འཁུར་བ་རྣམ་པ་དང་། ཤེས་རིག་ལས་ཁུངས་ནས་བསྐོ་བཞག་གནང་བའི་བོད་ཁྱིམ་དང་དབུས་བོད་སློབ་འཛིན་ཚོགས་བཅས་ཀྱི་བསྐྱར་ཞིབ་ཚོགས་མི་རྣམ་པ། ཨང་རྩིས་སློབ་དེབ་རྩོམ་སྒྲིག་པ་གཉིས་བཅས་མཉམ་འཛོམས་ཀྱིས་བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་དགོངས་དོན་ལྟར་གཏན་ལ་ཕབ་པའི་གཞི་རིམ་འོག་མ་དང་། བར་མ། གོང་མ་བཅས་ཀྱི་ཨང་རྩིས་བསླབ་གཞིའི་རྩ་འཛིན་གྱི་འབྲུ་དོན་ལྟར། ཨང་རྩིས་སློབ་དེབ་བསྐྱར་ཞིབ་ཚོགས་ཆུང་གིས་གཏན་འབེབས་ཟིན་ཏེ་བཙན་བྱོལ་ནང་གི་བོད་སློབ་ཁག་ཏུ་ལག་བསྟར་གནང་བཞིན་པའི་སློབ་དེབ་དེ་དག་ལས་ཨིན་ཡིག་ལས་ཚིག་གནད་ཐ་སྙད་ཁག་ཟུར་འདོན་གྱིས་བོད་ཡིག་ནང་བསྒྱུར་ཟིན་པ་རྣམས་ཞིབ་བསྡུར་གྱིས་རྩོམ་སྒྲིག་ཟིན་པའི་རགས་ཟིན་ལ་སྦྱངས་བཤད་ཀྱིས་བསྐྱར་ཞིབ་དང་གཏན་འབེབས་བྱ་རྒྱུ་དང་། མཐའ་མའི་གཏན་འབེབས་ཤེས་རིག་ཐ་སྙད་གཏན་འབེབས་ཚོགས་ཆུང་ནས་ཕྱི་ཟླ་ ༣ ནང་གཏན་འཁེལ་ཡོད།
ཚོགས་འདུ་དང་པོ་ཉེ་སྔོན་ཕྱི་ལོ་ ༢༠༡༦ ཟླ་ ༡༡ ཚེས་ ༢༡ ནས་ ༢༣ བར་ཉིན་གསུམ་རིང་གངས་སྐྱིད་གཉའ་ཁྲི་ཚོགས་ཁང་དུ་གོ་སྒྲིག་ཞུས།
(26)


text:
གླུ་གཞས་ནི་དམངས་ཁྲོད་དུ་ཁྱབ་པའི་རྩོམ་རིག་གི་མངོན་ཚུལ་ཞིག་ཡིན་ཞིང༌། སྒྲུང་གླུ་ལེན་སྐབས་མི་གཅིག་གམ་མི་མང་པོས་མཉམ་དུ་ལེན་སྲོལ་གང་རུང་ཡོད་ལ་རོལ་ཆ་དཀྲོལ་བ་དང་མི་དཀྲོལ་བའི་སྲོལ་གཉིས་ཀ་ཡོད། བོད་རིགས་མི་དམངས་ཀྱིས་གནའ་དུས་ཡི་གེ་མེད་སྐབས་ནས་གླུ་གཞས་ཐོག་ནས་རང་རང་གི་འཚོ་བ་དང་བསམ་པའི་བརྩེ་དུང༌། ཐོན་སྐྱེད་དང་འཚོ་བའི་ཉམས་མྱོང་བརྒྱུད་སྤེལ་བྱེད་འགོ་བཙུགས་ཡོད།
བོད་རིགས་ས་ཁུལ་དུ་མི་རིགས་ཀྱི་གླུ་གཞས་རིགས་གཙོ་བོ་འགའ་ཞིག་ཡོད་པ་གཤམ་གསལ།
1. གླིང་སྒྲུང༌། དེ་ནི་གནའ་བོའི་གླིང་དང་ཧོར་སོགས་ཚོ་བ་ཁག་བར་དམག་འཁྲུག་ལངས་པའི་སྐོར་བཀོད་དེ་བོད་སིལ་བུར་ཐོར་རྗེས་ཀྱི་ལོ་ངོ་སུམ་བརྒྱ་བཞི་བརྒྱའི་རིང་བོད་ཟང་ཟིང་དུ་གྱུར་ནས་མི་དམངས་ལ་དཀའ་ངལ་བྱུང་བའི་ཚུལ་བསྟན་ཡོད། གླིང་སྒྲུང་གི་མགོ་ནས་མཇུག་བར་སྒྲུང་གླུ་སྤེལ་མ་ཤ་སྟག་ཡིན་པ་དང༌། གླུ་དེ་ཚོ་བོད་རིགས་མི་དམངས་ཀྱིས་ཧ་ཅང་གཏོང་དགའ་པོ་དང་ཉན་སྤྲོ་པོ་བྱེད་པ་མ་ཟད། གླུ་དེ་ཚོའི་ནང་བོད་རིགས་ཀྱི་གསོན་ཉམས་ལྡན་པའི་གཏམ་དཔེ་དང༌། དཔེ་དང་དཔེ་ཅན་མང་པོ་ཞིག་འདུས་ཡོད་པ་དེ་ནི་བོད་སྐད་ཀྱི་མིང་མཛོད་ཅིག་རེད་ཅེས་ལབ་ཆོག
2. སྒྲུང་དང་སྒྲུང་གླུ། དེའི་ནང་ངག་ཐོག་ནས་ཁྱབ་སྤེལ་གཙོ་བོར་བཏང་བའི་དམངས་ཁྲོད་སྒྲུང་གཏམ་དང༌། སངས་རྒྱས་ཀྱི་གསུང་རབས་ལས་བྱུང་བའི་སྒྲུང་གཏམ།ལེགས་བཤད་ལས་འཕྲོས་པའི་སྒྲུང་ཐུང༌། དེ་བཞིན་བོད་ཀྱི་ཆོས་སྲིད་ལོ་རྒྱུས་དང་འབྲེལ་བའི་སྒྲུང་གཏམ། མི་སྣའི་རྣམ་ཐར་དང་བོད་ཀྱི་ཡུལ་སྲོལ་དང་འབྲེལ་བའི་ལོ་རྒྱུས་ཐོག་གི་གནས་ཚུལ་ཙག་ཙིག་སོགས་ཚུད་ཡོད།
3. མགུར་གླུ། ཏུན་ཧོང་གི་དཔྱད་གཞིའི་ཡིག་རིགས་ནང་པུ་དེ་གུང་རྒྱལ་སྐབས་སུ་མགུར་གླུའི་སྐོར་བཀོད་ཡོད་པ་དེའི་ཐོག་ནས་སྐབས་དེ་དུས་བོད་ཀྱི་སྤྱི་ཚོགས་ནང་མགུར་གླུ་ཁྱབ་ཡོད་པ་ཤེས་ནུས། ཕྱིས་སུ་སངས་རྒྱས་ཆོས་ལུགས་བོད་དུ་དར་རྗེས་སངས་རྒྱས་ཆོས་ལུགས་ལ་དད་པ་བྱེད་མཁན་ཚོས་མགུར་གླུའི་ཐོག་ནས་སངས་རྒྱས་ཆོས་ལུགས་ཀྱི་ནང་དོན་དྲིལ་བསྒྲགས་བྱས་སྟབས་དམངས་ཁྲོད་ཀྱི་གླུ་མ་གཏམ་གྱི་སྒྱུ་རྩལ་འདིར་ཆོས་ལུགས་ཀྱི་ཁྱད་ཆོས་ལྡན་པར་གྱུར། ཁྱད་པར་དུ་མར་པ་ལོ་ཙཱ་གུ་དང་མི་ལ་རས་པ་སོགས་ཀྱི་རྗེས་བཀའ་བརྒྱུད་པའི་དགེ་སློབ་ཁྲོད་མགུར་གླུ་དར་ཁྱབ་ཆེན་པོ་བྱུང༌།
4. བསྟོད་པ་དང་བཤད་པ། ང་ཚོས་《རྦ་བཞེད་》ནང༌།བཙནཔོ་ཁྲི་ལྡེ་སྲོང་བཙན་ (815-857 ལོ་ ) གྱིས་བསམ་ཡས་གཙུག་ལག་ཁང་བཞེངས་གྲུབ་རྗེས་ཀྱི་རབ་གནས་ཐོག་གནང་བའི་བསྟོད་བཤད་དེ་མཐོང་ཐུབ། དམངས་ཁྲོད་དུའང་བཤད་པ་ཧ་ཅང་ཁྱབ་ཆེན་པོ་ཡོད་པ་མ་ཟད། མི་གཅིག་ཁོ་ནའམ་མི་མང་པོས་མཉམ་དུ་འཆར་ཅན་གྱི་བཤད་པ་འགའ་ཕུལ་བ་ཕུད་སྤྱིར་ན་རང་དགར་གསར་གཏོད་ཀྱིས་འབུལ་གྱི་ཡོད། བསྟོད་པ་ཡང་སྐབས་དེ་དུས་བྱུང་བའི་དམངས་ཁྲོད་ཀྱི་གཏམ་གླུ་སྤེལ་མའི་སྒྱུ་རྩལ་གྱི་རྣམ་པ་ཞིག་རེད། ནང་དོན་གྱི་ཐད་ནས་བཤད་ཀྱང་འཚོ་བའི་ཕྱོགས་གང་དང་འབྲེལ་བས་ནང་དོན་ཧ་ཅང་ཕུན་སུམ་ཚོགས་པོ་ཡོད། བསྟོད་པ་ནི་རྩ་བའི་ཆ་ནས་བསྟོད་ཚིག་ཀློག་གིན་དུ་གླུ་ལེན་པའི་རྣམ་པའི་ཐོག་ནས་མ་ལོངས་ལོ་ཟླའི་ནང་དར་རྒྱས་ཕུན་ཚོགས་དང་བྱ་བ་ལམ་ལྷོངས་ཡོང་རྒྱུའི་སྨོན་འདུན་ཞུ་བ་ཞིག་རེད།
5. “རྦད་”ནི་གནའ་བོའི་བོད་དམག་གཡུལ་སར་འགྲོ་སྐབས་ཀྱི་ངར་སློང་རྒྱུའི་གླུ་རེད།
6. བླ་མ་མ་ཎི་ནི་ཆོས་ལུགས་ཀྱི་ཆོ་ག་སོགས་དམངས་ཁྲོད་ཀྱི་རིགས་མི་འདྲ་བའི་སྒྱུ་རྩལ་གྱི་ས་བོན་ཁྲོད་ཆགས་པ་ཞིག་ཡིན་པ་དང༌། དེར་ཐུན་མོང་དང་དམིགས་བསལ་གྱི་འཁྲབ་སྟོན་བྱེད་སྟངས་རིགས་གཉིས་ཡོད། བླ་མ་མ་ཎི་ནི་ལྷ་མོའི་འཁྲབ་སྟོན་གྱི་སྔོན་ལ་བྱུང་བ་དང༌། ཆོས་ལུགས་དང་འབྲེལ་བ་དམ་པོ་ཡོད་ལ། ནང་དོན་དང་རྣམ་པ་གཉིས་ཀའི་ཐོག་ནས་ཆོས་ལུགས་ཀྱི་ཁྱད་ཆོས་ཟབ་མོ་མངོན་གྱི་ཡོད།
7. འབྲས་དཀར་ནི་ལོ་གསར་སྐབས་དང་དགའ་སྟོན་རྟེན་འབྲེལ་གྱི་ཉིན་མོར་སྒོ་རྩར་ཡོང་ནས་བཀྲ་ཤིས་ཀྱི་བསྟོད་པ་འབུལ་བའི་དམངས་ཁྲོད་ཀྱི་སྒྱུ་རྩལ་པར་ཟེར། ཁོ་ཚོའི་སྤྱི་ཚོགས་ཀྱི་གནས་བབ་ཧ་ཅང་དམའ་པོ་ཡིན་པ་དང༌། རྩ་བའི་ཆ་ནས་ལག་པར་འབྲས་རྒྱུག་དང༌།ཕྲག་ཏུ་གདོང་འབག ཨམ་ཕྲག་ཏུ་ཤིང་ཕོར་བཅས་བཅངས་ནས་སློང་མོའི་འཁྲབ་སྟོན་ཞུ་གི་ཡོད།
8. སྒྲ་སྙན་ཞབས་བྲོ། སྒྲ་སྙན་ནི་ལོ་རྒྱུས་ཡུན་རིང་ལྡན་པའི་བོད་རིགས་ཀྱི་རོལ་ཆའི་གྲས་ཤིག་ཡིན་ཞིང༌། དེར་རྒྱུས་སྐུད་བརྒྱད་བྱས་པ་དང༌།བཅུ་དྲུག་བྱས་པ། ཉི་ཤུ་བྱས་པ། དྲུག་བྱས་པ་སོགས་སྣ་ཚོགས་ཡོད་པ་དང༌། དེའི་ནང་ནས་རྒྱུས་སྐུད་དྲུག་བྱས་པ་མང་ཤོས་དང་ཁྱབ་ཆེ་ཤོས་རེད། ས་ཁུལ་སོ་སོའི་སྒྲ་སྙན་ཞབས་བྲོའི་ནང་དོན་རྩ་བའི་ཆ་ནས་གཅིག་པ་ཡིན་རུང་སྒྲ་སྙན་གཏོང་སྟངས་ཐད་ཁྱད་པར་ཡོད།


text:
དེ་ཡང་མཁས་དབང་དགེ་འདུན་ཆོས་འཕེལ་གྱིས། ༼དེ་ལྟར་ན་གླིང་འདིར་བོད་ཀྱི་བླ་མ་རྫུ་འཕྲུལ་གྱིས་བྱོན་པ་ནི་སྔར་འགའ་ཙམ་བྱུང་འདུག་མོད།རྫུ་འཕྲུལ་མ་ཐོབ་པའི་ནང་ན་ངེད་རང་སླེབས་སྔ་བ་ཞིག་ཏུ་སེམས།ལོ་གཅིག་དང་ཞག་ཤས་མ་ཚང་བར་ཟླ་བ་བཞི་ལྷག་བསྡད།༽ ཅེས་དང། ༼ད་ནི་རང་ཅག་རྣམས་ཀྱི་གནའ་བོའི་ཕ་ཁྱིམ་དུ་གྱུར་པའི་མ་ག་གྷ་ནི་མུ་སྟེགས་ཀྱི་མནའ་མ་དང། ཕི་ལིང་པའི་མག་པ་གཉིས་ཀྱིས་བཟུང་སྟེ།ཉམས་མི་ཕེབས་ཞིང་། བག་མི་བྲོ་བྱས།འོ་ན་ད་ནི་རང་རེ་རྣམས་ལྷོ་ཕྱོགས་རྒྱ་མཚོའི་གླིང་ཕྲན་སིངྒལ་དེའི་ཚབ་ཏུ་བཅོལ་བ་སྐབས་སུ་བབས།༽ཞེས་བོད་མི་དག་ལ་ཁ་ཏ་རིང་མོ་ཙམ་བྱས་ནས་བཞུགས་པའི་སྐབས་སུ། བོད་ཀྱི་འབྲས་ལྗོངས་སུ་སྐྱེས་བའི་གནས་བརྟན་སྡེ་སྣོད་འཛིན་པའི་དགེ་སློང་ཆེན་པོ་མ་ཧཱན་ངྷ་ཟེར་པ་དེས། ལྷོ་ཕྱིགས་ཀྱི་གླིང་ཕྲན་སིངྒ་ལའི་ཡུལ་དུ་གནས་བརྟན་སྡེ་བ་འཛིན་པ་དག་ལ་གཉེན་བཏབ། ཕི་ལིང་དབྱིན་ཇི་དོལ་བོ་བ་རྣམས་ཕར་འདེད། བསྟན་པ་དང་འགྲོ་བ་དོན་དུ་འབད་པ་ཆེན་མོས་ཁྲིམས་མུན་ཚུན་ཆད་དུ་བཞུགས་པའི་སྐབས་ཞིག་ཏུ་མངོན། དགེ་ཆོས་ཀྱིས་དམ་པ་འདི་སྐོར་ཟུར་ཙམ་མ་གླེང་བ་དང། ལྷག་པར་ཏུ་དགེ་ཆོས་ཉིད་སིངྒ་ལར་ཕེབས་དུས། གནས་བརྟན་གྱི་དགེ་སློང་འདི་ཞལ་མཇལ་ཙམ་ཀྱང་མཐོང་མེད་པ་ནི། ཅི་ནས་ཀྱང་སྐྱོ་དགོས་བའི་གནས་སུ་སྣང། དེ་མིན་གནས་བརྟན་སྡེ་བའི་ཉན་ཐོས་ཀྱི་སྡེ་སྣོད་ཀྱི་འཛིན་པ་འདི་ལ། དགེ་ཆོས་ཀྱིས་ནམ་ཡང་མཇལ་ཐབས་བྲལ་བའི་གདམས་ངག་མང་པོ་ཞིག་བསྩལ་རྒྱུ་ནི་ཏན་ཏན་ཡོད་པར་ངེས། དེ་བཞིན་ཐག་རིང་ཡུལ་ནས་བོར་པའི་བོད་ཀྱི་གནས་བརྟན་ཆེན་མོ་འདི། བོད་མི་དད་ལྡན་དག་གིས་ཟུར་གཅིག་ཀྱང་གླེང་མེད་པ་ནི་ཤིན་ཏུ་ནས་སེམས་པ་སྐྱོ་བའི་རྒྱུ་ཞིག་དང་། ཁོང་གིས་ཀྱང་རང་ཡུལ་གངས་ཅན་ལྗོངས་འདི་མ་བརྗེད་ཙམ་གྱིས་རང་གི་མིང་མགོ་རུ། བོད་པ་ཞེས་བཏགས་པ་འདི། སྔོན་གྱིས་ལས་འཕྲོ་ཞིག་ལ་དམིགས་ནས་གསུང་བའང་གོ་མ་ཆག
བོད་ཀྱི་སྡེ་སྣོད་པ་ཆེན་པོ་འདིའི་བོད་མིང་དུ་བཀྲ་ཤིས་དཔལ་འབྱོར་ཟེར་པ་དང། སིང་ག་ལའི་སྐད་དུ། བོད་མ་ཧཱན་ངྷ ༼ TIBET MAHINDA༽ཟེར། ཁོང་ནི་རབ་བྱུང་བཅོ་ལྔ་བའི་ལྕགས་གླང1901ལོ་ལ་བོད་གངས་ཅན་ལྗོངས་འབྲས་མོ་ལྗོངས་སུ་སྐུ་འཁྲུངས། ཁོང་ལ་མཆེད་སྤུན་གསུམ་ཡོད་པ་དང། གཅེན་པོ་ནི་སྐད་གྲགས་ཅན་གྱི་དབྱིན་བོད་ཚིག་མཛོད་དང། བར་དོ་ཐོས་གྲོལ་དབྱིན་སྒྱུར་བྱེད་མཁན། དེ་བཞིན་གོང་ས་ཕྱག་ན་པདྨོ་བཅུ་གསུམ་པ་རྒྱ་གར་ཏུ་བཞུགས་དུས། གསུང་བསྒྱུར་དང། ཕྱིས་སུ་བློན་ཆེན་བཤད་སྒྲ་སོགས་སིམ་ལར་ཆིངས་སུ་ཕེབས་དུས། ཆིངས་ཡིག་གི་སྐད་བསྒྱུར་པ་བཅས་ཡིན་པའི་མཛད་རྗེས་ཅན་གྱི་ཟླ་བ་བསམ་གྲུབ་ལགས་རེད། བཀྲ་ཤིས་དཔལ་འབྱོར་ནི་ལོ་ན་ཕྲ་བའི་དུས་སུ་ཁྱེའུ་བསོད་ནམས་དང་ལྡན་པ་མང་པོ་མཉམ་དུ་གྲོགས་སུ་གྱུར་ཅིང། ཕྱིས་ཀྱི་འབྲས་ལྗོངས་རྒྱལ་བོ་བཀྲ་ཤིས་རྣམ་རྒྱལ(1893–1963)འབྲེལ་ལམ་ཡག་པོ་བྱུང་ནས་མི་ཚེའི་གྲོགས་པོར་གྱུར།
ཆུ་བྱི་ལོའི1912ཡས་མས་སུ་རྒྱ་གར་བྱང་ཆུབ་ཆོས་ཚོགས་ཆེན་མོས་མཐུན་རྐྱེན་སྦྱར་ནས། ༼དགེ་ཆོས་ཀྱང་ཆོས་ཚོགས་འདིས་མཐུན་རྐྱེན་སྦྱར་ནས་སིངྒ་ལར་ཕེབས་པའང་ཞོར་ཏུ་ཤེས་བར་བྱ༽ ཁོང་དང་གཅུང་བོ་ཞིག་བཅས་སིངྒ་ལར་ཁྱིམ་ནས་ཁྱིམ་མེད་པར་རབ་ཏུ་བྱུང་བར་སླེབས་པ་དང། སིངྒ་ལའི་ལྷོ་ཕྱོགས་ཀྱི་དགོན་པ་ཕོལ་གལ་སུ་དྭ་ཝ། (POLGASDUWA) རུ་བཞུགས། དེའི་རྗེས་ཆོས་སྡེ་དེ་ན་སློབ་དཔོན་ཆེན་པོ་ཏྲེ་ལོ་ཀ་ཛྙཱ་ན་ཞེས་པ་སློབ་དཔོན་དུ་བསྟེན།
སློབ་དཔོན་འདི་ནི་དགེ་ཆོས་ཀྱིས་གཏམ་རྒྱུད་གསེར་ཐང་ཏུ་བཤད་པའི་ཕྱི་གླིང་གི་ཚན་རིག་གི་མཁས་བ་ཆེན་པོ་ཉིན་ཞིག་ཆོས་ཀྱི་རྐང་པའི་ཚིགས་བཅད་ཕྱི་སྐད་དུ་བསྒྱུར་པ་མཐོང་ནས། ཀྱེ་མ་རིགས་པ་ཁོ་ནས་ལམ་ནས་གཤེགས་པ་ནི་སངས་རྒྱས་ཉག་ཅིག་སྟེ། ཁོ་ནི་ས་ཡན་སིའི༼ཚན་རིག༽སྐས་ལ་འཛེགས་པར་མ་ཟད། ད་བསྐྱུར་ནས་ཕ་རོལ་ཏུ་ཕྱིན་ཡིན་འདུག་སྙམ་ནས་སིངྒ་ལའི་ཡུལ་དུ་རབ་ཏུ་བྱུང་བའི་དགེ་སློང་དེ་རེད། དེ་ནས་མ་ར་ད་མ་ར་ངྷ་ན(MARADANA) ཡུལ་གྱི་བུ་ངྷི་ཡོ་ངྷ་ཡ་ཕུ་རི་བན་ན (VIDYODAYA PIRIVENA) གཙུག་ལག་སློབ་གཉེར་ཁང་དུ་སློབ་གཉེར་དང། དེའི་འགྲམ་གྱི་སློབ་གྲྭ་ཞིག་ཏུ་དབྱིན་ཇིི་སོགས་རིག་པའི་གནས་མཐའ་དག་ཚུལ་བཞིན་དུ་སློབ་གཉེར་གནང། རབ་བྱུང་བཅུ་དྲུག་པའི་ཤིང་ཁྱི་ལོ1934ནས་མེ་བྱི1936པར་ཏུ་སིངྒ་ལའི་དཔལ་ནཱ་ལེན་དྲ་གཙུག་ལག་སློབ་གཉེར་ཁང་དུ་སློབ་དཔོན་གྱི་མཚན་བཞེས།
དེ་དུས་འཛམ་གླིང་འཁྲུག་ཆེན་བྱུང་བ་དང་བསྟུན་ནས། ཁོང་གི་སློབ་དཔོན་འཇར་མན་པ། ཏྲེ་ལོ་ཀ་ཛྙཱ་ན་འཇར་མན་པ་ཡིན་པའི་རྐྱེན་གྱིས་དབྱིན་ཇིའི་དྲག་པོ་དམག་གིས་འཛིན་བཟུང་བྱས་པ་དང། སིངྒ་ལ་བ་དག་གིས་དབྱིན་ཇིའི་མི་སེར་སྤེལ་ཡུལ་རིང་ལུགས་པ་ངོ་རྒོལ་གྱི་སྐབས་སུ། ཁོ་ནི་ཀུན་གྱིས་སྣེ་ཁྲིད་པའི་རང་དབང་བརྩོན་ལེན་པ་ཞིག་ལ་གྱུར་པ་དང། ལྷག་པར་ཏུ་ཁོང་གིས་དབྱིན་ཇིའི་སིངྒ་ལ་ནས་ཕར་བསྐྲད་དགོས་བའི་རང་དབང་གི་སྐོར་གྱི་སྙན་རྩོམ་མང་པོ་བྲིས་ནས། སིངྒ་ལ་རྣམས་དབྱིན་ཇིའི་འོག་ནས་རང་བཙན་བྱེད་དགོས་བའི་སྐུལ་མ་བྱས་ཡོད་ཕྱིར། ཁོང་ཉིད་ཁ་བྲལ་རིང་ལུགས་པར་བརྩིས་ནས་ཁོང་ཡང་ཐེངས་གཉིས་ཙམ་སྲིད་གཞུང་གིས་འཛིན་བཟུང་བྱས། ཁོང་གིས་སིངྒལའི་སྐད་དུ་བྲིས་བའི་སྙན་ངག་རྣམས་ནི་མི་ཟད་པའི་སྙན་པོ་དང། ནང་བའི་ཁྱད་ཆོས་ཕུན་སུམ་ཚོགས་པ་ཡོད་ཕྱིར། གླིང་དེའི་མི་རྣམས་ཀྱིས་སེམས་སུ་ཆུ་ལ་ཆུ་འདྲེས་བ་ལྟར་གྱུར་ནས། ཀུན་གྱིས་ཀློག་པ་དང། ཀུན་ཏུ་འདོན་པ་དང། རབ་ཏུ་འདོན་པ་ལྟ་བུ་བྱུང།
རྗེས་སུ་བཙོན་ནས་གྲོལ་རྗེས་དགེ་སློང་སྒྲུབ་པ་དང། དེ་ནས་མུ་མཐུད་དུ་རང་དབང་བརྩོན་ལེན་གྱི་ལས་སུ་ཞུགས། ས་གླང1948ལོ་ལ་སིངྒ་ལ་རང་བཙན་ཐོབ་པ་དང། དེའི་རྗེས་ཁོའི་སྙན་གྲགས་སིངྒའི་གླིང་ཡོངས་སུ་ཁྱབ་པ་དང། ཀུན་གྱིས་ཕྱག་འཚལ་ཐལ་སྦྱོར་གྱི་སྡེ་སྣོད་འཛིན་པའི་དགེ་སློང་ཞིག་ཏུ་གྱུར། རང་བཙན་ཐོན་རྗེས་ལོ་གཉིས་ཀྱི་རྗེས། ལྕགས་སྟག1950ལོ་ལ་ནད་སོགས་ཅི་ཡང་མེད་པར་བདེ་ཐང་གི་ངང་བཞུགས་མུར། ཉིན་ཞིག་སིངྒ་ལའི་བླ་མ་ཞིག་གི་འདས་མཆོད་དུ་ཕེབས་ཤིང་།དེ་དུས་རྩེད་མཚར་གྱི་ཚུལ་དུ་ད་ནི་ང་རྒྱ་གར་ཏུ་འགྲོ་རྒྱུ་ཡིན།དེ་ནས་ཕྱིར་སིངྒ་ལའི་ཕེབས་དུས་ངའི་ཕུང་བོ་་རོ་སྒམ་དུ་ཁྱེར་ཞོག་ཞེས་རྩེད་མཚར་གྱིས་ཚུལ་དུ་གསུང་ཞིང།དགོང་མོ་དེ་ལ་ན་ཚ་དང་སོགས་ཅི་ཡང་མེད་པར་སྐུའི་བཀོད་པ་བསྡུས་བའི་ཚུལ་བསྟན།
དམ་པ་ཁོང་ཉིད་བོད་སྐད་དང།དབྱིན་ཇིའི་སྐད་སོགས་ལ་མཁས་པ་ཡོད་པ་མ་ཟད། སིངྒ་སྐད་ལ་མི་ཟད་པའི་མཁས་པ་ཡོད་ཕྱིར། དེའི་སྐད་དུ་བསྟན་བཅོས་མི་འདྲ་བ་བཞི་བཅུ་ལྷག་བརྩམས་པ་དང། བསྟན་བཅོས་དག་གི་ནང་དུ་རྫོགས་ལྡན་གྱི་དུས་དང། དུས་སྙིགས་མ་གཉིས་ཀྱི་མི་འདྲ་བ་སྣ་ཚོགས་གསུང་ཡོད་པར་བཤད། ཁོང་ནི་སིངྒའི་ནང་བའི་རྒྱལ་ཁམས་དབྱིན་ཇིའི་ལག་ནས་རང་བཙན་གྱི་བརྩོན་ལེན་པ་གལ་ཆེན་ཞིག་ཏུ་གྱུར་ཡོད་ཕྱིར། སིངྒ་ལ་ལ་རང་བཙན་ཐོབ་རྗེས། ཁོང་ལ་སིངྒ་ལའི་རྒྱལ་ཁམས་ཀྱི་རང་བཙན་བརྩོན་ལེན་པའི་ཆོ་ལོ་དང། རྒྱལ་ཁམསགཞུང་གིས་སིངྒ་ལའི་དཔའ་བོ་དང། མཁས་བར་བརྩིས་ནས་མཆོད་བསྟོད་བྱས་པ་མ་ཟད། ལྕགས་ཕག་གི་ལོ1971ལ་ཆེད་དུ་སིངྒ་ལ་གཞུང་གིས་ཁོང་གི་དུས་མཆོད་བསྟུན་སྦྲག་ཐམ་ཁོང་གི་སྐུ་པར་ཞིག་ཀྱང་རྒྱལ་ཁམས་ཡོངས་སུ་བཀྲམས། དེའི་ཕྱིར་ད་ལོའི་ཕྱི་ཟླ་གསུམ་པའི་ནང་དུའང་ཁོང་གི་བཞུགས་གནས་སིངྒ་ལའི་ནུབ་ཀྱི་ཕ་ན་ངྷོ་ར་(PANADURA)ཡུལ་གྱི་ཝ་ར་གཱ་ཧ་གཙུག་ལག་ཁང་དུ་(THE WEERAGAHA TEMPLE) དགོན་པ་རུ་ཁོང་ལ་ཆེད་དུ་འགྲེམས་སྟོན་ཁང་ཞིག་ཀྱང་བཙུགས་ནས།ཁོང་གི་ཕྱག་དེབ་སོགས་བཀྲམས་ཡོད་པའི་པའི་སྐད་ཆ་འདུག། ཁོང་གིས་དུས་རྒྱུན་ཁོང་ནི་བོད་པ་ཞིག་ཡིན་པར་བཤད་བཞིན་ཡོད་པ་མ་ཟད། ཁོང་གི་མཚན་གྱི་མདུན་དུ་བོད་ཀྱི་དགེ་སློང་མ་ཧཱན་ངྷ་ཞེས་བཏགས་ཡོད་པ་དང་། དུས་ནམ་ཡང་བོད་པའི་ནང་བ་ཞིག་ཡིན་སྙམ་པའི་ལ་རྒྱ་ཡོད་པར་བཤད། དེང་གི་དུས་སུ་སིངྒ་བ་དག་གི་ཁྲོད་དུ། ཁོང་མི་ཤེས་བ་ཞིག་ཕལ་ཆེར་མེད་པ་ལྟ་བུ་འདུག་པ་དང་། བྱིས་པ་ཞིག་དག་གིས་ཀྱང་། ཁོང་གིས་བྲིས་བའི་སིངྒ་ལའི་རང་དབང་དང་རང་བཙན་མཚོན་པའི་སྙན་རྩོམ་དེ་ཚོ་དབྱངས་སུ་གྱེར་ནས་འདོན་པ་ཞིག་འདུག
དེ་བས་ས་བཅད་མ་སྟོང་ཙམ་ཞིག་གི་ཆེད་དུ་གངས་ཅན་པ་དག་གིས་ཡུན་རིང་དུ་བོར་པའི་བུ། སྡེ་སྣོད་འཛིན་པའི་དགེ་སློང་ཆེན་པོ་བོད་མ་ཧཱན་ངྷའི་རྣམ་ཐར་མདོར་བསྡུས་གུར་གུམ་ཆུན་པོ་ཞེས་བྱ་བ་འདི་ནི་བོང་རྫིས་དོལ་བོ་ཡུལ་ནས་གུས་ཕུལ།